ނިލަންދެއަތޮޅު އުތުރުބުރީ ދަރަނބޫދޫގެ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nނިލަންދެއަތޮޅު އުތުރުބުރީ ދަރަނބޫދޫގެ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n8 މާރިޗު 1982، ރިފަރެންސް: MAG/1982/10\nالحمـد للّه ربِّ العــالمـين، والصّـلاة والسّــلام عـلى أشــرف المرسـلين، وعلى آلـه وصحبـه أجمعـين.\nމިއަދު އަޅުގަނޑު ދަރަނބޫދޫއަށް މިއައީ ދަރަނބޫދޫގައި، ރާއްޖެތެރެ ތަރައްޤީ ކުރުމުގެ މަޝްރޫޢުގެ ދަށުން ޢިމާރާތް ކުރެވުނު މިސްކިތް ހުޅުވައިދިނުމަށްޓަކައި.\nއާދެ، އެއްވެސް ޝައްކެއްނެތް. މިއަދަކީ ދަރަނބޫދޫގެ ތާރީޚުގައި މުހިންމު ދުވަހަކަށްވާނެ. ދަރަނބޫދޫއަކީ، ވަރަށް ޚާއްޞަ ގޮތްތަކެއް ދިމާވެފައިވާ ރަށެއް. އަދި މިހާރުވެސް ވަރަށް މީސްކޮޅު މަދު އަދި ގިނަގޮތްގޮތުން ދަތި ރަށެއް. ސަރުކާރުގެ ފަރާތުން ރާއްޖެތެރޭގެ ހާލު އަހުވާލު ރަނގަޅުކޮށް، އަދި ޚާއްޞަކޮށް، އެކިއެކި ދަތިތަކާ ކުރިމަތިލާންޖެހޭ ރަށްރަށުގެ ދިރިއުޅުން، މިހާރު އެމީހުން އެ ކުރިއަށްގެންދާ ވަރަށްވުރެ ފަސޭހަގޮތެއްގައި ކުރިއަށް ގެންދެވޭތޯ މަސައްކަތް ކުރުމުގެ ގޮތުން، މިދެންނެވި ރާއްޖެތެރެ ތަރައްޤީ ކުރުމުގެ މަޝްރޫޢު ރޭވި ހިނގަމުންދަނީ. އެމަޝްރޫޢުގެ ދަށުން މިއަދު މިރަށުގައި މި ހުޅުވޭ މިސްކިތް އެއީ ވަރަށް ޚާއްޞަ މުނާސަބަތެއްގައި ހުޅުވޭ މިސްކިތެއް ކަމުގައި ނުވެއެއްނުދާނެ.\nއާދެ، މިސްކިތަކީ ސަރުކާރުގެ އެހީގައި ޢިމާރާތް ކުރެވުނު މިސްކިތެއް ކަމުގައިވިޔަސް، މިސްކިތް ޢިމާރާތް ކުރެވިފައި އެވަނީ ދަރަނބޫދޫގެ ހީވާގި ރައްޔިތުންގެ ހިންމަތާއި މަސައްކަތުން ކަމަށްވުމާއެކު، މި މުހިންމު މުނާސަބަތުގައި ދަރަނބޫދޫގެ ވެރިންނަށާއި، ރައްޔިތުންނަށް އަޅުގަނޑުގެ ހިތުގެ އެންމެ އަޑިން އުފަލާއެކު ތަހުނިޔާ އަދި ޝުކުރު އަދާކުރުމަކީ، އަޅުގަނޑުގެ ވަރަށް ޚާއްޞަ އުފަލެއް ކަމުގައި ދެކެން. ހަމައެފަދައިން، ރާއްޖެތެރޭގައި މިބާވަތުގެ ކަންތައްތައް ކުރަމުން ގެންދާއިރު، ކަމާބެހޭ ސަރުކާރުގެ ފަރާތްތަކުގެ އެހީވެސް އޮންނާނެ. ހަމައެފަދައިން، ކޮންމެ އަތޮޅެއްގެވެސް އަތޮޅުވެރިޔަކަށް ހުންނަވާ ބޭފުޅަކު، އެކަމުގައި ޚާއްޞަ ޢިނާޔަތެއް ބަހައްޓަވަންޖެހޭނެ. ރާއްޖެތެރެއާބެހޭ ވުޒާރާގެ ވެރިންނަށާއި އަދި މިއަތޮޅުގެ އަތޮޅުވެރިންނަށްވެސް މި މުނާސަބަތުގައި އަޅުގަނޑު ޝުކުރު ދަންނަވަން.\nއާދެ، އިސްލާމީ ޖަމާޢަތެއްގައި މިސްކިތެއް ހުޅުވުމުގެ މުނާސަބަތަކީ، ވަރަށް ޚާއްޞަ މުނާސަބަތެއްކަން ކަށަވަރު. މިސްކިތް ރަމްޒުކޮށްދެނީ އަޅުގަނޑުމެންގެ މާތްވެގެންވާ ދީނަށް. މިސްކިތް ރަމްޒުކޮށްދެނީ އަޅުގަނޑުމެން ހެއްދެވި اللّـه سبحـانـه وتعـالى އަށް. މިސްކިތަކީ، އެކަލާނގެ ޙަޟްރަތަށް ނިސްބަތްވެގެންވާ ތަނެއް. ﷲ ވަޙީކުރައްވަނީ، [وَأَنَّ الْمَسَاجِدَ لِلَّـهِ فَلَا تَدْعُوا مَعَ اللَّـهِ أَحَدًا.] ހަމަކަށަވަރުން މިސްކިތްތައް ވަނީ اللّـه سبحـانـه وتعـالى އަށޭ. އެއީ އެކަލާނގެ އިސްމުފުޅަށް ނިސްބަތްވެގެންވާ ތަންތަނޭ. އެހެންވުމާއެކު، ތިޔަބައިމީހުން اللّـه سبحـانـه وتعـالى އަށް ޝަރީކު ނުކުރާހުށިކަމެވެ. އެކަލާނގެއަށް އަޅުކަންކޮށް ހަދާ ހެދުމުގައި އެހެން އެއްވެސް ފަރާތަކަށް ދުޢާކޮށް، އެހެން އެއްވެސް ފަރާތެއްގެ އެހީއަށް ނޭދޭހުށިކަމެވެ. އެހެންވީމާ، މިސްކިތަކީ، މާތްވެގެންވާ އިސްލާމްދީނުގެ އެންމެ ވަރުގަދަ އަސާސް ކަމުގައިވާ، ވަޙްދާނިއްޔަތަށް، اللّـه سبحـانـه وتعـالىގެ އެއްކައުވަންތަ ކަމަށް ރަމްޒުކޮށްދޭ ތަނެއް. މިސްކިތްތައް ޢިމާރާތް ކުރެވެމުން ދިޔުމަކީ އެތަނެއްގައި ދީނީ ރޫޙު އާލާވަމުންދާކަމުގެ ދަލީލެއް. އަޅުގަނޑުމެންނަކީ، މާތްވެގެންވާ އިސްލާމްދީނުގެ އަހުލުވެރިން. އަޅުގަނޑުމެންނަށް ކުރިއަށް ދެވެން އޮންނާނީ ދީނުގެ ހިދާޔަތުގެ އަލީގައި. ދީނުގައި އަންގަވައިފައިވާ ފަރުޟުތަކަށް ރައްކާތެރިވެގެން. ދީނުގައި ނަހީކުރައްވައިފައިވާ ކަންތައްތަކުން ދުރުހެލިވެގެން ތިބެގެން. ދީނުގައި އަންގަވައިފައިވާ މަތިވެރި އިޖުތިމާޢީ އުސޫލުތަކަށް ތަބަޢަވެގެން.\nއާދެ، މިހުރިހާ ކަމެއްގެވެސް އެންމެ ފުރަތަމަ އަސްލަކީ މާތްވެގެންވާ ދީން، ދީނުގެ ފަރުޟުތައް. އަޅުގަނޑުމެންގެ މާތް ދީނުގެ ފަރުޟުތަކުގެ ތެރެއިން އެންމެ އިސްކަން ދެއްވައިފައިވަނީ ފަރުޟު ފަސްނަމާދަށް. ނަމާދު ޤާއިމުކުރުމަށް ޢިމާރާތްކުރެވޭ ކޮންމެތަނެއް އެއީ ދީނުގެ ނަޒަރުގައި ވަރަށްމާތް، ވަރަށް ބަރަކާތްތެރި ތަނެއް. އާދެ، އެހެންވީމާ، އަޅުގަނޑުމެން މިއަދު އުފާކުރުން ޙައްޤު، މުސްލިމް ޖަމާޢަތެއްގެ ހައިސިއްޔަތުން. އަޅުގަނޑުމެންގެ މީހުން އެތަނަކަށް ގޮސް ނަމާދުކޮށް اللّـه سبحـانـه وتعـالى އަށް މުނާޖާތުކޮށް ދުޢާކޮށް، އެކަލާނގެ ޙަޟްރަތުން ވާގިއެދުމަށް ތަނެއް ތައްޔާރުވެފައިވާ ކަމަށްޓަކައި.\nއާދެ، މިސްކިތް ޢިމާރާތް ކުރުމުގައި ދެ މަރުޙަލާއެއްވޭ. ނުވަތަ ޢިމާރާތް ކުރުމުގެ ދެކަމެއްވޭ. އެއްކަމަކީ، މާއްދީގޮތުން ޢިމާރާތް ކުރުން. އެކަމަށް ކުރަންވީ ހޭދަތައްކޮށް، ކުރަންވީ މަސައްކަތްތައްކޮށް، ރާނައި، އުވަޖަހައި، ހިޔާކޮށް، މިބާވަތުގެ މާއްދީ ކަންތައްތައް ކުރުން. އޭގެފަހުގައި މަޢުނަވީގޮތުން ނުވަތަ ރޫޙާނީގޮތުން މިސްކިތް ޢިމާރާތް ކުރުން އަދި އެއީ މާ މުހިންމު ކަމެއް. އާދެ، މަޢުނަވީގޮތުން މިސްކިތް ޢިމާރާތް ކުރުމޭ މި ދަންނަވަނީ، އެ މިސްކިތް ދިރުވައި، މިސްކިތުގައި ނަމާދު ޤާއިމުކޮށް، މިސްކިތުގައި ކުރަން އަންގަވައިފައިވާ ކަންތައްތައް ކުރުމުގެ މާނައިގައި.\nއާދެ، اللّـه سبحـانـه وتعـالى ވަޙީކުރައްވަނީ، [إِنَّمَا يَعْمُرُ مَسَاجِدَ اللَّـهِ مَنْ آمَنَ بِاللَّـهِ وَالْيَوْمِ الْآخِرِ.] [ހަމަކަށަވަރުން މިސްކިތް ދިރުވައި، އެ މިސްކިތުގައި ނަމާދު ޤާއިމުކޮށް، އެ މިސްކިތުގައި ކުރަން ހުންނަ ހެޔޮ ޢަމަލުތައްކުރާ މީހުންނަކީ اللّـه سبحـانـه وتعـالى އަށް އީމާންވެ ތިބޭ މީހުންނޭ. އަދި އާޚިރަތް ދުވަހަށް އީމާންވެ ތިބޭ މީހުންނޭ.] އެހެންވީމާ، މިސްކިތް ޢިމާރާތް ކުރުމުގެ އެއްބައި މިއަދު ފާއިތުވެގެން ގޮސްފައިވި ކަމުގައިވިޔަސް، އޭގެ އެންމެ މުހިންމު ބައި މިއޮތީ މިއަދުން ފެށިގެން އަޅުގަނޑުމެންގެ ކުރިމަތީގައި. އެއީ މަޢުނަވީ ގޮތުން، ރޫޙާނީގޮތުން މިސްކިތް އިމާރާތް ކުރުން، މިސްކިތް ދިރުވުން، މިސްކިތުގައި ޖަމާޢަތުގައި ނަމާދު ޤާއިމުކުރުން.\nއާދެ، އެހެންވީމާ، އަޅުގަނޑުގެ އިލްތިމާސަކީ، އަދި ނަޞޭޙަތަކީ، މިރަށުގެ ހުރިހާ ރައްޔިތުންވެސް މިސްކިތް ދިރުވުމަށްޓަކައި، މިސްކިތް މަޢުނަވީގޮތުން ޢިމާރާތް ކުރެއްވުމަށްޓަކައި މިއަދުން ފެށިގެން ވަރަށް ފަރުވާތެރިކަމާއެކު ޢަމަލުކުރައްވަމުން ގެންދެވުން. މިސްކިތެއް ތަނެއްގައި ހުޅުވުނު ކަމުގައިވިޔަސް، އެ މިސްކިތުން އަޅުގަނޑުމެންގެ ޖަމާޢަތަށް ލިބެންވާ ދީނީ ހިދާޔަތުގައި ލިބެންވާ ފައިދާތައް ލިބޭނީ، އެ މިސްކިތް އެ ހުޅުވުމުގެ މަޤްޞަދު އަޅުގަނޑުމެން ޢަމަލީގޮތުން ހާސިލުކޮށްގެން. އާދެ، އެހެންވީމާ، މިރަށުގެ ހުރިހާ ރައްޔިތުންވެސް ވަގުތުންވަގުތަށް މިސްކިތަށް ވަޑައިގެން، މިސްކިތުގައި ޖަމާޢަތުގައި ނަމާދު ޤާއިމުކުރެއްވުމަށް އަޅުގަނޑު ނަޞޭޙަތްތެރިވެ އިލްތިމާސް ކުރަން.\nއާދެ، އެގޮތުގެ މަތިން އަޅުގަނޑުމެންގެ ކަންތައްތައް ކުރަމުންގެންދާ ކަމަށްވަންޏާ، އަޅުގަނޑުމެން ދިރިއުޅުމަށް ކުރާ އެހެން މަސައްކަތްތަކުގައިވެސް اللّـه سبحـانـه وتعـالى ބަރަކާތް ލައްވައި، އެކުރާ މަސައްކަތްތަކުގެ ނަތީޖާ އަޅުގަނޑުމެންނަށް ދައްކަވާނެ. އާދެ، އަޅުގަނޑު ވަރަށް އުފާކުރަން، މިއަދު ދަރަނބޫދޫއަށް އައުމުގެ ފުރުޞަތު އަޅުގަނޑަށް ލިބުނު ކަމަށްޓަކައި. މީގެކުރިންވެސް މިރަށަށް އަޅުގަނޑު އައިސްފައިވާނެ. އަދި މިރަށުގެ ރައްޔިތުންނާ ބައްދަލުކޮށް ވާހަކަ ދައްކައިފައިވާނެ. މިއަދު އޭގެ އިތުރު ފުރުޞަތު ލިބުނު ކަމަށްޓަކައި ވަރަށް ބޮޑަށް އުފާކޮށް، اللّـه سبحـانـه وتعـالىގެ ކިބަޔަށް ޙަމްދާއި ޝުކުރު ކުރަން.\nއަޅުގަނޑުގެ އެދުމަކީ، ދަރަނބޫދޫގެ ރައްޔިތުންނަށް މިއަދަށްވުރެ ފެހި މާދަމައެއް اللّـه سبحـانـه وتعـالى ދެއްކެވުން. ދަރަނބޫދޫއަށާއި، އަދި މިއަތޮޅަށާއި އަދި މުޅި ރާއްޖެއަށްވެސް މިހާރަށްވުރެ ހުރިހާ ގޮތަކުންވެސް ތަނަވަސް މުސްތަޤްބަލެއް اللّـه سبحـانـه وتعـالى ދެއްކެވުން.


ގުއާމް: އާބާދީ މަދަސް އާދައިގެ ގައުމެއް ނޫން!\nކޮލިފައިންގެ ފުރަތަމަ ބުރުގައި ބޫޓާނާ ދެކޮޅަށް ނުކުތް ގުއާމް ޓީމު. ކޮލިފައިންގައި ރާއްޖެއާ ދެކޮޅަށް މާދަމާ އެޓީމު ނުކުންނާނެ\nޕެސިފިކް ކަނޑުގެ ހުޅަނގުން އެމެރިކާގެ ބާރުގެ ދަށުގައި އޮންނަ ގުއާމްއަކީ ކުޑަ އާބާދީއެއްގެ މައްޗަށް އެކުލެވޭ ރާއްޖެފަދަ ޖަޒީރާވަންތަ ގައުމެކެވެ. ވޯލްޑް ކަޕް ކޮލިފައިންގައި މާދަމާ އަމިއްލަ ދަނޑުގައި ގުއާމް ފުޓްބޯޅަ ޓީމު ރާއްޖެއާ ދެކޮޅަށް ނުކުންނަ އިރު ރާއްޖޭގެ ފުޓްބޯޅައިގެ ލިސްޓަށް ގުއާމްއަކީ މުޅިން އާ ނަމެކެވެ.\nއެމެރިކާގެ ބާރުގެ ދަށުގައި އޮތް ގައުމެއް ނަމަވެސް އެ ގައުމު ނިސްބަތްވަނީ އޯޝޭނިއާ ސަރަހައްދަށެވެ. އެކަމަކު ފުޓްބޯޅައިގައި އެޓީމު ވާދަކުރަނީ އޭޝިއާ ބައްރުގަ އެވެ. އާބާދީގައި 167000 މީހުން ދިރިއުޅޭ ގުއާމުން ރާއްޖެއާ ދެކޮޅަށް ކުޅޭ ކޮލިފައިންގެ ފުރަތަމަ މެޗު މާދަމާ އޮންނާނީ އެ ގައުމުގެ ފުޓްބޯޅަ އެސޯސިއޭޝަންގެ ނޭޝަނަލް ޓްރެއިނިން ސެންޓަރުގަ އެވެ. މި މެޗު ކުޅޭ ދަނޑަކީ ގާތްގަނޑަކަށް 20،000 މީހުން ދިރިއުޅޭ ގުއާމްގެ ހާމޮން ސިޓީގައި އޮންނަ ދަނޑެކެވެ.\nބޫޓާން ކޮޅަށް ގޯލު ޖެހުމަށް ފަހު ގުއާމްގެ ކުޅުންތެރިން އުފާފާޅު ކުރަނީ. އެޓީމު ގްރޫޕް ސްޓޭޖަށް ކޮލިފައިވީ ބޫޓާންގެ މައްޗަށް އެގްރިގޭޓުން ކުރި ހޯދައިގެން\nފުޓްބޯޅައިގެ ޅަފަތުގައި އޮތް ގައުމެއް ނަމަވެސް ގުއާމްއަކީ ބާސްކެޓްބޯޅައިގައި އޯޝޭނިއާ ސަރަހައްދުގެ ގަދަ ބާރެކެވެ. ބާސްކެޓްގެ އިތުރުން އެގައުމުގައި އެންމެ ފޯރިއާ އެކު ކުޅޭ އެއް ކުޅިވަރަކީ ރަގްބީ އެވެ. އެކަމަކު ފުޓްބޯޅައިގެ ވަރުގަދަ ޕްލޭނެއްގެ ދަށުން އެ ގައުމުން މިހާރު އަމާޒު ހިފާފައިވަނީ ކޮލިފައިންގައި ރާއްޖޭގެ މައްޗަށް މާދަމާ ކުރި ހޯދައި ގްރޫޕުގެ ޓީމުތަކާ ރަނގަޅު ވާދައެއް ކުރުމަށެވެ.\nފުޓްބޯޅަ ފެޑެރޭޝަނެއް އުފެދި އެ އެސޯސިއޭޝަނުގެ ދަށުން ގުއާމްގައި ފުޓްބޯޅަ މުބާރާތްތައް ފެށުނީ 1975 ވަނަ އަހަރު އެވެ. އޭގެ ފަހުން ފީފާގެ ދަފްތަރަށް އެރުމަށް އެގައުމުން ކުރި މަސައްކަތް 1996 ވަނަ އަހަރު ކާމިޔާބުކުރި އެވެ. ފީފާގެ ލިސްޓުގެ އެންމެ ދަށުން ފެށި ގުއާމް މިހާރު އަންނަނީ ފުޓްބޯޅައިގައި ކުރިއެރުން ހޯދަމުންނެވެ. ބައިނަލްއަގްވާމީ ފުޓްބޯޅައިގައި ފީފާގައި ރަޖިސްޓްރީ ކޮށްފައިވާ ޓީމެއް އަތުން އެޓީމަށް އެންމެ ފުރަތަމަ މޮޅެއް ހޯދުނީ 2009 ވަނަ އަހަރު އެވެ. އެ ގައުމު ނިސްބަތްވާ ސަބް ކޮންޓިނެންޓްގެ އީސްޓް އޭޝިއަން ކަޕްގައި އެފަހަރު އެޓީމުން ވަނީ މޮންގޯލިއާ ބަލިކޮށްފަ އެވެ.\nގުއާމްގައި އޮންނަ ފުޓްބޯޅަ ލީގަކީ އެ ގައުމުގެ ކުރިއެރުމަށް އެންމެ ބޮޑު ދައުރެއް އަދާކުރާ ފުޓްބޯޅަ މުބާރާތެވެ. ގުއާމް މެންސް ސޮކާ ލީގުގެ ނަމުގައި ކޮންމެ އަހަރަކު ކުރިއަށްގެންދާ މި ލީގުގައި އެންމެ ކާމިޔާބު ދެޓީމަކީ ގައުމީ ޓީމުގެވެސް ގިނަ ކުޅުންތެރިންތަކެއް ނިސްބަތްވާ ރޯވާސް އެފްސީ އާއި ގުއާމް ޝިޕްޔާޑް ޓީމެވެ. މިދިޔަ ނުވަ އަހަރު ގުއާމް ލީގުގެ ޗެމްޕިއަންކަން މި ދެޓީމުން ހޯދިއިރު މި ޓީމުގައި ތިބި ކުޅުންތެރިންގެ އެހީތެރިކަން ގައުމީ ޓީމަށް ވެސް ވަނީ ލިބިގެންގޮސްފަ އެވެ.\nގުއާމްގެ ދަނޑުގައި ބޫޓާ ދެކޮޅަށް ކުޅުނު މެޗުގެ ތެރެއިން. ދެ ވަނަ ލެގްގެ މެޗުން ގުއާމް ވަނީ 5-0 އިން މޮޅުވެފައި\n“މަޓާއޯ” ގެ ނަމުން މަޝްހޫރުވެފައިވާ ގުއާމްގެ ފުޓްބޯޅަ ޓީމު ވަނީ ވޭތުވެދިޔަ އަހަރުތަކުގައި ސަރަހައްދުގައި ކުރިއަރަމުން އަންނަ ބައެއް ގައުމުތަކުގެ މައްޗަށް އަމިއްލަ ދަނޑުގައި ކުރި ހޯދައި ފުޓްބޯޅައިގައި އެ ގައުމަކީ ނަތީޖާ ނެރެވޭނެ ގައުމެއްކަން ސާބިތުކޮށްދީފަ އެވެ. މިދިޔަ އަހަރު ރަޝިއާގައި އޮތް ވޯލްޑް ކަޕަށް ކޮލިފައިވުމަށް އޭޝިއާ ބައްރުގެ ގްރޫޕް ޑީ ގައި ހިމެނު ގުއާމް ވަނީ ތުރުކެމެނިސްތާނާއި އިންޑިއާ ބަލިކޮށްފަ އެވެ. ތުރުކެމެނިސްތާން އަތުން ހޯދި މޮޅު ވެގެންދިޔައީ އަމިއްލަ ދަނޑުގައި ކޮލިފިކޭޝަން މެޗެއް ފުރަތަމަ ފަހަރަށް ކުޅެ އެޓީމަށް ލިބުނު ތާރީހީ މޮޅަކަށެވެ. އޭގެފަހުން އަމިއްލަ ދަނޑުގައި އެޓީމުން އިންޑިއާ ބަލިކުރީ 1-0 އިންނެވެ. ރަޝިއާ ވޯލްޑް ކަޕްގެ ކޮލިފައިން ބުރު އެޓީމުން ނިންމާލިއިރު ދެ މޮޅު ހޯދުމަކީ ފުޓްބޯޅައިގައި ކުރިއަށްދާން އެޓީމަށް ލިބުނު ހިތްވަރެކެވެ. އެފަހަރުގެ ކޮލިފައިން ބުރުގައި ކުޅުނު އަށް މެޗުގެ ތެރެއިން ފަސް މެޗުން ބަލިވިއިރު ދެ މޮޅު ހޯދައި އެއް މެޗު ވަނީ އެއްވަރުކޮށްފަ އެވެ. އެފަހަރުގެ ކޮލިފައިންގެ އަށް މެޗުގައި ގުއާމުން ތިން ގޯލު ޖެހިއިރު އެޓީމު ކޮޅަށް ވަނީ 16 ގޯލެވެ.\nފީފާގެ މެމްބަރަކަށް ވުމަށްފަހު އެޓީމުން އެންމެ ފުރަތަމަ ވާދަކުރީ 2002 ވަނަ އަހަރު ކޮރެއާ ޖަޕާންގައި އޮތް ވޯލްޑް ކަޕްގެ ފުރަތަމަ ކޮލިފައިން ބުރުގަ އެވެ. އެފަހަރު އިރާނާއި ތަޖިކިސްތާނާ ވާދަކޮށް ބަލިވިއިރު ދެ މެޗުގައި އެޓީމުކޮޅަށް ވަނީ 35 ގޯލު ވަދެފަ އެވެ. އޭގެފަހުން 2018 ވަނަ އަހަރުގެ ވޯލްޑް ކަޕް ކޮލިފައިންއާ ހަމައަށް އެގައުމުން ވާދަކޮށްފައެއްނުވެ އެވެ.\nބޫޓާން މެޗުން ހޯދި މޮޅަށް ފަހު ގުއާމްގެ ކުޅުންތެރިން. އެގައުމުގައި އޮންނަ ރަސްމީ ދަނޑަކީ ޓާފް ދަނޑެއް\nވޯލްޑް ކަޕް ކޮލިފައިންގެ ކުރިން އެގައުމުން ފުޓްބޯޅައިގައި އެންމެ ފުރަތަމަ ވާދަކުރަން ފެށީ ސައުތު ސްޕެސިފިކް ގޭމްސްގަ އެވެ. ފުޓްބޯޅަ ފެޑެރޭޝަން އުފެދުނު 1975 ވަނަ އަހަރު ވެގެންދިޔައީ ސައުތު ޕެސިފިކް ގޭމްސްގައި އެ ގައުމުން ބައިވެރިވި ފުރަތަމަ ފަހަރަށެވެ. އޭގެ ފަހުން ގުއާމުން ވަނީ 1979 އަދި 1991 ވަނަ އަހަރުގެ ގޭމްސްގައި ވާދަކޮށްފަ އެވެ. އެކަމަކު ފީފާގެ މެމްބަރަކަށް 1996 ވަނަ އަހަރު ވުމަށް ފަހު އެ ގައުމުން ވަނީ އެ އަހަރު ފުރަތަމަ ފަހަރަށް އޭޝިއަން ކަޕް ކޮލިފިކޭޝަނުގައި ވާދަކޮށްފަ އެވެ. އެކަމަކު ކޮލިފައިންގެ މެޗުން އެޓީމު ވަނީ އެފަހަރު ޗައިނީސް ޓައިޕޭ އަތުން 9-2 އިން ބަލިވެފަ އެވެ. އޭގެފަހުން 2002 ވަނަ އަހަރުގެ ވޯލްޑް ކަޕް ކޮލިފައިންގެ ދަށް ނަތީޖާއާ އެކު އެޓީމުން ވަނީ 2006 ވަނަ އަހަރު ބަންގްލަދޭޝްގައި އޮތް އޭއެފްސީ ޗެލެންޖް ކަޕްގެ ފުރަތަމަ މުބާރާތުގައި ވާދަކޮށްފަ އެވެ. ކޮލިފިކޭޝަނެއް ނެތި މުބާރާތުގައި ވާދަކުރުމުގެ ފުރުސަތު ލިބުނު ގުއާމް ވަނީ އެފަހަރުގެ ޗެލެންޖް ކަޕްގެ ގްރޫޕް ސްޓޭޖުގައި މުބާރާތް ބޭއްވި ބަންގްލަދޭޝް އާއި ފަލަސްތީން އަދި ކެމްބޯޑިއާ އަތުން ބަލިވެފަ އެވެ. ޗެލެންޖް ކަޕަށް ފަހު އެޓީމުން ވަނީ 2013 ވަނަ އަހަރާއި 2015 ވަނަ އަހަރުގެ އީސްޓް އޭޝިއަން ކަޕްގައި ކުޅެފަ އެވެ. އަދި، 2014 ވަނަ އަހަރު ރާއްޖޭގައި އޮތް އޭއެފްސީ ޗެލެންޖް ކަޕްގެ ކޮލިފައިންގައި ވާދަކޮށް އެޓީމަށް ވަނީ ނާކާމިޔާބުވެފަ އެވެ.\nމިފަހަރުގެ ކޮލިފިކޭޝަންގައި މާދަމާ ރާއްޖެއާ ދެކޮޅަށް ނުކުންނައިރު އެޓީމު ގްރޫޕް ސްޓޭޖަށް ކޮލިފައިވީ ކޮލިފައިންގެ ފުރަތަމަ ބުރުގައި 5-1 ގެ އެގްރިގޭޓް ނަތީޖާއިން ބޫޓާން ބަލިކޮށްގެންނެވެ. ރަށުން ބޭރުގައި 1-0 އިން ބޫޓާން އަތުން ބަލިވި ނަމަވެސް މިދިޔަ ޖޫން މަހު ކުޅުނު ދެ ވަނަ ލެގްގައި އަމިއްލަ ދަނޑުގައި އެޓީމުން ވަނީ 5-0 އިން ބޫޓާން ބަލިކޮށްފަ އެވެ. މި މެޗުގައި އެޓީމުގެ ފޯވާޑް ކުންލިފޭ ހެޓްރިކެއް ހެދިއިރު އަނެއް ދެ ގޯލު ކާމިޔާބުކޮށްދިނީ ލަގޫޓަން އާއި މަލްކޯލްމް އެވެ.\nPredict the score of Guam vs Maldives match in the FIFA World Cup & AFC Asian Cup joint qualifiers and winajersey by…\nPosted by Fahuminet on Monday, September 2, 2019\nގުއާމް-ރާއްޖެ މެޗުގެ ނަތީޖާ ދިމާކޮށްގެން ޖާޒީއެއް ލިބުމުގެ ފުރުސަތު. މި ޖާޒީ ސްޕޮންސާ ކޮށްފައިވަނީ މަޅި އެމްވީން\nފީފާ ވޯލްޑް ކަޕް ކޮލިފައިންގައި އެންމެ ފަހުން އަމިއްލަ ދަނޑުގައި ކުޅުނު މެޗުން އެޓީމު ވަނީ ބަލިވެފަ އެވެ. 2015 ވަނަ އަހަރުގެ ނޮވެމްބަރު މަހު އިރާން އަތުން އެޓީމު ބަލިވީ 6-0 އިންނެވެ. އޭގެފަހުން ކޮލިފައިންގެ ފަހު މެޗުގައި އެޓީމު ވަނީ 2016 ވަނަ އަހަރުން ރަށުން ބޭރުގައި 1-0 އިން އޮމާން އަތުން ބަލިވެފަ އެވެ. ގުއާމުން މި އަހަރު މިހާތަނަށް ކުޅުނު ހަމައެކަނި ދެ މެޗަކީ ބޫޓާނާ ދެކޮޅަށް ކުޅުނު ކޮލިފައިންގެ ފުރަތަމަ ބުރުގެ ދެ މެޗެވެ. ބޫޓާން މެޗުގެ ކުރިން މިދިޔަ އަހަރުގެ ސެޕްޓެމްބަރު މަހު އީސްޓް އޭޝިއަން ކަޕް ޗެމްޕިއަންޝިޕްގެ ޕްރިލިމިނަރީ ބުރުގައި ގުއާމް ވަނީ ތިން މެޗު ކުޅެފަ އެވެ. މި ތިން މެޗުގެ ތެރެއިން އަމިއްލަ ދަނޑުގައި ނޮދާން މަރިއާނާ އައިލެންޑްސް 4-0 އިން ބަލިކުރިއިރު ރަށުން ބޭރުގައި މަކާއޫ އަތުން 2-0 އިން ބަލިވެ މޮންގޯލިއާއާ 1-1 އިން ވަނީ އެއްވަރުވެފަ އެވެ.\nކޮލިފައިންގައި ރާއްޖެއާ ދެކޮޅަށް ނުކުންނައިރު އެޓީމު އޮތީ އެންމެ ފަހުން ފީފާއިން އާއްމުކުރި ދުނިޔޭގެ ރޭންކިންގެ 190 ވަނައިގަ އެވެ. ރޭންކިންގައި ގުއާމަށް އެންމެ ބޮޑު ކުރިއެރުމެއް ލިބުނީ ވޯލްޑް ކަޕް ކޮލިފައިންގައި ތުރުކެމެނިސްތާނާއި އިންޑިއާ ބަލިކުރި 2015 ވަނަ އަހަރުގެ ސެޕްޓެމްބަރު މަހު އެވެ. އެ ފަހަރުގެ ރޭންކިންގައި އެޓީމު ވަނީ ދުނިޔޭގެ 146 ވަނަ އަށް ކުރިއަށް ޖެހިލާފަ އެވެ.\nރާއްޖެއާ އަޅާބަލާއިރު އާބާދީ މަދަސް ފުޓްބޯޅައިގައި އެގައުމުން އަންނަނީ ފަހަކަށް އައިސް އުއްމީދީ ނަތީޖާތަކެއް ނެރެމުންނެވެ. މީގެ ހަތަރު އަހަރުން ކުރިން ވޯލްޑް ކަޕް ކޮލިފައިންގައި އަމިއްލަ ދަނޑުގައި ތުރުކެމެނިސްތާނާއި އިންޑިއާ ބަލިކުރި ގޮތަށް އެގައުމުން އަމާޒުހިފާފައިވަނީ އެ ލިސްޓަށް ރާއްޖޭގެ ނަން އިތުރުކޮށް ކޮލިފައިންގެ ބާކީހުރި މެޗުތަކަށް އިތުބާރު ހޯދުމަށެވެ.\nގުއާމްގެ ދަނޑުގައި ރާއްޖެއާ ދެކޮޅަށް ކުޅޭ މެޗު ފަށާނީ މާދަމާ ހެނދުނު ރާއްޖެ ގަޑިން 10:30 ގަ އެވެ.\nފުޓްބޯޅައިން ރަން ހޯދި 2018 ގެ އަނދިރި ފަރާތް ވޯލްޑް ކަޕް ކޮލިފައިންގައި މިފަހަރުވެސް ރާއްޖެ އާއި ޗައިނާ އެއް ގްރޫޕެއްގައި ދިވެހި ފުޓްބޯޅަ ޓީމަށް އައިއޯއައިޖީން ހާސިލްވީ ކޮންކަމެއް؟


Haqeeqee haadhisa: Kalhufoe re ehge jinee ge kulhiga'ndu\nހަޤީޤީ ހާދިސާ: ކަޅުފޮއި ރެއެއްގެ ޖިންނީންގެ ކުޅިގަނޑު\n26 އޮކްޓޫބަރ 2018\nލިޔުނީ: އަޙްމަދު ނާފިޢު، ދަރަވަންދޫ\nމިއީ އަޅުގަނޑުގެ ރައްޓެއްސަކަށް ދިމާވި ބިރުވެރި ހާދިސާއެކެވެ. މިހާދިސާ ކިޔައިދެމުން ދިޔައިރު އޭނާގެ އަތުގެ އިސްތަށިތައް ކޮޅަށް ޖެހި ހީބިހި ނަގައިގެން ދިޔަ މަންޒަރުތައް އަޅުގަނޑުގެ ލޮލުން ދުށީމެވެ. އޭނާއަށް ކުރެވުނު އިހްސާސްތައް އެހާމެ ބިރުވެރިއެވެ. އެހެންކަމުން އޭނާ ކިޔައިދިންގޮތަށް މި ހާދިސާ ތިޔަ ކިޔުންތެރިންނަށް ހިއްސާކުރެވޭތޯ އަޅުގަނޑު މަސައްކަތްކޮށްލާނަމެވެ. މިހާދިސާގައި ބޭނުންކޮށްފައިވާ ތަންތަނާއި ނަންނަމަކީ އަސްލެއް ނޫނެވެ.\nއެއީ 1993 ވަނަ އަހަރުގެ މެދެއްހާ ހިސާބެވެ. އޭރު އަހަރެންގެ އުމުރުން އެންމެ 20 އަހަރެވެ. އަހަރެންނަކީ ހެލްކަޕްޓަރުގެ ކެބިން ކުރޫ އެއްގެގޮތުގައި މަސައްކަތްކުރާ މީހެކެވެ. ޢާއްމުކޮށް ދަތުރުކޮށް އުޅެނީ އަތޮޅު ތެރެއަށެވެ. މިގޮތުން އެއްދުވަހެއްގެ ހަވީރުގެ ވަގުތެވެ. އުޑުމަތި ސާފު ރީތި ދުވަހެކެވެ. އަހަރެންނާއި ބޯޓްގެ ކެޕްޓަނާއި އިންޖިނޭރާއި ތިންމީހުން ފަތުރުވެރިން ގޮވައިގެން އއ. ކަނދޮޅުދޫއަށް ދިއުމަށް ހުޅުލެއިން ފުރީމެވެ. ގާތްގަނޑަކަށް 30 މިނެޓްގެ ކުރު ރާސްތާއަކަށްފަހު އއ. ކަނދޮޅުދުއަށް ދެވިއްޖެއެވެ. ރަށަށް ދެވުނީ އެދުވަހު ހަވީރު 5:30 ހާއިރު އެވެ. އެރަށުގައި ކުޑަކުޑަ ހެލްޕޭޑެއް އޮވެއެވެ. ރަށަށް ބޯޑު ޖެއްސުމާއިއެކު ކައިރި ރިސޯޓަކުން ފަތުރުވެރިން ބަލާ ލޯންޗެއް އައިސް އޮތެވެ. އެ ލޯންޗަށް ފަތުރުވެރިންނާއެކު ކެޕްޓަނާއި އަދި އިންޖިނިއަރުވެސް އަރައިގެން ރިސޯޓަށް ހިނގައްޖެއެވެ. އެއީ، ހަވީރު ކުރާ މިފަދަ ދަތުރުތަކުގައި އެނބުރި ހުޅުލެއަށް ނުގޮސް ރޭގަނޑު އާއްމުކޮށް މަޑުކުރަނީ ކައިރި ރިސޯޓެއްގައެވެ. ނަމަވެސް އަހަރެންނަކީ ފަޅުރަށަކަށް ގޮސްފިނަމަ އެރަށެއްގައި އޯވަނައިޓް ހަދަން އަބަދުވެސް އާދަވެފައި ހުންނަ މީހެކެވެ. އެހެންކަމުން އަހަރެން ބޯޓުން ފައިބައިގެން އެކަނިމައި އެކަނި ރަށުތެރެ ބަލާލަން ނިކުތީމެވެ.\nކަނދޮޅުދުއަކީ ފަޅު ރަށެކެވެ. ކުޑަ ކުޑަ ރީތި ރަށެކެވެ. މިރަށުގައި ގުދުރަތީ ރީތި ދޮންވެލި ތުނޑިއެއް އޮވެއެވެ. އަރިއަތޮޅަށް ހާއްޞަކޮށް މިރަށުގައި ހެލްޕޭޑެއް ހަދާފައި އޮވެއެވެ. އެހެންވެ މި ރަށަކީ ކޮންމެ ދުވަހެއް ކަހަލަ ގޮތަކަށް ފަތުރުވެރިން ގޮވައިގެން ހެލްކަޕްޓަރުގެ ދަތުރުތައް ކުރާ ރަށެކެވެ. އަދި ކައިރި ރަށްރަށުގެ މީހުން ޕިކުނިކު އައިސް މަޖާކޮށްލާ ރަށެއްގެ ގޮތުގައި މިރަށް ވަނީ ހަދާފައެވެ. މިގޮތުން މިރަށް ބެލެހެއްޓުމަށް އުމުރުން 40 ވަރަކަށް އަހަރުގެ ބަކުރުބެ (އަސްލުނަމެއް ނޫން) ކިޔާ މީހަކު ހުރެއެވެ. ބަކުރުބެ މިރަށުގައި ދިރިއުޅެނީ ފަނުން ގެގަނޑެއް އަޅައި ޓިނުން މަތި ހިޔާކޮށްގެންނެވެ. ގޭތެރެއިން ވަދެވޭގޮތަށް ފަނުން ވަޅު ގިފިއްޔެއް ހަދާފައި ހުރެއެވެ. ގޭގެ ބޭރުން ގާތްގަނޑަކަށް 20 ވަރަކަށް ފޫޓު ދުރުގައި ހުރި ގަހެއްގައި ބޮޑު އުނދޯއްޔެއް އެލުވާފައި ހުރެއެވެ. އަދި އެސަރަހައްދާއި މާދުރުނޫން ހިސާބެއްގައި ކުކުޅު ގެންގުޅެން ވަރަށް ބޮޑު ކޮށްޓެއް އަޅާފައި ވެއެވެ. މި ކޮށީގައި ގިނަ އަދަދެއްގެ ކުކުޅު ގެންގުޅެއެވެ. އެހެންކަމުން މިރަށަކީ އެދުވަސްވަރު ގިނަ އަދަދަކަށް ކުކުޅު އާލާކުރާ ރަށެއްކަން އެނގެއެވެ. ބައެއް މީހުން ސިފަކުރާގޮތުގައި އެދުވަސްވަރު މިރަށަކީ ބިރުވެރި، ނާމާން ރަށެކެވެ.\nއަހަރެން ރަށުތެރެއަށް ނިކުމެ ހިނގަމުންގޮސް މިރަށުގައި ހުންނަ ފަންގެގަނޑައި އަރާ ހަމަވިތަނާ ބަކުރުބެެ ގޭތެރެއިން ނިކުމެ އަހަރެންނަށް ގޮވާލިއެވެ. އަދި ގެއަަށް ވަނުމަށް އެދުމުން އަހަރެން ބަކުރުބެ އާއެކު އެގެއަށް ވަނީމެވެ. ގެއަށްވަދެ ގޭތެރޭގައި ހުރި ބޮޑާށި މަތީގައި އިށީދެލާ ހަމަޖެހިލީމެވެ. އަދި އަހަރެން މިކަހަލަ ރަށްރަށުގައި އޯވަނައިޓް ހަދާލަން ބޭނުންވާކަމަށް ބުނުމުން މިރޭ އެރަށުގައި މަޑުކުރުމަށް ބަކުރުބެ އެދުނެވެ. ނަމަވެސް ރަށުގެ ހަޤީޤަތް ބަކުރުބެ އަހަރެންނަށް އަންގައިދޭން މަސައްކަތްކުރިއެވެ. އަދި ބުންޏެވެ.\n”ކޮއްކޯ! މިރަށުގައި މިރޭ މަޑުކުރި ނަމަވެސް މިރަށަކީ އެހާ ރަނގަޅު ރަށެއް ނޫން. މިއީ ވަރަށް ނާމާން ރަށެއް. ބޭބެވެސް އިރުއޮއްސުމާއިއެކު ގެއަށް ވަންނަގޮތަށް އިރުއެރުމުން ނޫނީ ބޭރަކަށް ނުނިކުންނަށް. ވަރަށް އަޑުއަޑު އިވޭނެ.”\n”އަހަރެން ބިރެއް ނުގަނޭ. ޖިންނި ސައިތާނުންނަކީ އަވަލާ އެއްޗެއްކަމަށްކަށް އަހަރެން ޤަބޫލެއް ނުކުރަން. މީހުންވެސް ބުނޭ ނާމާން ރަށެކޭ މީ. އެކަމު އަހަރެންނަކަށް ޤަބޫލެއް ނުކުރެވޭ. ކިހާ ރީތި މިރަށް.”\nއަހަރެން ބަކުރުބެ އާއި ވާހަކަ ދައްކަމުންދަނިކޮށް ގޭތެރޭގައި ހުރި ރޭޑިޔޯއަކުން މަޤްރިބް ނަމާދު ބަންގި ގޮވާއަޑު އިވިއްޖެއެވެ. އެހެންކަމުން ގިފިއްޔަށްވަދެ ވުޟޫކޮށްލައިގެން ބަކުރުބެ އާއެކު ގޭތެރޭގައި އިނދެ ނަމާދުކޮށްލީމެވެ. ނަމާދުކޮށް އަވަދިވެގެން އަނެއްކާވެސް ރަށުތެރެއަށް ނުކުމެލާ ހިތްވިއެވެ. އެހެންވެ ބަކުރުބެ އާއެކު ރަށުގެ އަތިރިމައްޗަށް ނިކުތީމެވެ. އެރެއަކީ ކަޅުފޮއެ ރެއެކެވެ. ނަމަވެސް އަހަރެމެން އަތިރިމައްޗަށް ނިކުތުމައެކު މުޅިރަށް އަލިވެއްޖެއެވެ. ހީވަނީ ސާދަވިލޭރޭގެ ހަނދުވަރެއް ދޭހެނެވެ. އެހާމެ ރީތި ހަނދުވަރެކެވެ. އެކަމަކު ހަނދެއް ނުފެނެއެވެ. އަތިރިމައްޗަށް ނިކުތުމާއެކު ކުއްލިއަކަށް ރަށުގެ ކުރިމަތިން ފެނުނީ ފުރަ މާލެ އެވެ. ވަރަށް ހައިރާންކަމާއެކު ބަލަން ހުރެވުނެވެ. އެއީ ހަމަ މާލެ އެވެ. ދެވަނަ ދެތަނެއް ނޫނެވެ. އަހަރެންގެ ހިތުގައި އެތައް ސުވާލުތަކެއް އެއްފަހަރާ އުތިރި އަރަން ފެށިއެވެ. މާލެ އަކީ މިރަށާއި ވަރަށް ދުރު ރަށެކެވެ. މިއީ އެހެން އަތޮޅެކެވެ. ދެން މާލެ ފެންނަންވީ ކިހިނަކުން ހެއްޔެވެ. އަހަރެންގެ ދެފައި ބިރުން ތެޅެން ފަށައިފިއެވެ. މުޅި ގައިގެ އިސްތަށިތައް ކޮޅަށް ޖެހިއްޖެއެވެ. ހިތުގައި ބިރުވެރިކަން އުފެދި ހާސްވެ ތުރުތުރު އަޅާގޮތް ވެއްޖެއެވެ. މިއީ ކިހާބޮޑު އަޖައިބެއް ހެއްޔެވެ. މިފަދަ ކަޅުފޮއެ ރެއެއްގައި ހަނދުވަރު ދިނުމާއި މާލެ ފެނުން މީ ވަރަށް ބޮޑު އަޖައިބުކަމެކެވެ. ބަކުރުބެ ބުންޏެވެ. މިއީ މިރޭގެ އަލާމާތެވެ. ފަހުން ވާނެގޮތެއް ނޭގެއެވެ. ހިނގާށެވެ. އެހެންކިޔައި ބަކުރުބެ އަހަރެންގެ އަތުގައި ހިފައިގެން ހަލުވި ފިޔަވަޅުތަކެއްގައި އަވަސް އަވަހަށް ގެއާއި ދިމާލަށް ހިނގައިގަތީމެވެ\nގޭދޮށަށްގޮސް އެތާހުރި ބޮޑު އުނދޯލީގައި ޖައްސާލީމެވެ. އިރުކޮޅެއްނުވެ، އަތިރިމަގުން ރަށުތެރެއަށް ބޮޑު ކަނކުނި އައިނެއް އަރައިގެން އަންނަތަން ފެނިއްޖެއެވެ. މަދެކަ ބައިވަރެއް ނޫނެވެ. ރަތްކުލައިގެ ބޮޑު ކަކުންޏެވެ. ކަކުނިތަކުގެ ލޯ ހީވަނީ ރަތް އަނގުރު އަލިފާންގަނޑެއް ހެނެއެވެ. އެކަކުނިތައް އެއްގަމަށް އަރައިގެން އައިސް އަހަރެމެން ތިބި އުނދޯލި ވަށާލިއެވެ. އަހަރެންނަށް ބިރުން ހަޅޭއްލަވައިގަނެވުނެވެ. ނަމަވެސް ހަޅޭއްނުލަވަން ބަކުރުބެ އެދުމުން އަގައިން ކިޔުނު ހެޔޮ އެއްޗެއް ކިޔަމުން ބަކުރުބެއާއެކު ކަކުނިތައް ހުރަސްކޮށް ގެއަށް ވަންނަން މަސައްކަތްކުރީމެވެ. އެހެންނަމަވެސް ގޭގެ ދޮރެއެް ނުފެނެއެވެ. އެންމެ ފަހުން އަހަރެމެންގެ ލޯމަތިން ގެ ގެއްލި އަހަރެމެންނަށް ނިކުމެވުނީ ހެލްޕޭޑު ހަދާފައި އޮތް ސަރަހައްދަށެވެ. އޭރުވެސް މުޅި އެ ސަރަހައްދުގައި އޮތީ ރެދަންލާ ފުރިފައެވެ. އަހަރެމެން އައި ބޯޓުގައިވެސް ހީވަނީ ނިވިދިއްލީ އަޅާފައި އޮތްހެނެވެ. މުޅި ސަރަހައްދުގައި ހުރި ރުއްގަސްތަކުގައިވެސް ވަނީ ރެދަން ލާފައެވެ. ހީވަނީ އަލިގަދަ ވޮއްތަކެއް ދިއްލާ އަޅާފައި ހުރިހެނެވެ. މުޅި ސަރަހައްދު ވަނީ ކާޅު ގޮވާ އަޑާއި ތުބުން ފުމޭ އަޑުފައްގަނޑުން ގުގުމާލާފައެވެ. ބައެއް ފަހަރު ނުފެންނަ ބަޔަކު އެތާ ނާޗަރަންގީ ކުޅޭހެން ހީވެއެވެ. ބަލާލި ކޮންމެ ދިމާލަކުން ފެންނަނީ ރެދަންގެ އަސަރެވެ.\nއެހެންކަމުން ކިޔުނު ހެޔޮއެއްޗެއް ކިޔައިގެން މަޑުމަޑުން އަނެއްކާވެސް ގެއަށް ދެވޭތޯ ހިނގައިގަތީމެވެ. ވަކި ހިސާބަކަށް ދެވުނުތަނާ ކުއްލިއަކަށް ކުކުޅު ކޮށިތެރެއިން ކުކުޅުހާ ގޮވާ އަޑު ފައްގަނޑު އިވެންފަށައިފިއެވެ. ހީވަނީ އެކުކުޅުތަކަށް ބިރެއް ފެނިގެން އުޅޭ ހެންނެވެ. ކުކުޅު ކޮށްޓާއި ގެއާ އެހާ ދުރެއް ނުވާނެއެވެ. އެހެންވެ މަޑުނުކޮށް ދެ މީހުން ގެއަށް ވަންނަން ގައިގަހުރި ބާރެއްލާފައި ދުއްވައިގަތީމެވެ. ”އުމްބަހަހާ” ކުއްލިއަކަށް އަހަރެމެންނަށް ހުއްޓުން އެރިއެވެ. ބަކައްޓެއް ވަރަށް ބާރަށް ގޮވާލުމުންނެވެ. އޭރު ގެއާއި ދިމާ ކުރިމަތީގައި ކަޅު ބޮޑު ބަކައްޓެއް ފެންނަން އޮތެވެ. އޭތީގެ ދެލޯވެސް އެހާމެ ރަތެވެ. އެކަމަކު އެރަށަކީ ބަކަރި ގެންގުޅޭ ރަށެއްވެސް ނޫނެވެ. އަހަރެންގެ ދެފައި ތުރުތުރު އަޅަން ފެށިއެވެ. ހީވަނީ ދެންމެ ދެންމެ ވެއްޓި ދާނެ ހެންނެވެ. މިފަދަ ބިރުވެރިކަމެއް އިހްސާސް ކުރެވޭނީ މިކަމުގެ ތަޖުރިބާކޮށްފައި ހުރި މީހަކަށެވެ.\nބަކުރުބެއަކީ ބިރުކުޑަ ކެރޭ ހިތްވަރުގަދަ މީހެއްކަމުން ބަކުރުބެގެ ހިތްވަރުން އަހަރެމެން ދެމީހުން ފަހަތަށް ޖެހިލައި އައިކޮޅު ނޫން އަނެއްކޮޅަށް ދުވެފައިގޮސް ރަށުގެ އަތިރިމަތި ފަރާތު ތުނޑިއަށް ނިކުމެއްޖައީމެވެ. އޭރު މުޅި އެސަރަހައްދުގައިވެސް އޮތީ ރެދަންލާ ފައެވެ. ބިރުން ފިއްކަނޑައިގެން ގޮސްސިއެވެ. އެތާގައި މަޑުކޮށްލައިގެން ދުލުން އައި ހެޔޮ އެއްޗެއް ކިޔަން ތިއްބާ އިރުކޮޅެއްނުވެ ވާރޭވެހެން ފަށައިފިއެވެ. ވާރޭ ވެހެން ފެށުމުން ވާރޭ ފެނުގެ ރަހަ ބަލައިފީމެވެ. ފެނުގައި ލަނީ މޫދު ލޮނު ރަހައެވެ. އެވަގުތު އެއީ އަސްލު ވާރޭ އެއް ނޫންކަން އިހްސާސް ކުރެވުނެވެ. މާގިނައިރުތަކެއެް ނުވެ ވާރޭ ހުއްޓިއްޖެއެވެ. އަހަރެންގެ ހިތް ބާރަށް ތެޅެން ފެށިއެވެ. އެރޭ ސަލާމަތެއް ނެތްކަމަށް ވިސްނައި ކިޔުނު ހެޔޮ އެއްޗެއް ކިޔަމުން އެތާނގައި ތިބީއެވެ. މިހެން ތިއްބާ އެރޭގެ 11 ޖެހިފަހުން މަޑުމަޑުން ރެދަންގެ އަސަރު ކެނޑެމުންގޮސް އެއްކޮށް ކެނޑި މުޅިރަށް އަދިރިވެއްޖެއެވެ. އެހެންކަމުން އަނެއްކާވެސް ގެއަށް ދިއުމަށް މަޑު ހިނގުމެއްގައި ހިނގަމުންގޮސް މިފަހަރު ގެއަށް ވަދެވިއްޖެއެވެ.\nގެއަށްވަނުމާއެކު ދޮރުލައްޕާ ރަނގަޅަށް މަކުޑި އަޅުވާލީމެވެ. އަދި ގިފިއްޔަށްވަދެ ފައިދޮވެލައިގެން އައިސް އެދުގައި ޖައްސާލީމެވެ. ނަމަވެސް ބަކުރުބެއަކީ މިކަމުގެ ތަޖުރިބާހުރި މީހެއްކަމުން ބަކުރުބެ އެދުނީ ދެމީހުން އެރޭ ނުނިދައި ޤުރުވާން ޖަހައި ކިޔުނު ހެޔޮ އެއްޗެއް ކިޔަން ގޭތެރޭގައި ތިބުމަށެވެ. އެހެންކަމުން މިގޮތުގައި އެރޭގެ ވަގުތުތައް ގުނަމުން ދިޔައީމެވެ. ހެޔޮ ދުޢާ ކުރުމުގައެވެ. މިހެން ތިއްބާ ކުއްލިއަކަށް ގޭގެ ބިއްގަނޑު ތެޅެން ފަށައިފިއެވެ. ހީވަނީ ބާރު ވަޔާއެކު ބިއްގަނޑު ނައްޓާލަ ފާނެ ހެންނެވެ. ހަމަ އެއާއެކު ރަށުތެރޭން ތަފާތު އެއްޗެހި ގޮވާ އަޑާއި، ފުރާޅު މައްޗަށް ބަންލާފައި އެއްޗެއް ޖެހޭ ބިރުވެރި އަޑުފައްގަނޑުވެސް އިވެއެވެ. ދޭތެރެ ދޭތެރެއިން އަޑު މަޑުވި ނަމަވެސް ކުއްލި ކުއްލިއަށް އަޑު ގަދަވެ ގޭގެ ބިއްގަނޑު ތެޅެ ލައެވެ. އަހަރެން އިންނަނީ ބިރުން ސިހިސިހިއެވެ. އޭރުވެސް އަހަރެންގެ ގައިން ތުރުތުރު އަޅައެވެ. މިކަމުން ސަލާމަތްވާނީ ކޮންއިރަކުން ބާވައޭ ހިތަށް އަރައެވެ. ނަމަވެސް ކެތްތެރިކަމާއެކު މިގޮތުގައި އެރޭ ފަތިސްވަންދެން އަހަރެމެން ތިބީއެވެ.\nފަތިސްވެ އަލިވިލުމާއެކު އެ ބިރުވެރި އަޑުފައްގަނޑު މުޅިން ކެނޑިއްޖެއެވެ. އެހެންކަމުން ނަމާދުކޮށްލައިގެން އަހަރެމެން ގެއިން ބޭރަށް ނިކުތީމެވެ. އޭރު އަހަރެމެން އެރޭ ތިބި އުނދޯލި ކައިރިން ފެނުނު ކަކުނިތައް ރަށުން ފައިބައިގެން ގޮސްފައިވާ ފިޔަވަޅުތައް ފެންނަން ހުއްޓެވެ. އިތުރު ނިޝާނެއް ރަށުތެރެއަކުން ފެންނާކަށް ނެތެވެ. އެހެންވެ ހިނގާދިޔަ ކަންތަކާ ފުންކޮށް ވިސްނާލީމެވެ. ބަކުރުބެ ބުނީ ހަމަ ތެދެކެވެ. އޭނާ އަކީ ހިތްވަރުގަދަ އިންސާނެކެވެ. އެ ނޫން މީހަކުނަމަ ބިރުން ގޮސް އަމިއްލައަށް ރަށުންވެސް ފައިބައިގެން ދިޔައީހެވެ. އެ ދުވަހު އަހަރެން ބަކުރުބެ ބުނިބަސް ތެދުކޮށް ޖިންނީންނަކީ އެކި ސިފަސިފައިގައި ފެންނަ އެއްޗެކަމާއި އަދި އެކަން ތަޖުރިބާކުރެވިއްޖެ ކަމަށް އެއްބަސް ވީމެވެ. އަދި ދުވަހަކުވެސް މިރަށަށް އޯވަނައިޓަކަށް ދެނެއް ނާންނާނަން ކަމަށް އަހަރެން ބުނީމެވެ. ނަމަވެސް މި ވަރުގެ ކަންތައްގަނޑެއް މިރަށުގައި އުޅޭއިރު ބަކުރުބެ އެކަނި މިރަށުގައި ހުންނަނީ ކީއްވެތޯ ބަކުރުބެ ގާތު އަހާލީމެވެ. އަހާލުމައެކު ބަކުރުބެގެެ އިހްސާސްތައް އަހަރެންނަށް ކިޔައިދޭން ފެށިއެވެ.\nބަކުރުބެ މިރަށުގައި ހުންނަނީ އިތުރު މީހަކު މި ވަޒީފާގައި ހުރުމަށް ޖެހިލުންވެ ބިރުގަންނާތީއެވެ. ލިބުނު ވަޒީފާ ދޫކޮށްލަން އޭނަވެސް ބޭނުންނުވާތީއެވެ. އެ ފަޅުރަށުގައި ބަކުރުބެ ހުންނަނީ ރަށް ބަލަހައްޓާށެވެ. ރަށް ބަލަހައްޓަމުން ކުކުޅު ގެންގުޅެނީ އެވެ. ނަމަވެސް ކަޅުފޮއެ ރެއެއް އައިސްފިނަމަ ފަތިހު ތެދުވެ ބަލާލާއިރު ގިނަ އަދަދެއްގެ ކުކުޅުތައް އޮންނަނީ ކޮށިތެރޭގައި މަރުވެފައެވެ. މިއީ ބަކުރުބެގެ ވާހަކައިން ތަންކޮޅެކެވެ. ބަކުރުބެގެ ވާހަކަތައް މިހެން ހުރުމުން އަހަރެންގެ ހިތަށް އިތުރު ބިރުވެރިކަމެއް ވަދެއްޖެއެވެ. އެއީ ހަމަ ތެދެކެވެ. އަހަރެންނަށް ފެނުނީ ހުވަފެނެއް ނޫނެވެ. މިއަދު އެކަން އިހްސާސް ކުރެވިއްޖެއެވެ. ޖިންނި ސައިތާނުންނަކީ އުޅޭ އެއްޗެއް ނަމަވެސް އެ މަހްލޫޤުންގެ ފަރާތުން މިކަހަލަ ކަންކަން ފެންނާނެކަމަކަށް ކުރިން އަހަރެން ޤަބޫލެއް ނުކުރަމެވެ. ނަމަވެސް މިއަދު އަހަރެންގެ ހަމަ ލޮލަށް މަންޒަރުތައް ފެނި އެކަން ޤަބޫލުކުރަން މަޖުބޫރު ވެއްޖެއެވެ. މިހާރުވެސް އެރޭ އެ ފެނުނު މަންޒަރުތައް ހިތުގައި ބިންވަޅު ނެގި އާވެ އާވެ ހުރެއެވެ. އެއީ ހަމަ ކަޅުފޮއި ރެއެއްގެ ޖިންނީންގެ ކުޅިގަނޑެވެ.\nއޮކްޓޫބަރ 29, 2018 at 10:17 am\nތިޔައީ ބ. ހިބަޅިދޫގައި ވީކަމެއް…\nއޮކްޓޫބަރ 29, 2018 at 4:17 am\nއޮކްޓޫބަރ 29, 2018 at 12:06 am\naslu redhan lanee moodhuga ekm jinneenaa jehuneema laafaane komme thaaku wax\nއޮކްޓޫބަރ 28, 2018 at 1:38 pm\nމިއީ ވެދާނެކަމެއްކަމަށް އަހަރެން ޤަބޫލުކުރަން…\nއޮކްޓޫބަރ 28, 2018 at 1:25 am\nއޮކްޓޫބަރ 27, 2018 at 6:00 am\nރެދަންލާނީ މޫދުގައި އެއްގަމުގައި ހުންނަރުއްގަހުހައި ރެންދަންލާ ވާހަކަ އެއް މިއަޑު އެހީހަމަ\nއޮކްޓޫބަރ 26, 2018 at 11:01 am


Hulhumale Pre School aa gulhey shakuvaa thakeh ACC ah | Mihaaru\nވިޔަފާރިވެރިއަކު ހުޅުމާލޭގައި ހެދި ޕްރީ ސްކޫލު: މިތަން ހަވާލުކުރިތާ ތިން އަހަރު ވާން އުޅޭ އިރު ވެސް އަދި ހިންގާކަށް ނުފެށޭ\nހުޅުމާލެ ޕްރީ ސްކޫލާ ގުޅޭ ޝަކުވާތަކެއް އޭސީސީ އަށް\n20 ފެބުރުއަރީ 2020 - 16:11 21 comments\nހުޅުމާލޭގައި އަމިއްލަ ފަރާތަކުން ހެދި ޕްރީ ސްކޫލާ ގުޅޭ ޝަކުވާތަކެއް އެންޓި ކޮރަޕްޝަން ކޮމިޝަން (އޭސީސީ) އަށް ހުށަހަޅައިފި އެވެ.\nއެ ކޮމިޝަންގެ މީޑިއާ އޮފިިޝަލަކު މިއަދު ވިދާޅުވީ، މުހައްމަދު ގާސިމް ޕްރީ ސްކޫލް ހިންގާނެ ފަރާތެއް ހޯދަން ހަތަރު ވަނަ ފަހަރަށް ކުރި އިއުލާނަށްފަހު، ޝަކުވާތަކެއް ލިބިފައިވާ ކަމަށެވެ. މިދިޔަ ހަފުތާގެ އަންގާރަ ދުވަހާއި މިދިޔަ އާދިއްތަ ދުވަސް އަދި މިދިޔަ އަންގާރަ ދުވަހު ވެސް އެކަމާ ގުޅޭ ޝަކުވާތަކެއް ލިބިފައިވާ ކަމަށް ވިދާޅުވި އެވެ.\nއޭނާ ވިދާޅުވީ، މައިގަނޑު ގޮތެއްގައި ލިބިފައިވަނީ، އޯޓިޒަމް ސެންޓަރު ކައިރީގައި ހަދާފައިވާ ޕްރީ ސްކޫލުގެ ހިންގުން ބަޔަކާ ހަވާލުކުރަން އުޅޭކަމުގެ ތުހުމަތެވެ. އެހެންވެ އޭސީސީ އިން އަންނަނީ އެ ޝަކުވާތައް ދިރާސާކޮށް، އެކަން ތަހުގީގުކުރަންޖެހޭތޯ ބަލަމުންނެވެ.\nދިހަ ކްލާސްރޫމްގެ ޕްރީ ސްކޫލް ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން އެޑިއުކޭޝަނާ ހަވާލުކުރީ މިދިޔަ އަހަރުގެ ޖެނުއަރީ މަހުގެ ތެރޭގަ އެވެ. އެއާއެކު އެތަން ހިންގާނެ ބަޔަކު ހޯދަން ހަތަރު ފަހަރަށް އިއުލާނުކުރި އެވެ. ނަމަވެސް މިނިސްޓްރީ އަށް އަދިވެސް އެ އުޅެނީ ޕްރީ ސްކޫލު ހިންގާނެ ބަޔަކު ކަނޑަނޭޅިގެންނެވެ. އެތަން ހިންގާނެ ބަޔަކު ހޯދަން ތިން ފަހަރަށް ކުރި އިއުލާނާއެކު ލިބުނު ޝަކުވާތަކަށްފަހު، އެ ކޮމިޝަނުން ވަނީ ވަކި ކަންތައްތަކަކަށް ސަމާލުކަން ދިނުމަށްފަހު އަލުން އިއުލާނުކުރުމަށް އެދިފަ އެވެ. އެ އެންގުމާ އެއްގޮތަށް އެޑިއުކޭޝަން މިނިސްޓްރީން ހަތަރު ވަނަ ފަހަރަށް އިއުލާނުކުރި އެވެ.\nHulhumale Pre School: Heyo hithun dhin hadhiyaa ah hadhaane gotheh neygifai!\n"މިހާރު ދިރާސާކުރަމުން އަންނަނީ އެ ޝަކުވާތައް. ދިރާސާކުރުމަށްފަހު ކަނޑައަޅާނީ އެ މައްސަލަ ތަހުގީގުކުރާނެތޯ ނުވަތަ ނޫންތޯ. އެ މަސައްކަތް ހަވާލުކުރުން މަޑުޖައްސާލަކަށް ނާންގަން،" ހަސަން ވިދާޅުވި އެވެ.\nއެޑިއުކޭޝަން މިނިސްޓްރީން އެންމެ ފަހުން ކުރި އިއުލާނާ ގުޅިގެން ހަތަރު ފަރާތަކުން ބިޑް ހުށަހެޅި އެވެ. އެއީ ބިލަބޮންގް ހިންގަމުން އަންނަ އައިލެންޑާސް އެޑިއުކޭޝަނާއި ހުޅުމާލޭގައި ބްރައިޓްވޭ އިންޓަނޭޝަނަލް ސްކޫލް ހިންގާ ކޮލިޓޭޓް އެޑިއުކޭޝަނާއި އިލްމު އެޑިއުކޭޝަންގެ އިތުރުން އިރުސިޔާދު އިންޓަނޭޝަނަލެވެ.\nމީގެ ތެރެއިން އިލްމު އެޑިއުކޭޝަނަކީ އަލަށް އުފެއްދި ކުންފުންޏެކެވެ.\nމިނިސްޓްރީން ކުރިން ބުނީ މި އަހަރުގެ ދިރާސީ އާ އަހަރާ އެކު އެ ޕްރީ ސްކޫލުގައި ވެސް ކިޔެވުން ފަށާނެ ކަމަށެވެ. ނަމަވެސް މިހާރު ހަމަޖައްސާފައި ވަނީ ދެ ވަނަ ޓާމުގައި ކިޔަވައިދޭން ފަށާ ގޮތަށެވެ.\nއިތުރު ލިޔުންތައް އެންޓި ކޮރަޕްޝަން ކޮމިޝަން އެޑިއުކޭޝަން މިނިސްޓްރީ ކޮރަޕްޝަން ހުޅުމާލޭ ޕްރީސްކޫލް


Australia in Dhivehi kujjaku deport kollafaane kamuge biru boduvejje | Mihaaru\nކައިބާން އޭނާގެ މަންމައާ އެކު: އާއިލާގެ އެހެން މީހުންނަށް ވިސާ ލިބުނު --ފޮޓޯ/އޭބީސީ ނިއުސް\n21 އެޕްރީލް 2019 - 14:48 36 comments\nދިވެހި ދެމަފިރިއަކަށް ލިބިފައިވާ ދެ އަހަރުގެ ކައިބާން ޖަމްޝާދު އުފަންވީ ވެސް އޮސްޓްރޭލިއާ އަށެވެ. ހިމޮފީލިއާގެ އިތުރުން އުފެދުމުގައި ސިކުނޑިއަށް ގެއްލުންތައް ލިބިފައިވެ އެވެ.\nއޮސްޓްރޭލިއާގެ އޭބީސީ ނިއުސް އިން ބުނީ އެކަންކަމަށް ކޮންމެ ހަފުތާއަކު ވެސް ފަރުވާ ހޯދަން ޖެހޭ ކަމަށެވެ.\nއޮސްޓްރޭލިއާގެ އިމިގްރޭޝަން ގާނޫނުތައް އޮންނަ ގޮތުން ސިއްހީ ބޮޑު މައްސަލައެއް ހުންނަ ފަރާތްތަކަށް ވިސާ ނުދިނުމާއި އެ ގައުމުގެ ރައްޔިތުކަން ނުދީ ހިފެހެއްޓެ އެވެ. އެހެންވެ އެ ކައިބާންއަށް ވެސް ވިސާ ނުދޭން އޮސްޓްރޭލިއާގެ ހޯމް އެފެއާޒް ޑިޕާޓްމެންޓުން ނިންމައިފައިވާ ކަމަށް އޭބީސީން ބުނެ އެވެ.\nއޭބީސީން ބުނާ ގޮތުގައި ކައިބާންއަށް ދިމާވެފައިވާ ސިއްހީ މައްސަލަތަކަށް ރާއްޖެއިން އެކަށީގެންވާ ފަރުވާ ނުލިބޭނެކަން އަންގައި، ވެސްޓަން އޮސްޓްރޭލިއާގެ ހިމޮފީލިއާ ސާވިސް އިން ހޯމް އެފެއާޒް ޑިޕާޓްމެންޓަށް ސިޓީއެއް ވެސް ފޮނުވި އެވެ. އެކަމަކު ހޯމް އެފެއާޒް އިން ނިންމީ، އޭބީސީން ބުނި ގޮތުގައި، އެ ކުއްޖާއަށް ވިސާ ދޭން ޖެހޭ ފަދަ ކަންތައްތަކެއް ހުރި ކަމުގެ އެކަށީގެންވާ ހެއްކެއް ނެތް ކަމަށެވެ.\nކައިބާންއަށް ވިސާ ނުދޭން ނިންމި މައްސަލަ އެ ގައުމުގެ އެޑްމިނިސްޓްރޭޓިވް އެޕީލް ޓްރައިބިއުނަލްގައި މިހާރު ވަނީ އިސްތިއުނާފް ކޮށްފަ އެވެ. އެކަމަކު އެ ޓްރައިބިއުނަލްގެ ނިންމުން އަންނަން އެތައް މަހެއް ހޭދަވެދާނެ ކަމަށް އޭބީސީން ބުނެ އެވެ.\nއޮސްޓްރޭލިއާގެ ހެލްތު އެންޑް ޑިސްއެބިލިޓީ ސްޕެޝަލިސްޓެއް ކަމަށްވާ ޖެން ގޮތާޑްއާ ހަވާލާދީ އޭބީސީން ބުނީ އެ ގައުމުގެ އިމިގްރޭޝަން ގާނޫނު އޮތް ގޮތުން އެހެން ގައުމުތަކުގެ އެތައް އާއިލާއަކަށް ކޮންމެ އަހަރަކު ވެސް އެފަދަ މައްސަލަތައް ދިމާވާ ކަމަށެވެ. ސިއްހީ މައްސަލައެއްގެ ސަބަބުން ކަމަށް ބުނެ އެގޮތަށް ނިންމުމަކީ ވަަރަށް ބޮޑު ތަފާތު ކުރުމެއް ކަމަށް ވެސް އޭނާ ބުންޏެވެ.


21 އޯގަސްޓް 2019 - 09:01\nމި މަހުގެ 30 ގައި ރިލީޒްކުރާ ފިލްމު "ސާހޯ"ގެ އާ ލަވައެއް ދައްކާލައިފި އެވެ.\nމި ލަވަ އަކީ މި ފިލްމުގެ ހާއްސަ ފެނިލުމަކުން ބަތަލާ ޖެކްލިން ފެނަންޑޭޒް، ބަތަލު ޕްރަބާސްއާ އެކު ފެންނަ "ބޭޑް ބޯއި" އެވެ. ވަރުގަދަ ނެށުންތަކެއް ހިމެނޭ ފޯރިގަދަ ލަވަ ކިޔާފައި ވަނީ ބާދުޝާ އާއި ނީތީ މޯހަން އެވެ. "ބޭޑް ބޯއި" ގެ މަންޒަރުތައް ނަގާފައި ވަނި އޮސްޓްރިއާގަ އެވެ.\n"ސާހޯ" އަކީ ޕްރަބާސް އާއި ޝްރަދާ ކަޕޫރް ލީޑް ރޯލު ކުޅޭ އެކްޝަން ތުރިލާއެކެވެ.\nތިން ސަތޭކަ ކްރޯޑް ރުޕީސްގެ ބަޖެޓަކުން ހަދާފައިވާ ފިލްމުގެ ޑައިރެކްޓަރަކީ ސުޖީތެވެ.\nGet ready to groove to the tunes of #BadBoy! 🕺💃 Song Out Now! 💥\nMalayalam: https://t.co/szYnCUOhNn pic.twitter.com/u9D1AXp8zL\n— Saaho (@SaahoOfficial) August 19, 2019\nމި އަހަރުގެ އެންމެ އުންމީދީ ފިލްމުތަކުގެ ތެރޭގައި ހިމެނޭ "ސާހޯ" ގެ ކާސްޓުންގެ ތެރޭގައި ޖެކީ ޝްރޮފް، ނީލް ނިތިން މުކޭޝް، މަންދިރާ ބޭދީ، ޗަންކީ ޕާންޑޭ އަދި އެވެލީން ޝަރުމާ ހިމެނެ އެވެ.\n"ޗިޗޯރް" ގެ ފުރަތަމަ ލަވަ ދައްކާލައިފި\nއަންނަ މަހުގެ6ގައި ރިލީޒްކުރާ ފިލްމު "ޗިޗޯރް" ގެ ފުރަތަމަ ލަވަ ދައްކާލައިފި އެވެ.\n"ޑަންގަލް" އަށް ފަހު، ޑައިރެކްޓަރު ނިތޭޝް ތިވާރީ ގެނެސްދޭ ފިލްމުގެ ލަވަތަކުގެ ތެރެއިން ބެލުންތެރިންނަށް ދައްކައިލި ފުރަތަމަ ލަވައަކީ "ފިކަރު" އެވެ. ޕްރިތަމްގެ މިއުޒިކަށް ހަދާފައިވާ ލަވަ ކިޔާފައި ވަނީ ނަކަޝް އަޒީޒް، ދޭވީ ނޭގީ، އަމިތު މިޝްރާ، އަމީތާބް ބަޓަޗަރިއާ، ސްރީރާމް ޗަންދުރާ އަދި އަންތަރާ މިތުރާ އެވެ.\nއެކީގައި ކިޔަވަން އުޅުނު ބައެއްގެ އެހާރާއި މިހާރުގެ ވާހަކަތަކެއް ކިޔައިދޭ "ޗިޗޯރް" ގެ ކާސްޓުންގެ ތެރޭގައި ޝްރަދާ، ސުޝާންތު ސިންގް ރާޖްޕޫތު، ޕްރަތީކް ބައްބަރު، ވަރުން ޝަރުމާ އަދި ތާހިރު ރާޖް ބާސިން ހިމެނެ އެވެ.\nކޮންކޮނާ ވެބް ސީރީޒެއް ޑައިރެކްޓްކުރަނީ\nކާމިޔާބު ފިލްމުތަކެއް ކުޅެ، މިހާރު ޑައިރެކްޝަނަށް ވެސް ނުކުމެފައިވާ ބަތަލާ ކޮންކޮނާ ސެން ޝަރުމާ ވެބް ސީރީޒެއް ޑައިރެކްޓްކުރަން ސޮއިކޮށްފި އެވެ.\nޒީ ސްޓޫޑިއޯސްއާ ގުޅިގެން ހަދާ މި ވެބް ސީރީޒަކީ 60 އާއި 70 ގެ އަހަރުތަކުގައި ކަލްކަތާގައި "ކްއީން އޮފް ކެބަރޭ" ގެ ނަމުން މަޝްހޫރުވި އަރާތީ ދާސް އަށް ބިނާކޮށް ހަދާ އެއްޗެކެވެ.\nވެބް ސީރީޒާ ބެހޭ ގޮތުން ކޮންކޮނާ ބުނީ އޭނާ އެއާ ހަވާލުވީ އެ ވާހަކަ އޭނާ އަށް ވަރަށް ރަނގަޅަށް އެނގޭތީ ކަމަށެވެ. އަދި އޭގައި އެ ދުވަސްވަރުގެ ކަލްކަތާގެ ސިޔާސީ މަސްރަހު ވެސް އޮތް ގޮތް ދައްކުވައި ދޭނެ ކަމަށް ބުންޏެވެ.\nA post shared by Konkona Sensharma (@konkona) on Oct 28, 2017 at 1:24am PDT\n"ވޭކަޕް ސިދް" އާއި "ލައިފް އިން އަ...މެޓްރޯ" އަދި "ޕޭޖް 3" ފަދަ ފިލްމުތައް ކުޅެފައިވާ ބަތަލާ ބުނީ ވެބް ސީރީޒް މިހާރު އޮތީ ސްކްރިޕްޓިން މަރުހަލާގައިި ކަމަށެވެ. އަދި އެ ނިމުމުން ކާސްޓުން ހަމަޖައްސައި، އަންނަ އަހަރުގެ ކުރީކޮޅު ޝޫޓިން ފަށާނެ ކަމަށް ބުންޏެވެ. ބެލެވޭ ގޮތުން މި ވެބް ސީރީޒް ސްޓްރީމް ކުރާނީ ޒީގެ ޑިޖިޓަލް ޕްލެޓްފޯމް ޒީ5 އިންނެވެ.\nދެހާސް ސޯޅަ ވަނަ އަހަރު ރިލީޒްކުރި "ދަ ޑެތު އޮފް ގުންޖް" އަކީ ކޮންކޮނާގެ އަލަތު ޑައިރެކްޝަނެވެ.\n"ދަބަންގް 3" ގެ ޓީމް ޖެއިޕޫރްގައި\nސަލްމާން މިހާރު ކުޅެމުން އަންނަ ފިލްމު "ދަބަންގް 3" ގެ ފަހު ޝޫޓިން ޝެޑިއުލް ޖެއިޕޫރްގައި ފަށައިފި އެވެ.\nއެތަނުގައި ފިލްމު ޝޫޓް ކުރަމުން ދަނިކޮށް ނަގާފައިވާ ބައެއް ފޮޓޯތައް ވެސް ބައެއް މީޑިއާތަކުގައި ޖަހާފައިވެ އެވެ. "ދަބަންގް 3" އަކީ ސަލްމާން، ޗުލްބުލް ޕާންޑޭ ކިޔާ ފުލުހެއްގެ ރޯލުން ފެނިގެންދާ ފްރެންޗައިޒްގެ ތިން ވަނަ ބައެވެ. މި ފަހަރު ފިލްމު ޑައިރެކްޓް ކުރަނީ ޕްރަބޫދޭވާ އެވެ.\nމީގެ ބަތަލާއިންގެ ރޯލުން ކުރީގެ ދެ ފިލްމުގައި ވެސް ބަތަލާގެ ރޯލް ކުޅުނު ސޮނާކްޝީ ސިންހާގެ އިތުރުން، އެކްޓަރު މަހޭޝް މަންޖްރޭކަރްގެ ހަގު އަންހެން ދަރިފުޅު ސާއީ މަންޖްރޭކަރް ބޮލީވުޑަށް ތައާރަފު ކުރާނެ އެވެ.\nސަލްމާންގެ ކޮއްކޮ އަރްބާޒް ހާން ޕްރޮޑިއުސްކޮށް، ރޯލެއް ވެސް ކުޅޭ "ދަބަންގް 3" ސިނަމާތަކަށް އަންނާނީ ޑިސެމްބަރު 20 ގަ އެވެ. މި ފިލްމަށް ފަހު ސަލްމާން ދެން ފަށާނީ ސަންޖޭ ލީލާ ބަންސާލީގެ "އިންޝާﷲ" ގެ ޝޫޓިން އެވެ.\nއިތުރު ލިޔުންތައް ބޮލީވުޑް ސަލްމާން ޚާން ޖެކްލީން ފެނާންޑެޒް


Technology Kuri Erumaai Eku Vazeefa Thah Gellumuge Biruverikan Bodu Vehjje - Vaguthu\nމިދިޔަ އަހަރު ވަޒީފާ ގެއްލުނު މީހުންގެ އަދަދު ވަނީ 114 މިލިއަނަށް އަރާފައެވެ. ކޮވިޑް ފުރަބަންދާއިއެކު އެތައް ބަޔެއްގެ އާމްދަނީ ލިބޭނެ މަގުތައް ބަންދުވެފައިވެއެވެ.\nމިދިޔަ އަަހަަރުގެ އެޕްރީލް މަހު ހަމަ އެކަނި އިންޑިއާއިން ވެސް 112 މިލިއަން ވަޒީފާ ވަނީ ގެއްލިފައެވެ. އެއާއި އެކު މިހާރު އެގައުމުގައި ވަޒީފާ ހޯދަން އުޅެ ވަޒީފާ ނުލިބިފައިވާ މީހުންގެ އަދަދު ވަނީ 6.52 އިންސައްތައަށް އަރާފައެވެ.\nދުނިޔޭގެ ޓެކްނޮލޮޖީ ކުރިއަރައި އިންސާނުން ކުރަމުން ދިޔަ އެތައް މަސައްކަތެއް މިހާރު ވަނީ މެޝިނު ބޭނުން ކޮށްގެން ކުރަން ފަށާފައެވެ. މީގެ ސަބަބުން ކުންފުނި ތަކުގައި މަސައްކަތް ކުރެވޭލެއް އަވަސް ވީ ނަމަވެސް، ވަޒީފާ އަދާކުރާ އިންސާނުންނަށް ލިބޭ ގެއްލުން ބޮޑެވެ.\nދުނިޔޭގެ އިކޮނޮމިކް ފޯރަމް އަކުން މިދިޔަ އަހަރު ނެރެފައިވާ ރިޕޯޓެއްގައި ބުނެފައިވަނީ 2025 ވަނަ އަހަރާއި ހިސާބަށް ދާއިރު ވަޒީފާ ތަކުގެ ދެބައި ކޮށްފަ އެއްބައި މަސައްކަތް މެޝިނު ބޭނުން ކޮށްގެން ކުރަން ފަށާފާނެ ކަމަަށެވެ. ރިޕޯޓުގައި ލަފާކޮށްފައިވާ ގޮތުން މެޝިނުތައް ބޭނުން ކުރަން ފެށުމުން 85 މިލިއަނާއި ގާތްކުރާ އަދަދަކަށް ވަޒީފާތައް ގެއްލޭނެ އެވެ. އެހެން ކަމުން އިތުރު 95 މިލިއަން ވަޒީފާއެއް އުފެއްދުމުގެ ޕްރޮޖެކްޓެއް ރޭވިފައިވާ ކަމަށް ބުނެފައިވެއެވެ.\nޓެކްނޮލޮޖީގެ ކުރިއެރުމާއި އެކު ވަޒީފާތައް އުވިގެން ދިޔަ ނަމަވެސް، ކަންކަމުގައި ގޮތް ނިންމުމާއި، ގިނަ މީހުންނާއި ބައްދަލުވެ މުއާމަލާތު ކުރަން ޖެހޭ ވަޒީފާތަކާއި، އިސްތިހާރު ކުރުމަށް ހާއްސަ ވަޒީފާތަކަށް ބަދަލެއް ނާންނާނެ ކަމަށް ރިޕޯޓުގައި ބުނެފައިވެއެވެ. ބަސް ޑްރައިވަރުންނާއި ޓެކްސީ ޑްރައިވަރުން، ފިހާރަ ތަކުގެ ކޭޝިއަރުން، ރިސެޕްޝަނިސްޓުންނާއި ޕާރްސެލް ބަންދު ކުރުމުގައި ހަރަކާތްރެރިވެ އުޅޭ މީހުންގެ ވަޒީފާ އަކީ މިހާރު މެޝިނު ބޭނުން ކޮށްގެން ކުރާ އަދި ކުރިޔަށް އޮތް އަހަރު ތަކުގައި މެޝިނު ބޭނުން ކޮށްގެން ކުރަން ނިންމާފައިވާ މަސައްކަތެވެ.\nއޭޕްރީލް 13, 2021 23:17\nދިވެހި ގައުމުގެ މަޖިލިސް ވެސް ތިޔަގެ ރޮބަޓަކައް ހިންގަން ހަވާލު ކުރަންފެނޭ ނަޝީދައްވުރެ ފުރިހަމައައް އެކަން ކުރާނެ.


މަސައްކަތުގެ ދާއިރާއިން އެމް.ކިޔޫ.އޭ ލެވެލް 7/8 ގެ ސެޓްފިކެޓެއް ލިބިފައިވުން، ނުވަތަ،\nޕްރޮޖެކްޓްތަކާ ގުޅިގެން އަންނަ ސިޓީތައް ބަލައި، ދޭންވީ ޖަވާބު ދިރާސާކޮށް، ޖަވާބު އެކުލަވާލައި ސުޕަވައިޒަރަށް ހުށަހެޅުން.\nޕްރޮޖެކްޓްތަކުގެ ޢިމާރާތްތައް ކުރެވެމުން ދާގޮތް މޮނިޓަރކޮށް، ޖެހޭ މައްސަލަތައް ސްޕަވައިޒަރަށް ހުށަހަޅާ ކޮންޓްރެކްޓަރުންގެ ސުވާލުތަކަށް ފުރަތަމަ ފެންވަރުގައި ޖަވާބު ދިނުން.\nޕްރޮޖެކްޓް މޮނިޓަރިންގ ޖަލްސާތައް އިންތިޒާމްކޮށް އަންނަ ފަރާތްތަކާ މަރުޙަބާ ކިޔައި ޖަލްސާގެ ޔައުމިއްޔާ ނަގާ ސްޕަވައިޒަރަށް ހުށަހެޅުން.\nޖަލްސާތަކާ ގުޅިގެން ކުރަންޖެހޭ ކަންތައްތައް ފޮލޯއަޕް ކޮށް ކުރިއަށް ގެންދިއުން.\nއައު ޕްރޮޖެކްޓްތައް އެކުލަވާލުމުގައި ސްޕަވައިޒަރަށް އެހީތެރިވުން.\nއަލަށް ވަންނަ މުވައްޒަފުން އޮފީހުގެ މަސައްކަތްތަކަށް އަހުލުވެރި ކުރުވުން.\nޕްރޮޖެކްޓްތަކާ ބެހޭގޮތުން ރާއްޖެ ތެރެއަށް ކުރާ ދަތުރު ތަކުގެ ޓިކެޓު ބުކިންގްސް ހަދައި ހުރުމާ ކެއުމާއި ދަތުރުގެ އެހެން އިންތިޒާމްތައް ހަމަޖެއްސުން.\nޑެޕިޔުޓީ ވައިސް ޗާންސްލަރ (އެޑްމިނިސްޓްރޭޝަން އެންޑް ފައިނޭންސް) ފަރާތުން ކުރަންޖެހޭ މަސައްކަތްތައް (ސިޓީ/ލިޔުން ތައްޔާރުކުރުން، އެޕޮއިންމަންޓްތައް ބެލެހެއްޓުން) ސެކްރެޓަރީއެއްގެ ގޮތުން ބެލެހެއްޓުން.\n2019 އޭޕްރީލް 08 ވާ ހޯމަ ދުވަހު މެންދުރު 12:00 ގެ ކުރިން ދިވެހިރާއްޖޭގެ ޤައުމީ ޔުނިވަރސިޓީ / އިދާރީ މަރުކަޒަށް


REPORT: Hulhumale' Cricket Stadium: Dhivehi Cricket Aailaa Ge Bodu Huvafeneh - Vaguthu\nހުޅުމާލޭގެ ކްރިކެޓް ސްޓޭޑިއަމް: ދިވެހި ކްރިކެޓް އާއިލާގެ ބޮޑު ހުވަފެނެއް\n1 އަހަރު ކުރިން ( އޮކްޓޯބަރ 19, 2020 )\nހުޅުމާލޭގައި އެޅުމަށް ތައްޔާރުވާ ކްރިކެޓް ސްޓޭޑިިއަމް\nމާލޭ ކުޅިވަރު އެކުވެނީގައި ކްރިކެޓު ކުޅޭތާ އެތައް ޒަމާނެއް ވެއްޖެއެވެ. ކްރިކެޓުގައި ބޭނުންކުރާ ބަރު ބޯޅައިން އެ ތަނުގައި މެޗެއް ކުޅޭ ނަމަ ހަތަރަކަށް ޖަހަން ފަސްޖެހެއެވެ. އަދި ހަޔަކަށް ޖަހަން ޖެހިލުންވެއެވެ. އެއީ މީހަކަށް، ނުވަތަ ތަނަކަށް އެ ބޯޅައިގެ ސަބަބުން ގެއްލުންތަކެއް ވެދާނެކަމުގެ ބިރުގައެވެ. މީގެކުރިން އެފަދަ ކަންކަން ހިންގާފައި އެބަހުރިވެސް މެއެވެ. ރާއްޖޭގައި ކްރިކެޓު ކުޅެމުންދަނީ އެންމެ އެކަށީގެންވާ ތަނެއްގައެއް ނޫނެވެ.\nމިހާރު ކްރިކެޓް ކުޅެމުން އަންނަ ތަން\nމި ހުރިހާ ތަކުލީފުތަކަށް ލުއި ދޭން ނިންމާފައިވަނީ ދުނިޔޭގެ ކްރިކެޓުގެ ގަދަބާރު އަދި ރާއްޖޭގެ އަވަށްޓެރި އިންޑިއާއިންނެވެ. އިންޑިއާއިން ރާއްޖެ އަށް ދޭން ނިންމައިފައިވާ 800 މިލިއަން ޑޮލަރު (ގާތްގަނޑަކަށް 12.3 ބިލިއަން ރުފިޔާ)ގެ ކްރެޑިޓްލައިނުގެ ދަށުން ބޮޑު ހަތް މަޝްރޫއުގެ ދަށުން ހުޅުމާލޭގައި ކްރިކެޓް ސްޓޭޑިއަމެއް ގާއިމުކުރުމަށް ވަނީ ނިންމާފައެވެ. މި ސްޓޭޑިއަމްގެ މަސައްކަތް ފަށާނެކަމަށް ބޮޑަށް ބެލެވެނީ އަންނަ އަހަރުގައެވެ.\nބޭރުގެ ބޮޑު މުބާރާތަކަށް ދާއިރު ދިވެހި ކުޅުންތެރިންނަށް ދިމާވާ އެންމެ ބޮޑު މައްސަލައަކީ ރަނގަޅު ފެންވަރުގެ ވަސީލަތްތައް ރާއްޖޭގައި ނެތުމާއި އަދި އެކަށީގެންވާ ބޮޑު ތަނެއްގައި އެ ފަރިތަކުރުންތައް ނުގެންދެވުމެވެ. ބޭރުގެ ބޮޑު ސްޓޭޑިއަމެއްގައި ގޮސް ކުޅޭއިރު އެ ތަފާތުތައް އެންމެ ބޮޑަށް ފެނިގެންދެއެވެ. ނަމަވެސް ދިވެހިި ކުޅުންތެރިންނަކީ މި ސަރަހައްދުގައި ބޮޑު ކުރިއެރުމެއް ހޯދާފައިވާ ގައުމެކެވެ.\nހުޅުމާލޭގައި އެޅުމަށް ޕްލޭންކުރާ ކްރިކެޓް ސްޓޭޑިއަމް\nރާއްޖޭން 2005 އަދި 2006 ވަނަ އަހަރުގެ އިމާޖިން ނޭޝަންސް ކްރިކެޓް މުބާރާތް ކާމިޔާބުކުރި އިރު ފަހަކަށް އައިސް ބާއްވާ މުބާރާތްތަކުގައި، ކްރިކެޓުގައި ފާހަގަކޮށްލެވޭ ގައުުމުތަކާއި ވާދަކޮށް ދިވެހި ކުޅުންތެރިންގެ ފަރާތުން ފެންނަނީ މޮޅު ކުޅުމެކެވެ. އުއްމީދީ ކުޅުމެކެވެ.\n"ހަގީގަތުގައި އަޅުގަނޑުމެން މި ތިބީ ވަރަށް ނަސީބުގަދަ ހިސާބެއްގަ ކްރިކެޓުގަ، އިންޑިއާ، ލަންކާ، ޕާކިސްތާން، ސްރީލަންކާ ފަދަ ގައުމުތަކާއެކު ވަރަށް ގާތް ގުޅުމެއް އަބަދުވެސް އޮވޭ ކްރިކެޓުގައި، ރާއްޖޭގައި މި އަޅާ ސްޓޭޑިއަމް ނިމުނީމަ ކަންނޭނގެ އިންޑިއާ އާއެކު ހަގީގަތުގައި ޕްރޮގްރާމް ލެވެލްއެއްގައި ރާއްޖޭގެ ކްރިކެޓް ކުރިއަރުވަން ވާހަކަ ދައްކަން ފެއްޓޭނީ" ވީޓީވީގެ ޕްރޮގްރާމެއްގައި ކްރިކެޓް ބޯޑުގެ އާ ރައީސް މުހައްމަދު ފައިސަލް ވިދާޅުވިއެވެ.\n"ވަގުތު ސްޕޯޓްސް" އާއި ވާހަކަދެއްކި ގިނަ ކުޅުންތެރިންގެ އުއްމީދަކީ ރަނގަޅު ފެންވަރެއްގެ ކްރިކެޓް ދަނޑެއް އަވަސް މުސްތަގްބަލެއްގައި ލިބުމެވެ.\nއިންޑިއާގެ ކްރިކެޓުގެ މައި އިދާރާ ބޯޑް އޮފް ކޮންޓްރޯލް ފޯ ކްރިކެޓް އިން އިންޑިއާ (ބީސީސީއައި) އިން ވަނީ މިދިޔަ އަހަރުން ފެށިގެން ރާއްޖޭގައި ކްރިކެޓް ކުރިއެރުވުނުގެ ޕްރޮގްރާމްތަކެއް ފަށައިފައެވެ. އެގޮތުން އަމްޕަޔަރުން ތަމްރީނުކުރުމާއި ރާއްޖޭގެ ކްރިކެޓުގެ ކުރިމަގަށް ބޭނުންވާ ޕްލޭންތައް ރޭވުމުގައި ވެސް އިންޑިއާއިން ބޮޑު އެހީތެރިކަމެއް ދަނީ ދެމުންނެވެ.\nއަލަށް އަޅާ ކްރިކެޓު ސްޓޭޑިއަމަކީ 20،000 މީހުންގެ ޖާގައިގެ ސްޓޭޑިއަމެކެވެ. އަދި އެ ސްޓޭޑިއަމް ޑިޒައިންކޮށްފައި ވަނީ ބައިނަލްއަގުވާމީ ކްރިކެޓު މެޗުތައް ކުޅެވިގެންދާނެ ގޮތަށެެވެ. ހާއްސަކޮށް، ކުރިއަށް އޮތް މުސްތަގުބަލުގައި އައިޕީއެލް މެޗުތައް ރާއްޖޭގައި ކުޅެވިގެންދާނެ ކަމަށް ވަރަށް ބޮޑަށް އުންމީދު ކުރައްވާ ކަމަށް އިންޑިއާއިން ރާއްޖެއަށް ކަނޑައަޅުއްވާފައި ހުންނަވާ ސަފީރު ސަންޖޭ ސުދީރު މީގެކުރިން ވިދާޅުވިއެވެ. އަދި މި ސްޓޭޑިއަމް އާއެކު ބައިނަލްއަގްވާމީ ގިނަ މުބާރާތްތަކެއް ރާއްޖޭގައި ބާއްވާނެ ފުރުސަތު ލިބިގެންދާނެ ކަމަށް ކްރިކެޓް ބޯޑުން ގަބޫލުކުރެއެވެ.\nއަފްގާނިސްތާނުގައި ކްރިކެޓް ކުރިއެރުވުމަށް އިންޑިއާއިން ބޭނުންކުރީ މޮޅު ޕްލޭނެކެވެ. އިންޑިއާގެ އެހީއާއެކު އަފްގާނިސްތާނު މިހާރު އޮތީ ދުނިޔޭގެ ކްރިކެޓުގެ ރަނގަޅު ހިސާބެއްގައެވެ. ހަމައެގޮތަށް އިންޑިއާގެ އުއްމީދަކީ ރާއްޖެއަށްވެސް ހަމަ އެގޮތަށް ކަންތައްތަށް ކުރުމެވެ.\nހުޅުމާލޭ ކްރިކެޓް ދަނޑު އެޅުމާއެކު ރާއްޖޭގައި ހުރި ކްރިކެޓް ދަނޑުތަކުގެ އަދަދު ދޭކަށް އަރާނެއެވެ. އެންމެ ފުރަތަމަ ދަނޑު އަޅާފައިވަނީ 2011 ވަނަ އަހަރުގެ ސާކް ސަމިޓާއި ދިމާކޮށެވެ. އެ ފަހަރު ސަރަހައްދީ މުބާރާތެއްވެސް ފުވައްމުލަކުގައި ވަނީ ބާއްވާފައެވެ.\nރާއްޖޭގެ ކްރިކެޓުގެ މައި އިދާރާ ކްރިކެޓް ބޯޑް އޮފް މޯލްޑިވްސްގެ އުއްމީދަކީ ކުރިޔަށްއޮތް ތަނުގައި އިންޑިއާއިން ރާއްޖޭގެ ކްރިކެޓަށް މި ބާއްވާ ގާތް ގުޅުން އިތުރަށް ރަނގަޅުވެ ރާއްޖޭގެ ކްރިކެޓަށް ބޮޑު ކުރިއެރުމެއް ލިބުމެވެ. އަލަށް ހޮވުނު އެކްސްކޯއިން ވެސް މިކަމަށް ބޮޑު އަހައްމިޔަތުކަމެއް ދޭއިރު މި ސްޓޭޑިއަމްގެ ސަބަބުން ދިވެހި ކްރިކެޓަށް ބޮޑު ކުރިއެރުމެއް ލިބިގެންދާނެ ކަމަށް ގަބޫލުކުރެވެއެވެ.\nއޮކްޓޯބަރ 19, 2020 11:05\nތީތަނުވެފަ އޮތްކަމަކީ މިތަނަށް މިވަގުތު އެންމެ ބޮޑަށް ބޭނުންވަނީ ފުޓްބޯޅަ ސްޓޭޑިއަމްއެއްް މިކަމާ ވިސަނާނެ ބަޔަކު ނެތްތަ؟\nއޮކްޓޯބަރ 19, 2020 12:19\nބޭނުންވަނީ ގައުމީ ކުޅިވަރު ކުޅޭނެ ސްޓޭޑިއަމްއެއް. އަހަރެމެންގެ ގައުމީ ކުޅިވަރު އަވައްޓެރި ގައުމާއި އެއްވީތަ. ގައުމު ނެތިދިޔައީތަ؟\nއޮކްޓޯބަރ 19, 2020 13:18\nބޯހަލާކު. މިރާއްޖޭގައި ކްރިކެޓު ކުޅެނީ ކޮންބައެއްތަ؟ އިންޑިއާގެ ގިނަ ސިޓީތަކުގައިވެސް ނެތްވަރުގެ ބޮޑު ކުރިކެޓު ސްޓޭޑިއަމްއެއް ހުޅުމާލޭގެ 1 ހެކްޓަރުގެ ބިމުގައި ތިޔަ އަޅަނީ ބަންގާޅީބޭކަލުންނާއި، އިންޑިއާގެ ބޭފުޅުންނަށްޓަކައިކަން ނޭގޭ ދިވެއްސެއް ނެތް.\nއޮކްޓޯބަރ 19, 2020 14:28\nތީ ދިވެހިން ކުޅެން ހަދާ ތަނެއްނޫން. އިންޑިޔާ މީހުން ކުރިކެޓް ކުޅޭނެ ތަނެއް ނެތިގެން އިންޑިޔާއިން އަލާ ތަނެއް. ލޮލުގަ އަނދުން އަޅުވަން އުޅޭނެކަމެއް ނެތް.\nއޮކްޓޯބަރ 19, 2020 14:38\nއިނޑިޔާޔައް ވިކި ނިމިފަ އޮތްތަނެއްގަ ހިނގާނީ އިނޑިޔާގެ ބާރު.\nއޮކްޓޯބަރ 19, 2020 15:11\nއޮކްޓޯބަރ 19, 2020 15:22\nމިއީ ލޯނެއް ނަގައިގެން މިވަގުތު ކުރަން އެންމެ ރަނގަޅު ކަމެއްބާ\nއޮކްޓޯބަރ 19, 2020 16:31\nފުޓުބޯޅަ ބަލަންވެސް މިހާރު 300 މީހުން ނުވަދޭ ދެން ކުރިކެޓް ކުޅެން ތިވަރުގެ ދަނޑެއް ހަދައިގެން ކީއްބާ ކުރަން ތިއުޅެނީ، އިންޑިޔާ މީހުން އާބާދު ކުރަންވާއިރަށް ރެކުރިއޭޝަންތަށް ގާއިމް ކުރަނީތޯ؟؟\nރަނގަޅު. ދިވެހިންނަށް މިވަގުތު އެންމެ ބޭނުންވާ އެއްތަން ތީ. އެހެން ވީމާ ބޮޑެތި، ގޮތް ނޭގޭ ލޯނުތައް ނަގައިގެން ވިޔަސް ތިކަންކުރަން ވާނެ.\nއޮކްޓޯބަރ 19, 2020 16:36\nމާލެ ސަރަހައް ދަށް ތަޅާ ބާލަން ވީމަ ލާރި މަތިން ފައިބަނީ.\nރަށްރަށު މީހުން މި އުޅެނީ ބޯނެ ސާފު ފެންފޮ ދެ އްވެސް ނެތި.\nއޮކްޓޯބަރ 19, 2020 17:13\n15 މީހުންވެސް ބަލަން ނުދާ ކުޅިވަރެއްގަ މިހާ ބޮނޑު ހޭދައެއް މިކުރަނީ ބޭކާރު ގޮތެއްގަ\nއޮކްޓޯބަރ 20, 2020 14:43\nމި އާޓިކަލްއަކީ މިކަމަށް ދިވެހިން ރުއްސަން ލިޔެފައޮތް އިސްތިހާރަކާ ވަޢްތަރީ !!! ދިވެހިންނާ ބީރަށްޓެހި ކުޅިވަރަކަށް މިވަރު މިކުރަނީ ކީއްވެ؟؟؟؟؟ ގަލޮޅު ދަނޑު އެހެރެގެން ބޮލަށް ވެއްޓެނީ !!!!!\nއޮކްޓޯބަރ 20, 2020 17:27\nއޮކްޓޯބަރ 21, 2020 10:44\nބީޓީއެސް ފަހަރެއްގަ އައިސްފާނެ ވޯރލްޑް ޓޮވާރގަ\nއެންމެ ގިނަ ޙާލު\nއޮކްޓޯބަރ 23, 2020 17:53


ގިނަ ޕާޓީ އެކުލެވޭ ނިޒާމުގެ ތެރެއިން ރާއްޖޭގެ ގިނަ ރައްޔިތުން އެދި ގޮވަނީ އެމްޑީޕީއަށް – ރައީސް ނަޝީދު – Maldivian Democratic Party\nގިނަ ޕާޓީ އެކުލެވޭ ނިޒާމުގެ ތެރެއިން ރާއްޖޭގެ ގިނަ ރައްޔިތުން އެދި ގޮވަނީ އެމްޑީޕީއަށް – ރައީސް ނަޝީދު\nގިނަ ޕާޓީ އެކުލެވޭ ސިޔާސީ ނިޒާމުގެ ތެރެއިން ރާއްޖޭގެ ގިނަ ރައްޔިތުން އެދި ގޮވަނީ ދިވެހި ރައްޔިތުންގެ ޑިމޮކްރަޓިކް ޕާޓީ އަށް ކަމަށް ޕާޓީގެ ރިޔާސީ ކެނޑިޑޭޓު ރައީސް މުޙައްމަދު ނަޝީދު ވިދާޅުވެއްޖެއެވެ. އެމަނިކުފާނު މިހެން ވިދާޅުވެފައިވަނީ ރޭ (8 ސެޕްޓެމްބަރ 2013) ރާޅުގަނޑު ސަރަހައްދުގައި ބޭއްވުނު ‘ބާރަށް ކުރިއަށް’ ޖަލްސާގައި ރިޔާސީ އިންތިޚާބުގެ ފުރަތަމަ ބުރުގެ ނަތީޖާއަށް އިޝާރާތްކުރައްވަމުންނެވެ. ރައީސް ނަޝީދުގެ ވާހަކަފުޅު ރޭ ފައްޓަވަައިފައިވަނީ އެމްޑީޕީއަށް ވޯޓުދެއްވި އަދި އިންތިޚާބުގައި ބައިވެރިވި އެންމެހާ ރައްޔިތުންނަށް ޝުކުރު އަދާކުރައްވަމުންނެވެ.\nއެމަނިކުފާނަކީ ގޮތްހުސްވެގެންދާނޭ މީހެއް ނޫންކަމަށާއި އަދި ވަރުބަލި ވާނޭ މީހެއް ނޫންކަމައްވެސް ރައީސް ނަޝީދު ވިދާޅުވިއެވެ. އެމްޑީޕީއަށް ރައްޔިތުންގެ ބޭނުންތައް ސާފުކަން ފާހަގަކުރައްވަމުން އިންތިޚާބުގެ ފުރަތަމަ ބުރުގައި ދިގު 30 އަހަރަށް ނޫނެކޭ ބުނެފިކަމަށް އަދި ރާއްޖޭގެ ރައްޔިތުން ރައީސް މައުމޫނަކަށް ނޭދޭކަމަށް ވިދާޅުވިއެވެ. ޕީޕީއެމްއަކީ 50000 ވޯޓުގެ ޕާޓީއެއްކަމަށާއި ވެރިކަން ހޯއްދަަވަން އެކިއެކި ޕާޓީތަކާއި ވާހަަކަ ދެއްކިޔަސް ‘ނަގޫ ގޮއްޖެހޭނ’ީ އެބޭފުޅުން އެބޭފުޅުންނާއިކަމަށް ރައީސް ނަޝީދު ވިދާޅުވިއެވެ. އަދި އެއީ ރައްޔިތުންގެ މެދުގައި ވެވޭ އިއްތިހާދެއް ނޫންކަމަށް އެމަނިކުފާނު ވިދާޅުވިއެވެ.\nރާއްޖޭ ސަލާމަތުގެ އައްސޭރިއަކަށް ގެންގޮސް މިއިންތިޚާބު އެމްޑީޕީއިން ކާމިޔާބުކުރާނޭކަން މިހާރު މުޅި ރާއްޖެއަށް ސާފުވެފައިވާނޭކަން ރައީސް ނަޝީދު ރޭ ފާހަގަކުރެއްވިއެވެ. އެމަނިކުފާނު ވިދާޅުވީ އިދިކޮޅު ވާދަވެރިން 95000 ވޯޓު ނަގައިގެން މިތަނަށް އަންނާނޭކަމަށް ހީނުކުރައްވާކަމަށާއި އެބޭފުޅުން ހައިރާންވެ އަންތަރީސްވެފައިވާކަމަށެވެ. ރާއްޖޭގެ ރައްޔިތުން އެމްޑީޕީއަށް ވޯޓު ދެނީ އެރައްޔިތުންގެ އުންމީދުތަކަށްކަމަށް ރައީސް ނަޝީދު ވިދާޅުވިއެވެ.\nރާއްޖޭގެ ރައްޔިތުން ދާން ބޭނުންވާ ތަން އެނގޭ ކަމަށާއި އެއީ ތެޔޮ ވަޅަކަށް އެރެން ނޫންކަމަށް ރައީސް ނަޝީދު ވިދާޅުވިއެވެ. އެރައްޔިތުން ބޭނުންވަނީ ބޯހިޔާވަހިކަން ފަހިވެފައިއޮތް، ބަލިވީމާ އިންޖެކްޝަނެއް ޖަހާލެވޭނެ ގޮތެއް ވެފައިއޮތް، ދަރިންނަށް ތައުލީމެއް ދެވޭނެ މަދަރުސާއެއް ރަށުގައި ހުރި، މުނިފޫހިފިލުވޭނެ ގޮތެއްވެފައިއޮތް، ޒުވާުންނަށް ދުޅަހެޔޮކަމާއި އެކު ބޮޑުވެވޭނެ ދިވެހިރާއްޖެއެއްކަމަށް އެމަނިކުފާނު ވިދާޅުވިއެވެ. އެދިވެހިރާއްޖޭގެ ތަސައްވަރު ދައްކައިދެނީ ހަމައެކަނި އެމްޑީޕީގެ މެނިފެސްޓޯކަން ރައީސް ނަޝީދު ފާހަގަކުރެއްވިއެވެ.


PSG ah Ronaldo ganevidhaane:\nއަންނަ ހޫނު މޫސުމުގައި ޔުވެންޓަސްއިން، އެ ޓީމުގެ ފޯވަޑް ކްރިސްޓިއާނޯ ރޮނާލްޑޯ ވިއްކާލަން ތައްޔާރަށް ތިބި ނަމަ ރޮނާލްޑޯ ގަތުމުގެ ގާބިލުކަން ޕީއެސްޖީ ހުރި ކަމަށް ޕީއެސްޖީގެ ޗެއާމަން ލިއޮނާޑޯ ބުނެފި އެވެ.\nޔުވެންޓަސްއިން ރޮނާލްޑޯ ވިއްކާލަން ތައްޔާރަށް އޮތް ކަމުގެ އަޑުތައް މީޑީއާގައި ދަނީ ފެތުރެމުންނެވެ. އެހެންނަމަވެސް އެކަމާ ބެހޭގޮތުން ޔުވެންޓަސްގެ އެއްވެސް ބަހެއް ނެތެވެ. އަދި ދައުރު ވަމުންދާ ވާހަކަ ތަކުގެ ހަގީގަތެއް އޮތްކަން ބުނެވޭނެ ގޮތެއްވެސް ނެތެވެ.\n"ފަހަރެއްގައި މާދަމާވެސް ކްރިސްޓިއާނޯ ރޮނާލްޑޯ ބުނެފާނެ ބޭނުމޭ އެހެން ކުލަބަކަށް ކުޅެން އެއީ ހުޅުވޭ ސާކަލް އެއް،" ޕީއެސްޖީ ޓީވީއަށް ދިން އިންޓަވިއުގައި ލިއޮނާޑޯ ބުންޏެވެ. "ކޮން ބަޔަކަށް އޭނާ ގަނެވޭނީ. ޕީއެސްޖީން އެ ސާކަލްގެ ތެރެއަށް އާންމުކޮށް ވަންނާނެ. އެއީ ލިބޭ ފުރުސަތެއް."\nލިއޮނާޑޯ ބުނީ، މިދިޔަ ސީޒަންގައި ޕީއެސްޖީ މާލީ ގޮތުން 15 އާއި 20 ޕަސަންޓްގެ ގެއްލުން ކުރިމަތިވި ކަމަށެވެ. އަދި މި ސީޒަންގައި އެއަށްވުރެ ބޮޑަށް ގެއްލުން ކުރިމަތިވާނެ ކަމަށް ކުރިން ޕީއެސްޖީއަށް ކުޅުނު ބްރެޒިލްގެ މިޑްފީލްޑާ ބުންޏެވެ.\n"އެހެންނަމަވެސް ޕީއެސްޖީގައި އެބަހުރި މިހާލަތުން އަރައި ގަތުމުގެ ގާބިލުކަން،" ލިއޮނާޑޯ ބުންޏެވެ. "އެހެން ކުލަބުތަކަށް މިހާލަތުން އަރައި ގަތުމަށް މާ ބޮޑެތި އުނދަގޫތައް ހުންނާނެ. މިތާންގައި އަބަދުވެސް ކަންކަމަށް އޮންނަ އުންމީދު ބޮޑު."\nޕީއެސްޖީގެ ފޯވަޑް ނެމާ ޖުނީއާ، ކުރިއަށް އޮތް ތަނުގައިވެސް އެ ޓީމުގައި ހުންނާނެ ކަމަށް އޭނާ ވަނީ ބުނެފަ އެވެ. އެ ޓީމުގެ އަނެއް ފޯވަޑް ކިލޔަން އެމްބާޕޭ ގެންދިއުމަށް ރެއާލް މެޑްރިޑާއި ލިވަޕޫލުން ދަނީ މަސައްކަތް ކުރަމުންނެވެ.\nކްރިސްޓިއާނާ ރޮނާލްޑޯ ޔުވެންޓާސް ޕީއެސްޖީ\nރޮނާލްޑޯ ކަރަންޓީ ވާން ނުޖެހޭތީ ބަހުސް ހޫނުވެއްޖެ\nޔުވެންޓަސްއަށް ކުރި ހޯދައިދޭން ލީޑްކުރީ ރޮނާލްޑޯ\nމެސީ ރޮނާލްޑޯގެ ކުރިމަތިލުމަށް އޮތް ޝައުގު


Ginairu Text Kuran Kudhinnah Furusathu Dhinun Rangalheh noon - TrendingRED\n19 ސެޕްޓެމްބަރ 2017 - 15:00\nމިޒަމާނަކީ ކުރަން ބޭނުންވާ ކަންތައްތައް އިނގިލިތަކުގެ ކުރިން ކުރެވޭ ޒަމާނެކެވެ. ކުރިން ރައްޓެހިން އެކަކު އަނެކަކާއި އެކު ކުޅެ އުޅުނު ގޮތް ބަދަލު ވެއްޖެވެ. ރައްޓެހިން އެކަކު އަނެކަކާއި ވާހަކަ ދައްކަން ބޭނުންކުރާ ވަސީލަތަކީ މޯބައިލް ފޯނާއި ކޮމްޕިއުޓަރާއި ޓެބްލެޓް ފަދަ ޒަމާނީ ވަސީލަތްތަކެވެ.\nބޭނުންވާ ކޮންމެ އެއްޗެއް ރަހްމަތްތެރިޔާ ކައިރީ ގޭގައި ހުރެގެން ބުނެލެވެއެވެ. ދަރިން ގެއިން ނުނިކުމެ އޮވެ ކުރާ ކަމެއް ކުރާތީ މައިންބަފައިން ތިބެނީ އުފަލުންނެވެ. އެކަމުން ވާ ގެއްލުމަކާއި މެދު ނުވިސްނެއެވެ.\nސްކްރީންތަކުގައި ވާ ނޫ އަތްޔަކީ ލޮލަށް ވަރަށް ގެއްލުން ލިބޭ އައްޔެކެވެ. މި އަލީގެ ސަބަބުން ނިދަން އުނދަގޫވުން ފަދަ ކަންތަކާ ކުރިމަތިވެއެވެ. އަދި ގިނައިރު ގެއިން ނުނިކުމެ ސްކްރީން ދޮށުގައި މަޑުކޮށްގެން ހުރުމަކީ އުޅުމަށާއި މޫޑަށް ބަދަލު އަންނަ ކަމެކެވެ. އަނެއްކަމަކީ ގިނައިރު ޗެޓްކުރުމަކީ އިނގިއްޔާއި އަތުގެ މަސްތަކަށް ގެއްލުން ލިބޭ ކަމެކެވެ. ޓެކްސްޓް ކުރުމަކީ ދެވި ހިފާ ކަމެކެވެ. އަދި މިކަންތައް ބޮޑުވެ ސިއްރުން ސުކޫލަށް ނުވަތަ ޓިއުޝަނަށް ފޯނު ގެންގޮސްގެން ޓެކްސްޓް ކުރާ ކުދިންވެސް މަދެއް ނޫނެވެ. މިކަމުގެ ސަބަބުން ކުދިންގެ ކިޔެވުމަށް ބުރޫ އަރާ އެކުދިން ކިޔެވުމަށް ދޭ ސަމާލުކަން ކުޑަވެއެވެ.\nކޮންމެ ކަމެއްގައިވެސް ދަރިންނަށް މިންގަނޑެއް ދަސްކޮށްދިނުން މުހިއްމެވެ. ކުޅުމުގައިވެސް އަދި ރަޙްމަތްތެރިންނާއި ވާހަކަ ދެއްކުމުގައިވެސް މެއެވެ.


Dharifulhah mi thakethi kaandhee, hedhi boduvumah varah muhinmu! – Iru\nޝެއިހް އިމްރާންގެ ކެމްޕެއިން މެނޭޖަރަކަށް ޝެއިހް ޝިފާން\nމޯލްޑިވްސް އިސްލާމިކް ބޭންކްގެ ގޮތްޕެއް އޭދަފުށީގައި ޤާއިމް ކުރަނީ\nބޯހިޔާވަހިކަމާބެހޭ ދިރާސާއަށް ބޭނުންވާ މައުލޫމާތު އެއްކުރުމުގެ މަސައްކަތް ނިންމާލައިފި\nކުދިންނަށް ހެލްތީކާނާ ކާން ދިނުމަކީ ވަރަށް އުނދަގޫ ކަމެކެވެ. ކުދިންގެ ހަށިގަނޑަށް، ހެދި ބޮޑުވުމަށާއި ގުނަވަންތައް މަސައްކަތް ކުރުމަށް ރަނގަޅުކާނާ ބޭނުންވެއެވެ. އަދި މި ބަލި ގިނަ ދުވަސްކޮޅު ޖަންކު ފުޑް އަށްވުރެން ފައިދާ ހުރިކާނާ ކެއުން މުހިންމެވެ. މިކިޔައިދެނީ ކުދިންނަށް އެފަދަ ފައިދާތަށް ލިބޭ އެއްޗިސްއެވެ.\nސްޓޯބެރީ ރީތީ ހަމައެކަނި ބަލާލުމަށާޢި ލާ ރަހައަކުން ނޫނެވެ. އޭގެން ހަށިގަނޑަށް ލިބޭ ފައިދާއިންނެވެ. ސްޓޯބެރީގައި ހުންނަ އެންޓި އޮކްސިޑެންޓް ތަކުން ހަށިގަނޑަށް ވަރަށް ފައިދާ ކުރެއެވެ. އަދި ސްޓޯބެރީގައި މެންގަނީސް އަދި ޕޮޓޭސިއަމް ވަރަށް ގިނަ އަދަދަކަށް ހިމެނެއެވެ.\nގިނަ ކުދިންނަށް ދޮންކޭލަކީ ވަރަށް މީރު މޭވާއެކެވެ. ދޮންކޭލުގައި ވަރަށް ހައި ލެވެލްއަކަށް ގުލްކޯސް ހިމެނެއެވެ. ވަރުބަލި ދުވަހަކަށްފަހު ކުދިންނަށް ދޮންކޭލުން ދުޅަވެފައި ހުންނަ ތަންތަން ދުޅަކަނޑުވައި ދެއެވެ. އަދި ނާވް ސިސްޓަމް ވަރުގަދަކޮށްދެއެވެ. އަދި އޭގައިވާ ވިޓަމިން ބީ6 ވައިޓް ބްލަޑް ސެލް އުފައްދައިދެއެވެ.\nއަގައިން ނުބައި ވަސްދުވާނަމަ ލުނބޯ ފަނިތައްޓެއް ދޭށެވެ. ހެނދުނު ހޭލާގޮތަށް ލުނބޯ ފަނި ތަށްޓެއް ބޯނަމަ ލޮލުގެ ފެނުން ރަނގަޅުކޮށްދެއެވެ. އަދި މީގައި އެކުލެވޭ ވިޓަމިން ސީ ގެ ސަބަބުން ހަންގަނޑު ރަނގަޅުވެ ކިޑްނީގައި ހިލައުފެދުމުން ދުރުކޮށްދެއެވެ.\nބްރޮކޮލީގެ ސޫޕް އަކީ ހާޓް އެޓޭކްތަކުން ދުރުކޮށްދޭ އެއްޗެކެވެ. ބްރޮކޮލީ އަކީ ގިނަ ކުދިންނަށް އެހާ ކަމުނުދާ އެއްޗެއް ނަމަވެސް ހިތުގެ ބަލިތަކުން ބްރޮކޮލީ ސަލާމަތްކޮށްދެއެވެ.\nކިރަކީ ވެސް ވަރަށް ގިނަ ކުދިންގެ ފޭވަރިޓެކެވެ. މި އަކީ ހެދި ބޮޑު ވުމަށް ވާރަށް މުހިންމު ބުއިމެކެވެ. ކިރުގައި އެކުލެވޭ ޕްރޮޓީންގެ ސަބަބުން ކަށިތައް ވަރުގަދަކޮށްދެއެވެ.\nކުދިންނަށް މިތަކެތި ކާންދޭން އުނދަގޫ ނަމަ އަމިއްލައަށް ކާން ބޭނުންވާ މޭވާ ނުވަތަ ތަރުކާރީ ޗޫސްކުރަންދޭށެވެ. މޭވާ ފަދަ ތަކެތި ގަންނައިރު ނުވަތަ ޕިއްޒާ ޓޮޕިން އަޅަން ދޭޢިރު އަމިއަލައަށް އަޅަންދޭށެވެ. އޭރަށް ކާހިތްވާނެއެވެ. އަދި ތަރުވާރީ އެއްޗިސް ބޭނުންކޮށްގެން ޑެކޮރޭޓުކޮށްފައި ރީތި އަދި ކަމުދާހެން ހީވާ ޑިޒައިނުގެ ތަށީގައި ކާންދޭށެވެ. އޭރަށް ފައިދާ ހުރި ކާނާ ކާންދޭން ފަސޭހަވާނެއެވެ.\n35 15 11 7\nމުޅި އާޓިކަލް އިނގިރޭސިން ލިޔެލިނަމަ.


ފީފާގެ މޮޅުކުޅުންތެރިޔާގެ އެވޯޑް މެސީއަށް | Jazeera\tފީފާގެ މޮޅުކުޅުންތެރިޔާގެ އެވޯޑް މެސީއަށް - Jazeera\nމުޙައްމަދު ޤާސިމް September 24, 2019 87 views0\nފީފާ އިން އަހަރުގެ މޮޅު ކުޅުންތެރިޔާ އަށް ދޭ ފީފާ ދަ ބެސްޓް ގެ މަގާމް ރެކޯޑް ހަވަނަ ފަހަރަށް އާޖެންޓީނާ އަދި ބާސެލޯނާގެ ކެޕްޓަން ލިއޮނަލް މެސީ ހޯދައިފިއެވެ.\nމެސީ މި އެވޯޑް ހާސިލްކުރީ، ޔުއެފާގެ މޮޅު ކުޅުންތެރިޔާގެ މަގާމަށް ހޮވުނު ލިވަޕޫލް އަދި ނެދަލެންޑްސްގެ ޑިފެންޑަރު ވާޖިލް ވެން ޑައިކް އާއި ޔުވެންޓަސް އަށް ކުޅެމުން އަންނަ ޕޯޗުގަލްގެ ތަރި ކްރިސްޓިއާނޯ ރޮނާލްޑޯ ފަހަތަށް ޖައްސާލުމަށްފަހުގައެވެ.\nއުމުރުން 32 އަހަރުގެ މެސީ އަށް އެއްވަނަ ލިބުނީ 46 ޕޮއިންޓް ހޯދައިގެންނެވެ. ދެވަނަ އަށް ދިޔައީ 38 ޕޮއިންޓާއެކު ވެން ޑައިކް އެވެ. އަދި ތިންވަނަ ހޯދީ 36 ޕޮއިންޓާއެކު ރޮނާލްޑޯ އެވެ.\nމެސީ ވަނީ ބާސެލޯނާއާ އެކު ވޭތުވެދިޔަ ފަސް ސީޒަނުގައި ހަތަރުވަނަ ފަހަރަށް ސްޕެނިޝް ލީގު އަދި ސުޕަ ކަޕް ކާމިޔާބުކޮށް، ޗެމްޕިއަންސް ލީގުގައިވެސް މޮޅު ކުޅުމެއް ދައްކާފައެވެ. ހިތްދަތިގޮތަކަށް ޗެމްޕިއަންސް ލީގުގެ ސެމީ ފައިނަލްގައި ލިވަޕޫލް އަތުން ބަލިވިނަމަވެސް އެ މުބާރާތުގައި ކާމިޔާބުކުރި 12 ގޯލާއެކު އެންމެ ގިނަ ލަނޑުޖެހި ކުޅުންތެރިއަކީ ވެސް މެސީ އެވެ. މީގެއިތުރުން، ނިމިދިޔަ ސީޒަނުގައި ކުޅުނު 50 މެޗުގައި މެސީ ވަނީ ޖުމްލަ 51 ގޯލް ޖަހާފައެވެ.\nމިލާންގައި ރޭ ބޭއްވި ހަފްލާގައި ފީފާ ދަ ބެސްޓް ވިމެންސް ޕްލޭޔާ އޮފް ދި އިޔާގެ މަގާމް ހޯދީ އެމެރިކާގެ ގައުމީ އަންހެން ފުޓްބޯޅަ ޓީމަށް މި އަހަރުގެ ފީފާ ވިމެންސް ވޯލްޑްކަޕް ކާމިޔާބުކޮށްދިނުމުގައި މުހިއްމު ދައުރެއް އަދާކުރި މޭގަން ރެޕީނޯ އެވެ. މި އެވޯޑަށް ރެޕީނޯއާ އެންމެ ގާތުން ވާދަކުރީ އެމެރިކާގެ އަލެކްސް މޯގަން އާއި އިންގްލެންޑްގެ ލުސީ ބްރޯންޒް އެވެ. އެންމެ މޮޅު ވިމެންސް ކޯޗަކީ އެމެރިކާގެ ޖިމް އެލިސް އެވެ.\nއަހަރުގެ އެންމެ މޮޅު މެންސް ކޯޗަކަށް ލިވަޕޫލްއާ އެކު ޔުއެފާ ޗެމްޕިއަންސް ލީގު އުފުލާލި ޖަރުމަންގެ ޔާގެން ކްލޮޕް ހޮވުނުއިރު، އޭނާއާ މި އެވޯޑަށް ވާދަކުރީ ޓޮޓެންހަމް ހޮޓްސްޕާގެ މައުރީސިއޯ ޕޮޗެޓީނޯ އާއި މެންޗެސްޓާ ސިޓީގެ ކޯޗު ޕެޕް ގާޑިއޯލާ އެވެ.\nއެންމެ މޮޅު ގޯލްކީޕަރަކަށް ލިވަޕޫލަށް ކުޅެމުން އަންނަ ބްރެޒިލްގެ އެލިސަން ބެކާ ހޮވުނުއިރު، އެންމެ މޮޅު އަންހެން ގޯލްކީޕަރަކީ ނެދަލެންޑްސްގެ ސަރީ ވެން ވީނަންޑާލް އެވެ.\nފީފާގެ ފިފްޕްރޯ މެންސް ވޯލްޑް އިލަވެންގައި ހިމެނެނީ އެލިސަން، ސާޖިއޯ ރާމޯސް، މާސެލޯ، މަތައިސް ޑި ލިޓް، ވެން ޑައިކް، ލޫކަ މޮޑްރިޗް، ފްރެންކީ ޑި ޔޮން، މެސީ، އެޑެން ހަޒާޑް، ކިލިއަން އެމްބާޕޭ އަދި ރޮނާލްޑޯ އެވެ.\nފިފްޕްރޯ ވިމެންސް ވޯލްޑް އިލަވެންގައި ހިމެނެނީ، ވެން ވީނެންޑާލް، ވެންޑީ ރެނާޑް، ބްރޯންޒް، ކެލީ އޮ ހާރާ، ނިލާ ފިޝާ، އެމަންޑީން ހެންރީ، ރޯޒް ލަވެލް، ޖުލީ އާޓްޒް، އެލެކްސް މޯގަން، ރެޕީނޯ އަދި މާރްތާ އެވެ.\nއެންމެ މޮޅު ގޯލަށް ދޭ ޕުސްކަސް އެވޯޑް ލިބުނީ ޑެބްރެޗެންގެ 18 އަހަރުގެ ކުޅުންތެރިޔާ ޑެނިއަލް ޒޯރީ އަށެވެ. އޭނާ އަށް އެވޯޑް ލިބުނީ ހަންގޭރީގެ ލީގުގައި ފެރެންސްވަރޮސް ކޮޅަށް އޯވަހެޑް ކިކަކުން ކާމިޔާބުކުރި ގޯލަށެވެ. އޭނާއާ ދެން ވާދަކުރީ މެސީ އާއި ރިވަ ޕްލޭޓްގެ ޖޮނަތަން ކުއިންޓޭރޯއާ އެވެ.\nފެއާ ޕްލޭ އެވޯޑް ލިބުނީ މާސެލޯ ބިއެލްސާ އާއި އޭނާ ކޯޗުކޮށްދޭ ލީޑްސް ޔުނައިޓެޑަށެވެ. އެއީ މިދިޔަ ސީޒަނުގައި އިނގިރޭސި ޗެމްޕިއަންޝިޕްގައި އެސްޓަން ވިލާއާ ދެކޮޅަށް ލީޑްސް ކުޅުނު މެޗުގައި އެ ޓީމުގެ ކުޅުންތެރިއަކަށް އަނިޔާވެގެން ދަނޑުމަތީގައި ވެއްޓިފައި އޮއްވައި ލީޑްސް އިން ލަނޑު ޖެހުމުން ބިއެލްސާ، އެސްޓަން ވިލާ އަށް ލަނޑެއް ޖަހަން ދޫކޮށްލަން ލީޑްސްގެ ކުޅުންތެރިންނަށް އަންގާފައިވާތީވެ އެވެ.\nދަ ބެސްޓް ފީފާ އެވޯޑްސް


vnews - Rayyithunge Faisaain Hingaa PSM akee PPM ge Media Heyyeve.\nރައްޔިތުންގެ ފައިސާއިން ހިންގާ ޕީއެސްއެމަކީ ޕީޕީއެމްގެ މީޑިއާތޯއެވެ.\nޕީއެސްއެމް ހިންގުމުގައި މިވަގުތު އެންމެ އިސްކޮށް ތިބި މީހުން\nޕަބްލިކް ސަރވިސް މީޑީއާ ގާނޫނު (9/2015)ގެ5ވަނަ މާއްދާގެ (ކ) ގައި ވަނީ "ރައްޔިތުންގެ މެދުގައި އެއްވެސް ތަފާތު ކުރުމެއް ނެތި ޕަބްލިކް ސަރވިސް މީޑިއާގެ ޚިދުމަތް ފޯރުކޮށް ދެމުން ދިއުމަށް މަސައްކަތް ކުރުމާއި ޕަބްލިކް ސަރވިސް މީޑީއާއިން ވަކިވަކި ފަރުދުންނަށާއި އެކި ޖަމާއަތްތަކަށް ފުރުސަތު ދިނުމުގައިވެސް ހަމަހަމަކަން ގާއިމު ކުރުމަށް މަސައްކަތް ކުރުން" މިހެންނެވެ. ސުވާލަކީ މިދެންނެވި ގާނޫނުގެ ދަށުން އުފައްދައި ހިންގަމުންދާ ޕީއެސްއެމުން މި މާއްދާއަށް ތަބާވެ ތަންފީޒުކުރުމަށް މަސައްކަތް ކުރޭ ތޯއެވެ؟\n9 މާރޗް 2018 ވަނަ ދުވަހުގެ ރޭ ޕީއެސްއެމް ނިއުސް 21:00 - 22:00 އަށް ގެނެސްދިން "ނޭޝަން ފަސްޓް" ޕްރޮގްރާމްގެ މެހެމާނުންނަކީ ޕީޕީއެމަށް ނިސްބަތްވާ ރައްޔިތުންގެ މަޖިލީހުގެ ފޭދޫ ދާއިރާގެ މެންބަރު އިބްރާހިމްދީދީ އާއި ދިވެހި ތާރީޚުގައި މަގުމަތީ ކޯޓު ހަދައި ހިންގުމަށް ގޮވާލި ޕީޕީއެމަށް ނިސްބަތްވާ ރައްޔިތުންގެ މަޖިލީހުގެ ނާއިބު ރައީސް އަދި ހުޅުހެންވޭރު ދާއިރާގެ މެންބަރު މޫސާ މަނިކެވެ. ހަމައެރޭ 22:00 - 23:00 އަށް ގެނެސްދިން "ނޭޝަން ފަސްޓް" ޕްރޮގްރާމްގެ މެހުމާނުންނަކީ ޕީޕީއެމަށް ނިސްބަތްވާ ރައްޔިތުންގެ މަޖިލީހުގެ ވިލިމާލޭ ދާއިރާގެ މެންބަރު އަދި ޕީޖީ ލީޑަރު އަހުމަދު ނިހާން ހުސައިން މަނިކާއި ސަރުކާރުގެ ހައުސިން މިނިސްޓަރ ޑޮކްޓަރ މުހައްމަދު މުއިއްޒެވެ. މިއީ ހަމަ ކޮންމެ ރެއަކު ފުރުސަތު އޮންނަ ގޮތް ކަމަށްވާތީ ތަންފީޒު ކުރުމުގައި ގާނޫނާއި ޚިލާފުވާ މިންވަރު ވަޒަން ކުރެވެއެވެ.\nމުޅި ޕީއެސްއެމްގެ ވަސީލަތްތައް ސަރުކާރާއި ވެރިކަން ކުރާ ޕާޓީގެ ޕްރޮމޯޝަނަށް ފަހިކޮށްދީފައިވާކަން މި މިސާލުން ފުދެއެވެ. ދައުލަތުގެ މީޑިއާއިން ގެނެސްދޭ މިފަދަ ޕްރޮގްރާމްތަކަށް އަރައި ވާހަކަ ދައްކާ މީހުން ގުޅިފައިވާ ޕާޓީ ތަކުގެ އިސްވެރިންނާއި އެޕާޓީތަކަށް ތާއީދު ކުރާ ރައްޔިތުންގެ ނަފްސު ކަތިލައި ރޯ ބުހުތާން ދޮގު ހަދާއިރު ގުޅިފައިވާ ޕާޓީ ތަކުގެ އިސްވެރިންނާއީ އެޕާޓީތަކަށް ތާއީދު ކުރާ ރައްޔިތުންނަށް ދިފާއުގައި ނުވަތަ ހަގީގަތް ހާމަކުރުމަށް ދައުލަތުގެ މީޑިއާއިން ސިކުންތެއްވެސް ނުދެއެވެ. ގުޅިފައިވާ ޕާޓީތައް ނޫނަސް ވަކިފަރާތަކަށް ނުޖެހޭ ޓްރާންސްޕޭރަންސީ މޯލްޑިވްސް ފަދަ ޖަމާއަތްތަކަށް އެފަރާތްތަކުގެ އަޑުއިއްވުމަށްވެސް ދައުލަތުގެ މީޑިއާގެ ދޮރުހުރީ ބަންދުކޮށްފައެވެ.\nޕަބްލިކް ސަރވިސް މީޑީއާ ގާނޫނުގެ6ވަނަ މާއްދާގެ (ރ) ވަނީ "ވަކި ފަރާތެއްގެ ސިޔާސީ، މާލީ، އިދާރީ ނުވަތަ އެނޫންވެސް ޒާތީ މަސްލަހަތެއް ހިމާޔަތް ކުރުމަށްޓަކައި ހަމަހަމަކަމާއި އިންސާފުން އެއްކިބާވެފައިވާ އަމަލެއް ޕަބްލިކް ސަރވިސް މީޑިއާއިން ހިންގައިގެން ނުވާނެއެވެ." މި މާއްދާ ނެގެހެއްޓުމުގައި ޕަބްލިކް ސަރވިސް މީޑީއާ ދެމިއޮތީ ކިހާ މިންވަރަކަށްތޯއެވެ؟ އިތުރު މިސާލަކަށް ނުގޮސް ކުރިން ދެންނެވުނު މިސާލުންވެސް މިސުވާލަށް ޖަވާބު ލިބެއެވެ. ސަރުކާރާއި ޕީޕީއެމްގެ ޕްރޮމޯޝަނަށް މަސައްކަތްކުރާ ޗެނަލް ތޭރައަށްވުރެ ޕީއެސްއެމް ނިއުސްގެ ހާލު ބޮޑުކަމަށް ރައްޔިތުންގެ ގިނަބަޔަކު ކިޔާތީ ދެން ދައްކާނެ އިތުރު ވާހަކައެއް ނެތެއް ނޫންތޯއެވެ؟\nޕަބްލިކް ސަރވިސް މީޑީއާ ހިންގަނީ ދައުލަތުން ޚަރަދު ކޮށްގެންނެވެ. ޚަރަދު ކުރަނީ ރައްޔިތުންގެ ޓެކްސް ފައިސާއިންނެވެ. ނަމަވެސް ޕަބްލިކް ސަރވިސް މީޑީއާ ގާނޫނުގެ ރޫހާ ޚިލާފަށް ރައްޔިތުންގެ ބޮޑު ފަޅީގެ ބަސްނީވޭގޮތަށް އެކުންފުނި ހިންގަމުން ދަނީ އެ ކުންފުންޏަކީ ވެރިކަންކުރާ ޕާޓީގެ އަނީމާ މުދަލެއް ގޮތަށެވެ. ރައްޔިތުން ނުކުމެ އަޑު އުފުލަމުންދަނީ ގާނޫނު އަސާސީ ނެގެހެއްޓުމަށެވެ. ސަރުކާރުން ގާނޫނުތައް ހިތުހުރި ގޮތަށް ތަރުޖަމާކުރުން ހުއްޓާލުމަށް ގޮވާލުމަށެވެ. ކޯޓުތަކާއި މަތީ ކޯޓުގެ ހުރުމަތް ނުކަނޑައި މަތީ ކޯޓުގެ ހުކުމް ތަންފީޒު ކުރުމަށް އަޑުއުފުލުމަށެވެ. މިއަޑުތައް ނީއްވައި ހައްގުތައް ހޯދަން އާދޭސްކުރަމުންދާ އެތައްހާސް ދިވެހި ރައްޔިތުން ޚާއިނުންނަށާއި ގައްދާރުންނަށް ހެދުމަށް ވަކިބަޔެއްގެ އުނގަށް ޕީއެސްއެމް ވެއްޓި އޮތުމަކީ ރައްޔިތުންނަށް ސީދާގޮތެއްގައި ހަމަފާޅުގައި ހަރާންކޯރުވުމެވެ.\nދައުލަތުގެ މީޑިއާއިން ކޮންމެ ދިވެހި ރައްޔިތަކަށްވެސް ހަމަހަމަ ފުރުސަތު އޮންނަން ޖެހެއެވެ. ދައުލަތުގެ ޚަބަރުތައް ގެނެސްދޭން ޖެހުމަކީ ހަމަހަމަކަން ގެއްލުވާލަން ލިބޭ ފާހެއްނޫނެވެ. ވަކި ބަޔަކަށް ފުރުސަތު ހަނިކުރަން ބޭނުން ކުރެވިދާނެ ހަމައެއްވެސް ނޫނެވެ. ޕީޕީއެމަށް ދެވޭ ފުރުސަތު އެހެން ހުރިހާ ޕާޓީއަކަށްވެސް ދެވެން ވާނެއެވެ. ޕީޕީއެމް ޕާލަމެންޓް މެންބަރުންނަށް ދެވޭ ފުރުސަތު އެހެން ޕާޓީތަކުގެ މެންބަރުންނަށްވެސް ދޭން ޖެހޭނެއެވެ. ފުރުސަތު ލިބެން ޖެހޭނީ ޕީޕީއެމާއި ނުވަތަ ސަރުކާރުގެ ވިސްނުންހުރި މީހެއްތޯ ޑީއެންއޭ ހެދުމަށްފަހު ކަމަށް ޕަބްލިކް ސަރވިސް މީޑީއާގެ ގާނޫނުގައި ނެތްކަން އެތަން ހިންގަން ތިބި ވެރިންނަށް އެގެންޖެހެއެވެ.\nދައުލަތުގެ މީޑިއާއިން ޕީޕީއެމްގެ އިވެންޓްތަކާއި ޖަލްސާތައް ގެނެސްދެއެވެ. ވެރިއަކަށް ހުރި މީހާ ޕްރޮމޯޓްކޮށް ހުދުކާފޫރުކަން ރައްޔިތުންނަށް ދެއްކުމަށް ޕްރޮގްރާމް ހަދައި ދައްކައެވެ. ވީޑިއޯ ކްލިޕްތަކާއި ރިޕޯޓްތައް ފޮނުވައެވެ. ޕީއެސްއެމް ނިއުސް ހިންގަމުންދާ ގޮތަށް ބަލާއިރު ވެރިކަންކުރާ ޕާޓީގެ މީޑިއާ ބަލަހައްޓާ ފަރާތް ކަމަށްވެސް ދޭހަވެއެވެ. ޕީޕީއެމްގެ އިވެންޓްތަކާއި ޖަލްސާތައް ހުށައެޅުމަށް ކުންފުނީގެ އެއް ޑީއެމްޑީ ހުންނަނީ ޚާއްސަ ކުރެވިފައެވެ. ޔާމީން ޕްރޮމޯޓް ކުރުމަށް ރިޕޯރޓް ހަދައި ހުށައެޅުންވެސް މިދެންނެވި ޑީއެމްޑީގެ މަސްއޫލިއްޔަތެއް ކަމުގައިވެއެވެ. މިހާލަތަށް މިކުންފުނި ވެއްޓިފައިވާތީ ޕަބްލިކް ސަރވިސް މީޑީއާ ގާނޫނުގެ6ވަނަ މާއްދާގެ (ރ)އަށް އެ ކުންފުނިން ކުރާ އިހުތިރާމް މިއޮތީ ފެންނާށެވެ.\nޕަބްލިކް ސަރވިސް މީޑީއާ ވާން ޖެހޭނީ ޕަބްލިކް ސަރވިސް މީޑީއާގެ ގާނޫނާ އެއްގޮތަށް އެ ގާނޫނު ފުރިހަމަ މާނާގައި ތަންފީޒުކުރާ ކުންފުންޏަކަށެވެ. ކުންފުންޏަކީ ވަކި ބައެއްގެ މަގާމު ދަމަހައްޓަން ބޭނުންކުރާ ހަތިޔާރަކަށް ވެގެން ނުވާނެއެވެ. ވެރިޔަކު ހަމަހަމަކަމަށް ވަކާލާތު ކުރުމުން މަސްއޫލިއްޔަތުން ސަސްޕެންޑްކޮށް ޚުދުމުޚުތާރު ގޮތެއްގައި ކުންފުނި ހިންގަނީ ރައްޔިތުންގެ ފައިސާއިންކަން ހަނދާން ބަހައްޓާށެވެ. ރައްޔިތުންގެ ފައިސާއިން ދެވޭ މުސާރަ ނަގާނަމަ ރައްޔިތުންގެ އަޑު ފުރިހަމަ މާނާގައި އިއްވުމުގެ ފުރުސަތު ދައުލަތުގެ މީޑިއާއިން ފަހިކޮށްދީފައި އޮންނަން ޖެހޭނެއެވެ.\nމިއަދު ގައުމުގެ އެތައް އާއިލާއެއް ސަރުކާރުގެ ސީދާ އަނިޔާއިން ކަރުނައަޅާއިރު އެރައްޔިތުން ބާއީންނަށް ތިހަދަނީ ލަދުގެ ކަންފުޅެއްވެސް ނެތީމައެވެ. އެ ރައްޔިތުންގެ އިހުސާސްތައް ފޮރުވައި މުޅިން އެހެން މަންޒަރެއް ދެއްކުމަށް ބައިއަތު ހިފައިގެން ތިބި ޕީއެސްއެމްގެ ވެރިން ކޮންމެވެސް ދުވަހަކުން ޖަވާބުދާރީ ކުރުވޭނެއެވެ. އެދުވަސް އައުމުން ކުރީންވެސް ހަދަމުން އައިގޮތަށް ތިމަންނާމެން އާ ސަރުކާރުގެވެސް ހަފޮޅުން އެތެރެވެ ހެދިފައިވާ ގޯހުން ބަރީއަވާނެ ކަމަށް ހިތުލައިގެން ނުތިބޭށެވެ. ރައްޔިތުން މިތިބީ މަންޒަރު ބަލާށެވެ.


مادة التوحيد ٥ ( ف 1 ، د4– ﷲއާއި އެއިލާހުގެ ރަސޫލާއާ އިދިކޮޅުވާ އެއްވެސް މީހަކާ ގާތްކަން ބެހެއްޓުން ހުއްދަވެގެން ނުވޭ! ) – DhiSalafiyyah\nمادة التوحيد ٥ ( ف 1 ، د4– ﷲއާއި އެއިލާހުގެ ރަސޫލާއާ އިދިކޮޅުވާ އެއްވެސް މީހަކާ ގާތްކަން ބެހެއްޓުން ހުއްދަވެގެން ނުވޭ! )\n17/03/2015 މުހިއްމު ލިޔުންތައް, ފިލާވަޅުއައްޝައިޚް ޢިމްރާން މުޙައްމަދު ޢަލީ\nﷲއާއި އެއިލާހުގެ ރަސޫލާއާ އިދިކޮޅުވާ އެއްވެސް މީހަކާ ގާތްކަން ބެހެއްޓުން ހުއްދަވެގެން ނުވޭ!\nތިންވަނައީ: ރަސޫލާއަށް ކިޔަމަންވެ، ﷲގެ އެއްކައުވަންތަކަން ޤަބޫލުކުރާ އެއްވެސް މީހަކަށް ﷲއާއި އެއިލާހުގެ ރަސޫލާއާ އިދިކޮޅުވާ އެއްވެސް މީހަކާ ގާތްކަން ބެހެއްޓުން ހުއްދަވެގެން ނުވެއެވެ. އެއީ ކިތަންމެ ގާތްތިމާގެ މީހެއްކަމުގައިވިޔަސް މެއެވެ. ދަލީލަކީ ﷲ ތަޢާލާގެ މިވަޙީބަސްފުޅެވެ.\nلَّا تَجِدُ قَوْمًا يُؤْمِنُونَ بِاللَّـهِ وَالْيَوْمِ الْآخِرِ يُوَادُّونَ مَنْ حَادَّ اللَّـهَ وَرَسُولَهُ وَلَوْ كَانُوا آبَاءَهُمْ أَوْ أَبْنَاءَهُمْ أَوْ إِخْوَانَهُمْ أَوْ عَشِيرَتَهُمْ ۚأُولَـٰئِكَ كَتَبَ فِي قُلُوبِهِمُ الْإِيمَانَ وَأَيَّدَهُم بِرُوحٍ مِّنْهُ ۖ وَيُدْخِلُهُمْ جَنَّاتٍ تَجْرِي مِن تَحْتِهَا الْأَنْهَارُ خَالِدِينَ فِيهَا ۚ رَضِيَ اللَّـهُ عَنْهُمْ وَرَضُوا عَنْهُ ۚ أُولَـٰئِكَ حِزْبُ اللَّـهِ ۚ أَلَا إِنَّ حِزْبَ اللَّـهِ هُمُ الْمُفْلِحُونَ ﴿٢٢﴾\nމާނައީ: “ﷲ އަށާއި އާޚިރަތް ދުވަހަށް އީމާންވާބަޔަކު، ﷲއަށާއި އެއިލާހުގެ ރަސޫލާއާ ދެކޮޅުވެރިވާބަޔަކަށް (ގުޅުން ބަހައްޓައި) ލޯބިކުރާ ބަޔަކުކަމުގައިވާތީ ކަލޭގެފާނު ދެކެވަޑައިނުގަންނަވާނެތެވެ. އެބަޔަކީ ތިމާމެންގެ މައިންބަފައިންކަމުގައިވިޔަސް، ނުވަތަ ދަރިންކަމުގައިވިޔަސް، ނުވަތަ އަޚުންކަމުގައިވިޔަސް، ނުވަތަ ގާތްތިމާގެ މީހުންކަމުގައި ވިޔަސްމެއެވެ. އެއުރެންނީ (އެބަހީ: الله އަށާއި އެއިލާހުގެ ރަސޫލާއަށް ދެކޮޅުވެރިވާބަޔަކަށް ލޯބިނުކުރާ މީހުންނީ) އެބައިމީހުންގެ ހިތްތަކުގައި، އެއިލާހު އީމާންކަން ލިޔުއްވާފައިވާ މީހުންނެވެ. އަދި އެއިލާހުގެ ޙަޟްރަތުންވާ ރޫޙަކުން (އެބަހީ: މަދަދާއި، ވަޙީ އަދި ވާގިވެވޮޑިގެންނެވުމުން) އެބައިމީހުންނަށް ބާރުދެއްވިއެވެ. އަދި އެތަންތާނގެ ދަށުން ފެން އާރުތައް ހިނގަހިނގާ ހުންނަ ސުވަރުގެތަކަށް އެއިލާހު އެބައިމީހުން ވައްދަވާނެތެވެ. އެތަންތާނގައި އެއުރެން ދެމިތިބެނިވި ގޮތުގައެވެ. الله އެއުރެންނަށް ރުއްސެވިއެވެ. އަދި އެއުރެން އެއިލާހާމެދު ރުހިގެންވިއެވެ. (އެބަހީ: ދުނިޔެއާއި އާޚިރަތުގައި އެބައިމީހުންނަށް އެއިލާހު ދެއްވި ދެއްވުންތަކަށް އެބައިމީހުން އުފާކުރެތެވެ.) އެއުރެންނީ الله ގެ ޖަމާޢަތެވެ. ދަންނާށެވެ! ހަމަކަށަވަރުން اللهގެ ޖަމާޢަތީ ހަމަ، ކާމިޔާބުވާނޭ މީހުންނެވެ. މީހުންނެވެ.”\n* موالاة އަކީ ﷲއާއި އެއިލާހުގެ ރަސޫލާއާއި މުއުމިނުން ދެކެ ލޯބިވެ، ބަހާއި ޢަމަލުން ނަޞްރުދިނުމެވެ. އެއީ ދީނުގެ އެންމެ މަތިވެރި އެއް އަސާސެވެ.\n* ﷲ ގެ އެއްކައުވަންތަކަށް ހެކިވާ އަޅުން، ﷲއާއި އެއިލާހުގެ ރަސޫލާއާއި އެހެނިހެން މުއުމިނުންނަށް، އަބަދުމެ ނަޞްރުދީ ލޯބިވާނެތެވެ.\n* ﷲ އާއި އެއިލާހުގެ ރަސޫލާއަށް އީމާންނުވާ މީހަކަށް ނުވަތަ އިސްލާމްދީނާ ދެކޮޅަށް ހަނގުރާމަކުރާ މީހަކަށް موالاة ކުރުމަކީ މުސްލިމުންގެ މައްޗަށް ޙަރާމްކަމެކެވެ.\n* ތިބާއާ ކިތަންމެ ދުރުގައި އުޅުނަސް، ދީނުގެ އަޚުވަންތަކަމުގެ ގޮތުން ހުރިހާ މުސްލިމުންނަކީ ތިބާގެ އަޚުންނެވެ. ﷲއާއި އެއިލާހުގެ ރަސޫލާއާ ދެކޮޅުވެރިވާ މީހަކީ، ނަސަބުގެ ގޮތުން ތިބާގެ ކިތަންމެ ގާތް މީހަކަސް، ދީނީ ގޮތުން ތިބާގެ ޢަދާވާތްތެރިއެކެވެ.\n* ﷲ އާއި އެއިލާހުގެ ދީނަށް ވެވޭ ތެދުވެރި ލޯތްބާއި ނަޞްރުގެ ރިވެތި މިޘާލުތައް އަޞްޙާބުބޭކަލުން ދެއްކެވުމުން، އެކަމަށްޓަކައި ޘަނާގެ ބަސް އެއިލާހު ވަޙީކުރެއްވިއެވެ. ފަހެ، އެބޭކަލުންގެ ގާތްތިމާގެ މީހުންކުރެ، ރަސޫލާ صلى الله عليه وسلم އާ ދެކޮޅަށް ހަނގުރާމަކުރި މީސްތަކުންނާ އެބޭކަލުން ހަނގުރާމަކުރެއްވިއެވެ. \n1 ޔަހޫދީންނާއި ނަޞާރާއިންދެކެ ލޯބިވުމަކީ ހުއްދަކަމެއް ހެއްޔެވެ؟\n2 ﷲގެ ޢަދުއްވުންދެކެ ނުރުހުންތެރިވާ މީހެއްގެ ޖަޒާއަކީ ކޮބާ ހެއްޔެވެ؟\n3 موالاة ގެ މާނަ ބަޔާންކުރާށެވެ.\n4 ކޮންމެ މުސްލިމަކުވެސް ދެނެގަތުން ވާޖިބުވާ ތިން ކަންތައް ބަޔާންކުރާށެވެ.\n() [المجادلة: ٢٢]\n ބައްލަވާ: އައްޝައިޚު މުޙައްމަދު ބިން ސަޢީދު އަލްޤަޙްޠާނީ ލިޔުއްވާފައިވާ الولاء والبراء في الإسلام


Idhikolhun maguthaku gai muzaaharaa, bayaku hayyaru kohfi\nރައީސް ޔާމީން ދޫކޮށްލުމަށް ގޮވާލައި މާލޭގައި މުޒާހަރާ ކުރަނީ -- ސަލްވީން އަބްދުލް ހަމީދު | އަވަސް\nކުރީގެ ރައީސް އަބްދުﷲ ޔާމީން އަބްދުލް ގައްޔޫމް މިނިވަން ކުރުމަށް ގޮވާލައި، އިދިކޮޅު ފަރާތްތަކުން މާލޭގައި މިރޭ ކުރި މުޒާހަރާގެ ތެރެއިން އެ ޕާޓީގެ މެންބަރުންތަކެއް ހައްޔަރުކޮށްފި އެވެ.\nޕީޕީއެމް އަދި ޕީއެންސީގެ އިސް މެންބަރުންނާއި ގިނަ އަދަދެއްގެ ސަޕޯޓަރުން މިރޭ ވަނީ ޗާންދަނީ މަގު ކައިރިއަށް އެއްވެ ރައީސް ޔާމީން މިނިވަން ކުރުމަށް ގޮވާލައިފަ އެވެ. ނަމަވެސް ފުލުހުން ވަނީ އެ މީހުން އެ ސަރަހައްދުން ދުރަށް ޖައްސާ ފޮނުވާލައިފަ އެވެ. އެއާއެކު އިދިކޮޅު ފަރާތްތައް މާލޭ މަޖީދީ މަގުގަ އާއި އެހެން ދިމަ ދިމާލަށް ބެހިގެން މުޒާހަރާ ކުރި އެވެ.\nމުޒާހަރާގެ ބައިވެރިން މިހާރު ތިބީ ޕީޕީއެމް އޮފީސް ދޮރު މައްޗަށް އެއްވެ އެވެ.\nމުޒާހަރާގެ ބައިވެރިން ރޫޅާލަން ފުލުހުން މަސައްކަތް ކުރުމުގެ ތެރޭގައި އެ ޕާޓީގެ ބައެއް ކައުންސިލް މެންބަރުންް ވަނީ ހައްޔަރުކޮށްފަ އެވެ. ޕީޕީއެމްގެ ފަރާތުން އެކަން ކަށަވަރުކޮށްދިން ނަމަވެސް ފުލުހުންގެ ބަހެއް ނުލިބެ އެވެ.\nޕީޕީއެމް-ޕީއެންސީގެ ކައުންސިލުން ނިންމާފައި ވަނީ ރައީސް ޔާމީން މިނިވަން ކުރަންދެން މާލޭގައި ކޮންމެ ރެއަކު މުޒާހަރާ ކުރުމަށެވެ. އެ ޕާޓީން ވަނީ އެމަނިކުފާނަށް ކުރި ފަސް އަހަރުގެ ޖަލު ހުކުމް ބަލައި ނުގަންނަން ނިންމާފަ އެވެ.\nސުލްހަވެރިކަމާއެކު އެއްވެ އުޅުމުގެ ގާނޫނަށް ރައީސް ޔާމީންގެ ވެރިކަމުގައި ގެނައި އިސްލާހުގައިވާ ގޮތުން ކުރިން އެންގުމަކާ ނުލައި މާލޭގައި މުޒާހަރާއެއް ނުވަަތަ އިހުތިޖާޖެއް ކުރެވޭނީ މުޒާހަރާ ކުރެވޭނީ ނުވަތަ ހިނގާލުމެއް ނުވަތަ އުޅަނދު ބުރެއް ބޭއްވޭނީ ހޯމް މިނިސްޓްރީން ކަނޑައަޅާ ތަނެއްގައި އެކަންޏެވެ. ހޯމް މިނިސްޓްރީން އޭރު ވަނީ މުޒާހަރާ ކުރެވޭނެ ހަމައެކަނި ތަނަކީ ކާނިވާ ސަރަހައްދު ކަމަށް ކަނޑައަޅައިފަ އެވެ.\nމި އިސްލާހު ގެނެސްފައި ވަނީ ކުރީގެ ރައީސް އަދި މިހާރު ރައްޔިތުންގެ މަޖިލީހުގެ ރައީސް މުހައްމަދު ނަޝީދު ހައްޔަރު ކުރުމާ ގުޅިގެން އެމްޑީޕީން މެދުކެނޑުމެންނެތި މާލޭގައި މުޒާހަރާތައް ކުރަމުން ދިޔަ ދުވަސްވަރެއްގަ އެވެ.\nޕީޕީއެމް މޯލްޑިވްސް ޕޮލިސް ސާވިސް މުޒާހަރާ + އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ


Thodooin dhanduveri baavayithakah inthizaameh hamajassaifi\nތޮއްޑޫން ދަނޑުވެރި ބާވަތްތަކަށް އިންތިޒާމެއް ހަމަޖައްސައިފި\nތޮއްޑޫ ދަނޑަކަށް މީހަކު ފެން ދެނީ: ދަނޑުވެރި ބާވަތްތައް މާލެ ގެނައުމަށް އިންތިޒާމެއް ވަނީ ރާވާފައި -- ފޮޓޯ: އަވަސް އޮންލައިން\nއއ. ތޮއްޑޫގެ ދަނޑުވެރި ބާވަތްތައް މާލޭގެ ވިޔަފާރިތަކާ ހަމައަށް ފޯރު ކޮށްދޭން ހާއްސަ އިންތިޒާމު ތަކެއް ހަމަޖައްސައިފި އެވެ.\n"ތޮއްޑޫ ކޮވިޑް-19 އިގެ ޓާސްކް ފޯސް" ގެ ފަރާތުން ވާހަކަ ދެއްކި އަހުމަދު ކަރަމް ވިދާޅުވި ގޮތުގައި އެ ރަށުގައި ހައްދާ ދަނޑުވެރިކަމުގެ ބާވަތްތައް މާލެއަށް ފޯރުކޮށް ދޭން އެ ރަށުގައި ހާއްސަ އިންތިޒާމު ތަކެއް މިހާރު ހަމަޖައްސާފައިވާ ކަމަށެވެ.\n"ރޯދަ އަށް ގިނަ ބާވަތްތަކެއް މި ރަށުން ހައްދާފައި އެބަހުރި. އެހެންވެ މާލެއަށް މި ތަކެތި ފޯރުކޮށް ދޭން އިންތިޒާމެއް ހަމަޖެއްސީ މި. ކައުންސިލަށް ނޫނީ ޓާސްކް ފޯހަށް ގުޅުމުން އަޅުގަނޑުމެން ފޯރުކޮށްދޭނަން ދަނޑުވެރިންގެ ކޮންޓެކްޓްތަކާ ހުރި ބާވަތްތަކުގެ ލިސްޓެއް. އޭރުން މިއަށް އަގު ކަނޑަޅާނީ ދަނޑުވެރިޔާ އާއި ވިޔަފާރިވެރިޔާ ވާހަކަ ދައްކައިގެން،" ކަރަމް ވިދާޅުވި އެވެ.\nއޭނާ ވިދާޅުވި ގޮތުގައި މާލެ އިން މި އުފެއްދުން ތަކަށް އޯޑަރު ދޭ ފަރާތް ތަކަށް އޮންލައިންކޮށް ފައިސާ ޖަމާކުރުމުގެ އިންތިޒާމު ވެސް ހަމަޖައްސާނެ ކަމަށެވެ. އަދި ކައިރި ރަށްރަށުން ވެސް ދަނޑުވެރިކަމުގެ ބާވަތް ގަންނަން އެ ރަށަށް އަންނަ ފަރާތްތަކުން ދުރާލާ ކައުންސިލަށް ގުޅާފައި އަންނަން ކަރަމް ވަނީ އެދިފަ އެވެ.\n"ބަނދަރު މައްޗަށް އަޅުގަނޑުމެން މުދާ ވެސް ނެރެ ދޯންޏަށް އަރުވައި ދޭނެ،" ކަރަމް ވިދާޅުވި އެވެ.\nރާއްޖޭގައި އެންމެ ފުޅާކޮށް ދަނޑުވެރިކަން ކުރާ އެއް ރަށް ކަމަށްވާ ތޮއްޑޫން ވަނީ ދަނޑުތަކުގައި ޒުވާރި ވެސް އިންދާފަ އެވެ.\nދަނޑުވެރިކަން ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް ތޮއްޑޫ\nދަނޑުވެރި ރަށްރަށުން ލިބުނީ ތިން މިލިއަން ރުފިޔާ\nއުފަންވެލިން ދަނޑުވެރިންގެ އުފެއްދުންތައް ގަންނަނީ


Lanka Mas boat eh Haalugai jehumun MNDF in Harakaai theri vanee – Iru\nލަންކާގެ މަސްބޯޓެއް ހާލުގައި ޖެހުމުން އެމްއެންޑީއެފުން ހަރަކާތްތެރިވަނީ\nލަހޫ· 26 ޖަނަވަރީ 2020\nލަންކާގެ މަސްބޯޓެއް ހާލުގައި ޖެހުމުން އެމްއެންޑީއެފުން ހަރަކާތްތެރިވަނލަންކާގެ މަސްބޯޓެއް ހާލުގައި ޖެހުމުން އެމްއެންޑީއެފުން ހަރަކާތްތެރިވާން ފަށައިފިއެވެ.\nރާއްޖޭގެ ކަނޑުގެ ސަރަޙައްދުން ހާލުގައި ޖެހިފައިވާ ލަންކާގެ މަސްބޯޓެއް އޮޔާދާކަމުގެ މަޢުލޫމާތު ލިބުމާ ގުޅިގެން، އެމްއެންޑީއެފް މާލޭ އޭރިއާ ކޯސްޓްގާޑު ސްކޮޑްރަންއިން ހަރަކާތްތެރިވާން ފަށައިފިއެވެ.\nއެމްއެންޑީއެފުން ބުނީ ހަ މީހުންނާއެކު އޮޔާދާ މި ބޯޓުގެ އިންޖީނު ހުއްޓި، ހާލުގައި ޖެހިގެން، އެމްއެންޑީއެފް ކޯސްޓްގާޑު މެރިޓައިމް ރެސްކިޔު ކޯޑިނޭޝަން ސެންޓަރ (އެމްއާރުސީސީ) އަށް ރިޕޯޓްކޮށްފައިވަނީ މިމަހުގެ 23 ވަނަ ދުވަހުގެ 17:00 ހާއިރު ކަމަށެވެ.\nއެގޮތުން ފުރަތަމަ ރިޕޯޓް ލިބުނުއިރު، އެ ބޯޓު އޮތީ މާލޭގެ އިރުން 199 ނޯޓިކަލް މޭލު ބޭރުގައި ކަމަށާއި ހާދިސާގެ ރިޕޯޓް ލިބުމާ ގުޅިގެން، އެމްއެންޑީއެފް ކޯސްޓްގާޑުން ދިޔައީ އެ ބޯޓު މޮނިޓަރ ކުރަމުން ކަމަށް އެމްއެންޑީއެފުން ބުނެއެވެ. މިހާރު މި ބޯޓު އޮތީ، ކ.ދިއްފުށީގެ އިރުއުތުރުން ގާތްގަނޑަކަށް 58 ނޯޓިކަލް މޭލު ބޭރުގައެވެ.\nކޮވިޑް ދިފާޢު: 38000 މީހުން ވެކްސިން ޖަހައިފި\nއެމްއެންޑީއެފް މާލޭ އޭރިއާ ކޯސްޓްގާޑު ސްކޮޑްރަންގެ ނޫރައްދީން ލޯންޗުގައި ސިފައިން ދަނީ ހާލުގައި ޖެހިފައިވާ އެ ބޯޓަށް އެހީތެރިކަން ފޯރުކޮށްދިނުމަށް ޓަކައި، އެ ބޯޓު އޮތް ސަރަޙައްދަށް މިހާރު ދަތުރުކުރަމުންނެވެ. ނޫރައްދީން ލޯންޗަށް އެ ސަރަޙައްދަށް ދެވޭނެ ކަމަށް ލަފާކުރެވެނީ މިރޭ 21:30 ހާއިރު ކަމަށް އެމްއެންޑީއެފުން ބުނެއެވެ.


galehiri: ހުވަދުއަތޮޅު ބަޔެއްގެ ޙައްދު ފަހަނަޅައިފައިވާ އަނިޔާވެރިކަން\nހުވަދުއަތޮޅު ބަޔެއްގެ ޙައްދު ފަހަނަޅައިފައިވާ އަނިޔާވެރިކަން\nހުވަދުއަތޮޅުގެ ނިސްބަތުގައި ދާދި މަދު ބަޔެއްގެ ޙައްދު ފަހަނަޅައިފައިވާ އަނިޔާވެރިކަމަކީ، ދިވެހިތާރީޚުން ފެންނަންއޮތް ނުހަނު ހިތާމަވެރި ޞަފުޙާއެކެވެ. މި އަނިޔާވެރިކަން ހިންގާފައިވަނީ، އިނގިރޭސިން އަޑީގައިތިބެގެން ދިވެހި ދައުލަތާ ދެކޮޅަށް އައްޑުއަތޮޅުގައި އުފެއްދި ދައުލަތާއި ހުވަދުއަތޮޅުގެ ބަޔަކު ގުޅުމަށްފަހު، އެ ބަޔެއްގެ ނުފޫޒާއި ބާރުގެދަށުގައި ހުވަދުއަތޮޅު ޙިޞާރުކޮށްފައި އޮތް ދުވަސްވަރުގަ އެވެ.\nއިނގިރޭސިން އަޑީގައިތިބެގެން ދިވެހި ދައުލަތާ ދެކޮޅަށް އައްޑުއަތޮޅުގައި އުފެއްދި ދައުލަތާއި ހުވަދުއަތޮޅުގެބަޔަކު ގުޅުނީ، އިނގިރޭސިން އެކަމަށް ބޭނުންވެގެންނޫނެވެ. ނުވަތަ އިނގިރޭސީންގެ ގަދައެޅުމުގެތެރެއިން އެ ދައުލަތުގެ އިސްވެރިއަކަށް އިނގިރޭސީން ބެހެއްޓި ހިތަދޫ ފިނިފެންމާގޭ އަލްފާޟިލް އަލްމަރުޙޫމް ޢަބުދުﷲ ޢަފީފުގެ އެދިވަޑައިގަތުމެއް އޮވެގެން ވެސް ނޫނެވެ. އައްޑުއަތޮޅުގައި އުފެއްދި ދައުލަތާއި ހުވަދުއަތޮޅުގެބަޔަކު ގުޅުނީ، އެ ބަޔަކު އަމިއްލައަށެވެ. އައްޑުއަތޮޅުގައި އިނގިރޭސިން އުފެއްދި ދައުލަތަކީ އެގޮތަށް އޮވެދާނެ އެއްޗެއްކަމާމެދު، އެއްގޮތަކަށް ވެސް ވިސްނާލުމެއްނެތި އެވެ.\nއިނގިރޭސިން އަޑީގައިތިބެގެން ދިވެހި ދައުލަތާ ދެކޮޅަށް އައްޑުއަތޮޅުގައި އުފެއްދި ދައުލަތާއި ހުވަދުއަތޮޅުގެބަޔަކު ގުޅުމަށްފަހު އެބައިމީހުންގެ ޙިޞާރުގެ ދަށުގައި ހުވަދުއަތޮޅު ބޭއްވުމަށްޓަކައި 05 މާރޗް 1959މ. ދުވަހުގެ ރޭ 8.30 ގައި ހަވަރުތިނަދޫގައި ބޭއްވި ޖަލްސާއަކުން ޚާއްޞަ ކަންތައްތަކެއް ފާސްކޮށްފައިވެ އެވެ.\nހ- އެއްވެސްބަޔަކު މާލޭގެ ސަރުކާރާއި އެއްކޮޅަށް ތިބެގެން އަތޮޅުންފުރައިގެން ހިނގައްޖެނަމަ، އެބަޔެއްގެ ގެދޮރާއި މުދާތައް ނެތިކޮށްލުން.\nށ- ރައްޔިތުން އެއްކުރުމަށްޓަކައި ގޮވާ "ނާރޭތަކުބީރު" (ނަޣަރާ ތަކުބީރު) ގޮވުމުން، ފަސް މިނިޓެއްހާ އިރު ތެރޭ "މާވަށްދިހެރޭ" (ހަވަރުތިނަދޫގެ ފާލަން ހުރި ސަރަޙައްދު)އަށް އަންހެނުންނާއި ފިރިހެނުން ނުކުތުމާއި، ނުކުންނައިރު ކޮންމެމީހެއްގެ އަތުގައި ވެސް ކަނޑައެޅިފައިވާ ފަދަ ޙަމަލާއެއްދެވިދާނޭ އެއްޗެއްއޮތުން.\nނ- ދިވެހި ސަރުކާރާއި އެއްކޮޅަށް މީހަކުހުރިކަން އެނގިއްޖެނަމަ، އެކަމަށް ފިޔަވަޅުއެޅުން.\n(މިގޮތަށް އަޅާ ފިޔަވަޅުގެތެރޭ، އެ މީހަކު ރައްޔިތަށްދެއްކުމާއި ގަންހިންގުން ހިމެނެ އެވެ. މިއީ ކުރީ ޒަމާނުގައި މީހަކު މާލޭގެ ހަވަރަށްދެއްކުމާއި މާލޭގައި ގަންހިންގުން ފަދަ ކަމެކެވެ. މިގޮތަށް މީހަކު ހަވަރުތިނަދޫގައި ދައްކައިފިނަމަ، އެ މީހެއްގެ އަތްފައި ބަނދެ، "މާވަށްދިހެރޭ" އަވީގައި ބޭއްވުމާއި ބަނޑުގައި ވާ ޖަހައިގެން ރަށުތެރޭ ހިންގުން ހިމެނެ އެވެ. އެއަށްފަހު އެ މީހަކު ދޫކޮށްލާނީ، ސުވައިދީބު ސަރުކާރު ގަބޫލުކުރުމުންނެވެ. މިގޮތަށް މިކަންކުރި ބައެއް ބޭފުޅުންގެތެރޭ ރަތަފަންދޫ، ފިޔޯރީ، ގައްދޫގެ ބޭފުޅުންކޮޅެއް ހިމެނެ އެވެ.)\nދިވެހި ސަރުކާރަށް ވަފާތެރިކަމާއެކު ތިބޭ މީހުންނަށް ލިބެމުންދާ ޖިސްމާނީ އަދި ނަފުސާނީ ހާނީއްކައާއި ވޭނުގެ ބޮޑުކަމުން އެފަދަ ގިނަ މީހުންނަށް މަޖުބޫރުވީ، އަމިއްލަ ފުރާނައާއި ބަލަންޖެހޭ މައިންބަފައިންނާއި އަނބިދަރިންނަށްޓަކައި ވިޔަސް އެ ގޮތް ދޫކޮށްލި ސިފަ ދެއްކުމަށެވެ. ވަފާތެރިކަމެއް (ދިވެހި ސަރުކާރަށް) އޮތް ނަމަވެސް، އެ ކަން ހިތުގައި ބޭއްވުމަށެވެ. އެތެރޭގަ އެވެ. ބޭރުފުށުން އެ ކަން ދެއްކުމަކީ، ނުކުޅަދާނަކަމަށްވީ އެވެ.\nނަމަވެސް ރަތަފަންދޫ އަލްފާޟިލް އަލްމަރުޙޫމް މުދިމް ކަލޭގެފާނު ފަދަ އެ ޢުމުރުގެ މުސްކުޅިބޭފުޅަކު ހަމަ ފާޅުގައި އައްޑޫ ސަރުކާރާއި ދެކޮޅުހެއްދެވުމުގައި ދެމިހުންނެވި އެވެ. މިނޫން ބައެއް ބޭފުޅުން ވެސް މިގޮތުގައި ތިއްބެވި އެވެ. މުދިމް ކަލޭގެފާނާއި އޭނާގެ ބޭފުޅެއްކަމަށްވާ ކަތީބު އަލްފާޟިލް އަލްމަރުޙޫމް މުޙައްމަދު ބަޝީރަށް ވަރަށްބޮޑެތި އަނިޔާއާއި ގެއްލުންކުރުމަށްފަހު، މުދިމް ކަލޭގެފާނު އަރުވާލީ، މުއްދަތެއްނެތި ދެއްވަދޫއަށެވެ. ބަޝީރު އަރުވާލީ ފުވައްމުލަކަށެވެ.\nއަދި ގައްދޫ އަތިރީގޭ އަލްފާޟިލް އަލްމަރުޙޫމް ޢަލިކަލޭގެފާނު ފަދަ ބައެއް ބޭފުޅުންނަށް ވެސް ބޮޑެތި އަނިޔާކުރި އެވެ. ބައެއް މީހުން ގުދަނުގައި އަނދަގޮޑި ޖަހައި ބަންދުކުރި އެވެ. ބައެއް މީހުން ބަންދުގައި ތިބޭއިރު ގުދަނުތެރެއަށް މިރުސްދުންއެޅުން ފަދަ އަނިޔާވެރިކަންތައް ވެސް ކުރެ އެވެ. ބައެއް މީހުން އަނދަގޮނޑިން ނަގާއިރު، ހިނގުމަށް ވެސް ދަތިވެ އެވެ. ގުދަނުން ދޫކޮށްލާ ބައެއްމީހުން ތިބެންޖެހެނީ ގޭ ބަންދުގަ އެވެ.\nއިސްވެ ދެންނެވިދިޔަ ފަދަ އަނިޔާކުރުމަށް އެއްވެސް ރަށެއްގައި އެ ރަށެއްގެ ރައްޔިތޭ ބުނެވޭމާނައިގެ ބަޔަކު ނުވަތަ ގިނަބަޔަކު ނޫޅެ އެވެ. މިކަހަލަ ކަންކަމުގައި އުޅޭތަން ފެންނަނީ، އިންސާނިއްޔަތުކަން ކުޑަ އަނެކުންނަށް ރަޙުމްނުކުރާ މަދު ބަޔެކެވެ. ތިމާގެ މައްޗަށް އޭރު ތިބި ވެރިންގެ ރުހުން އިތުރަށް ހޯދުމަށްޓަކައި މިފަދަ ކަންކަމަށް ފުންމައިގަންނަ ބަޔެކެވެ. މިކަހަލަ ކަންކަމުގައި އުޅޭ މީހުންނަށް ހިތްވަރުދީ އެ މީހުންކުރާ މިބާވަތުގެ ނުލަފާކަންކަމަށް އުފާކޮށް، ހިނިތުންވާ މޫނުތަކެއް ވެސް މަދުމަދުން ފެނޭމެ އެވެ. މިވާހަކަ ދަންނަވައިލީ، އޭރު ހިނގަމުންދިޔަ މިކަހަލަ ކަންކަމަކީ އެ ތަނެއްގައިއުޅޭ ގިނަބަޔަކު ކުރާ ކަންކަމެއް ނޫންކަން ދެންނެވުމުގެ ބޭނުމުގަ އެވެ.\nމިދެންނެވި ދުވަސްވަރު، ހުވަދުއަތޮޅުގެ މަދު ބަޔެއްގެ ކިބައިގައިހުރި އިންސާނިއްޔަތުކަން ޙައްދު ފަހަނަޅާފައިވާ އަނިޔާވެރިކަން އެންމެބޮޑަށް ދެއްކީ، ހުވަދުއަތޮޅު ގައްދޫއަށެވެ. ގައްދޫގެ ބައެއް އޮޑިދޯނިފަހަރުގައި އަލިފާންރޯކޮށް އަންދާލައި، މީސްމީހުންގެ ޖާނަށް ބޮޑެތި އަނިޔާކޮށް، ގޭގެ ހަލާކުކޮށް، ގޭގޭގެ މުދައުލޫޓުވައި، މަޢުޞޫމް ޅަދަރިންގެ ގައިގައި އަޅާފައިވާ ރަންރިހީގެތަކެތި އެ ކުދިން ރޮއިރޮއި ތިއްބައި ގަދަކަމުން ފޭރުނެވެ.\nގައްދޫގެ އޮޑިދޯނިފަހަރުގައި އަލިފާންރޯކޮށް އަންދާލައި، އެ ރަށުގެ މީސްމީހުންގެ ޖާނަށް ބޮޑެތި އަނިޔާކޮށް، ގޭގެ ހަލާކުކޮށް، ގޭގޭގެ މުދައުލޫޓުވައި، މަޢުޞޫމް ޅަދަރިންގެ ގައިގައި އަޅާފައިވާ ރަންރިހީގެތަކެތި އެ ކުދިން ރޮއިރޮއި ތިއްބައި ގަދަކަމުން ފޭރުނު ލާއިންސާނީ ޖަރީމާ ހިންގުމުގެ އެންމެ އިސް ވެރިންނަކީ، ހުވަދުއަތޮޅުގެ ދެވަނަ ހަމަނުޖެހުމުގައި އިސްކޮށްތިބި ހަވަރުތިނަދޫގެ ބަޔެކެވެ. މި ނުލަފާ ޖަރީމާހިންގީ، ގައްދޫގެ ގިނަ މީހުންނަކީ ދިވެހިދައުލަތަށް ބޯލަނބައި އެ ދައުލަތުގެ އިސްތިގުލާލާއި ކަރާމަތަށް ޙުރުމަތްތެރިކޮށް ހިތާ ބަޔަކަށްވެފައި، ގައްދޫގެބަޔަކު މާލެ ދިޔުމަށް އެ ރަށުން ފުރުމާ ގުޅިގެންނެވެ. އެއީ، ހުވަދުއަތޮޅުގެ އެއްވެސްބަޔަކު މާލޭގެ ސަރުކާރާއި އެއްކޮޅަށްތިބެގެން އަތޮޅުން ފުރައިގެންހިނގައްޖެނަމަ، އެ ބަޔެއްގެ ގެދޮރާއި މުދާތައް ނެތިކޮށްލުމަށް ނިންމާފައިވާގޮތުގެ މަތިންނެވެ.\nގައްދޫގެބަޔަކު މާލެ ދިޔުމަށް އެ ރަށުން ފުރިކަން ހަވަރުތިނަދޫއަށް އެނގުމާއި ގުޅިގެން، ހުވަދުއަތޮޅުގެ މީހުންއުޅޭ ހުރިހާ ރަށްރަށަށް މި ޚަބަރުދިނުމަށް އުޅަނދުތައް ފޮނުވައި އަންގާފައިވަނީ، ކޮންމެ ރަށަކުންވެސް ވީހާ ގިނަބަޔަކު މިވެނި ދުވަހަކަށް ގައްދޫއަށް އަރައިގަތުމަށްޓަކައި ގައްދޫގެ ކައިރީގައި އޮންނަ "ލޮނުދޫ" ބޭރަށް ދޯނިފަހަރުގައި އައުމަށެވެ. މިއެންގުން އެންގުމާއި ގުޅިގެން ސުވައިދީބު ދައުލަތަށް ތާއީދުކުރާބަޔަކު މަސްދޯންޏާއި ވަދު ދޯންޏާއި ރިޔާނެގި ބައެއް އުޅަނދުތަކުގައި ލޮނުދޫއަށް އައުމުން ގައްދޫއަށް އަރައިގަނެ އެ ރަށުގައި ކުރަންވީ ކަންކަމާމެދު މަޝްވަރާކޮށް ނިންމުންތަކެއް ނިންމި އެވެ.\nޖެހިގެންއައި 04 ޑިސެމްބަރ 1961މ. ދުވަހަކީ ގައްދޫގެ ރައްޔިތުންނާއި ދުވަހަކު ވެސް ބައްދަލުނުވާ ފަދަ ބިރުވެރި ދުވަހެކެވެ. ފުން އަސަރުތަކެއް ކުރުވި ދުވަހެކެވެ. މި ދުވަހަށް އިރު އެރުމާއެކު، ލޮނުދޫ ބޭރުގައި ތިބި އުޅަނދުތައް ފައްޔާއި ރިޔަލުގައި ގައްދޫއަށްދަތުރުކޮށް ހެނދުނު 7.30 ހާ އިރު، ގައްދޫއަށް އަރައިގަތެވެ. އެހާތަނުން ގައްދޫގެ އަތިރިމަތީގެ އެކި ހިސާބުތަކުން ކުރިމަތިލުންތަކެއް ހިނގައި، މީހުންނަށް އަނިޔާވާން ފެށި އެވެ. އެއީ ދެކޮޅުވެރިކަމާއެކު ގައްދޫއަށް އައި މީހުން ރަށަށް އެރިޔަ ނުދިނުމަށް ގައްދޫގެ ބައެއް ޒުވާނުން މަސައްކަތްކުރުމުންނެވެ.\nމިކަން މިގޮތަށް ހިނގަމުންދަނިކޮށް، ލޮނުދޫއިން އައި ދެކޮޅުވެރިން ތިބި ދޯންޏެއް ގައްދޫގެ ތުނޑީކޮޅަށް ބީއްސާލައި ޕެޓްރޯލާއި އަލިފާނާއި ހިފައިގެން ރަށަށްއަރައި ރަށުގެ އުތުރުކޮޅުގެ އަތިރިމައްޗަށް އެހިލާފައި ހުރި ގައްދޫ އިސްމާޢީލް ވަތަބަނޑޭރި ކަލޭގެފާނުގެ ބޭރު ދަތުރުކުރާ އަރުމާޒު އޮޑިއަށް ޕެޓްރޯލް އަޅައި އަލިފާން ރޯކޮށްލި އެވެ. އެއާއެކު، އަތިރިމަތީގައިވާ އެހެނިހެން އޮޑިދޯނިފަހަރުގެ ހަރުގެތައް ވެސް ރޯކޮށްލި އެވެ. މި ރޯކޮށްލުމުގައި ވަތަބަނޑޭރި ކަލޭގެފާނު އަލަށް ބަންނަމުންދާ އަރުމާޒު އޮޑިއަކާއި މަރިޔަމްމާގެ ޢަބުދުއްރަޙުމާން އާދަމްގެ މަސްދޯންޏެއް އަނދައިގެންދިޔަ އެވެ. އެ ފަހަރު ގައްދޫ ވައިލެޓްވިލާ ޙުސައިންމަނިކުގެ "ނޫރުޖަހާން" އަރުމާޒުއޮޑި އަނދައިގެންދިޔަ ނުދީ ސަލާމަތްކުރީ، އެ ފަހަރު ގައްދޫއަށް އައި ދާންދޫގެ ބަޔެކެވެ.\nމި ދުވަހު އޭގެ އިތުރަށް، ގައްދޫގެ 10 މަސްދޯންޏާއި، 17 ވަދުދޯންޏަކަށް އެކިވަރުގެ ގެއްލުންދީ ތަޅައި ހަލާކުކުރި އެވެ. އަލިފާން ރޯކުރުމުގެ ސަބަބުން އެ ސަރަޙައްދުން އެންމެބޮޑަށް ގެއްލުންވީ ގައްދޫ "ގުލްއަލާގެ" އަށެވެ. މިނޫން ބައެއް ގޭގެ އަލިފާން ރޯވަމުންދަނިކޮށް ގައްދޫ ލޫޓްވާލަން އައި ކޮންމެވެސް ބަޔަކު އެ ގޭގެ ނިއްވާލި ނަމަވެސް، އެ ގެތަކުގައިވާ މުދާ ފޭރިގެން ގެންދިޔަ އެވެ.\nއޮޑިހަރުގެތަކާއި އެނޫން ބައެއް ތަންތާނގައި އަލިފާން ރޯކުރުމުގެ ސަބަބުން ރަށުތެރެއަށް ވެރިވެގެން ދިޔަ ބިރުވެރިކަމާއެކު ދެކޮޅުވެރިން ގައްދޫއަށް އެރިޔަނުދިނުމަށް މަސައްކަތްކުރަމުން ގެންދިޔަ މީހުން އެބައިމީހުންގެ އަނބިދަރިންގެ ސަލާމަތާއި ރައްކާތެރިކަމަށްޓަކައި އެނބުރި ގޭގެއަށް ގޮސް އަނބިދަރިންނާއެކު ރަށްދޫކޮށް ފުއްޓަރުފަރާތު މޫދަށްފައިބައިގެން ކައިރީގައި ހުރި ފަޅުރަށްރަށަށް ދިޔަ އެވެ. މިގޮތަށް ދާންޖެހުނީ ދެކޮޅުވެރިންގެ މީހުން ރަށުގެ ބައެއް މީހުންނަށް ބޮޑެތި އަނިޔާކުރަން ފެށުމާއި ގުޅިގެންނެވެ. މީގެތެރޭ ހަވަރުތިނަދޫ މީހަކު ދަގަނޑު ޚަންޖަރެއް ކަހަލަ އެއްޗެއް ހިފައިގެން މީހުންނަށް ބިރުދައްކަމުން އަނިޔާކުރަމުންދިޔަ އެވެ. މީގެ ސަބަބުން ޒަޚަމްވެ ދިޔަ އެކަކީ، ގައްދޫ ދޯޅަނބުގޭ ސަންފާގެ އާދަނެވެ. ގައްދޫގެ އެތަން މިތާނގައި ހިންގި އަނިޔާވެރިކަމުގެ ތެރޭ، ގައްދޫ މަލުތެރޭގޭ ޢަލިފުތާއަށް އަނިޔާވެ ބޯފަޅައިގެންދިޔަ އެވެ. އަދި ގައްދޫ އިސްމާޢީލް ވަތަބަނޑޭރި ކަލޭގެފާނު ގޭގައި ހުންނަވަނިކޮށް އޭނާގެ އިސްތަށިފުޅުގައި ޖެހިޖެހީނުން އިސްތަށިފުޅު ފަޅާލައި ބިންމައްޗަށް ވައްޓާލައި ހޭފުޅުނެތެންދެން ތެޅި އެވެ.\nގައްދޫގެ މި ބިރުވެރި ދުވަހު، ދެކޮޅުވެރިންގެ ކިބައިން ގައްދޫ ދިފާޢުކުރުމަށް މަސައްކަތްކުރި މީހުންގެތެރޭ، ގައްދޫ ސުވާސާގޭ ޢަބުދުﷲ އަބޫބަކުރާއި ދިލާވަރުގޭ ޢަބުދުﷲ އާދަމާއި ފެލިދޫގޭ ކަމަނާގެ އާދަނަކީ، ހިތްވަރާ ޢަޒުމާއެކު މަސައްކަތްކުރި މީހުންނެވެ. ނަމަވެސް ޢަބުދުﷲ އަބޫބަކުރުގެ ފަޔަށް ލިބުނު ބޮޑެތި އަނިޔާތަކުގެ ސަބަބުން އޭނާވެއްޓި ސަލާމަތް ހޯދުމަށް ބިންމަތީ ފިރުކެމުން ކަހަލަ ގޮތަކަށް ގޮސް، ގައްދޫގެ ދެކުނުކޮޅު ތުނޑިން މޫދަށް ފައިބައި ފަތާފައި ގައްދޫކަނޑު ހުރަސްކޮށް ގަމަށް އެރީ، އޭނާ އެކަނިމާ އެކަންޏެވެ.\nމި ދުވަހުގެ އަނިޔާވެރިކަން 11 ޖެހިއިރު، މުޅި ރަށަށްވަނީ ޢާއްމުވެފަ އެވެ. އޭރު ގައްދޫ "ޢަޞުރުމާގެ" ނޫނީ، ލޫޓުވައި ނުލާ އެއްވެސް ގެއެއް ޢިމާރާތެއް ގައްދޫގައި ނެތެވެ. މެންދުރު 1 ޖެހިއިރު، ހަވަރުތިނަދޫ މީހަކު އޭނާގެ ގަދައަޑުން ރަށުތެރޭ ގޮވުމެއް ގޮވަމުންދިޔަ އެވެ.\n"އޭއި އޯއި! ސުވައިދީބު ދައުލަތުން އަންގަނީ، އަންނަ އަންގާރަދުވަހުގެ ކުރިން ގައްދޫގެ ހުރިހާމީހުން ހުވަދުއަތޮޅުގައި ޖުޒާމްބަލީގެ މީހުން ތިބޭ ފުނަދުއަށް ބަދަލުކުރާނެ ކަމަށާއި ފުނަދުއަށް ދާން ނޭދޭ ގައްދޫގެ މީހަކު ހުރިނަމަ ގައްދޫ ދޫކޮށް އެހެން ރަށަކަށް ދާށޯ"\nމި ގޮވުމެއް ގޮވި މީހާ ނޫނަސް އެ ދުވަހު ގައްދޫގެ އެކި ތަންތަނަށް ދެކޮޅުވެރިންގެ މީހުން ގޮސް އެހެން އެންގުމެއް ވެސް އަންގަމުން ދިޔަ އެވެ.\n"ގައްދޫގައި މިއަދުގެ ފަހަށް މީހުން ދިރިނޫޅޭނެ އެވެ. ރަށުގެ ހުރިހާ ގެތަކެއް ތަޅައި ބިމާހަމަކޮށް، ފަޅުރަށަކަށް ހަދާނަމެވެ. އަތުޖެހުނު އެއްޗެއް އަތުޖެހުނު މީހަކު ޣަނީމާއެއްކަމަށް ހަދައި އަތޮޅު ރައްޔިތުން(ގައްދޫއަށް އަރައިގަތް ދެކޮޅުވެރިން)ނަށް ބަހާލާށެވެ."\nމި އެންގުމާއި ގުޅިގެން އަތޮޅުގެ ރަށްރަށުން ގައްދޫއަށް އަރައިގަތް ބައެއްމީހުން ގައްދޫގެ ގޭގޭގެ ވަރަށްގިނަ އެއްޗެތި ގެންދިޔަ ނަމަވެސް އެފަދަ އެއްޗެއް ނުގެންދާމީހުން ވެސް އެ ދުވަހު ތިއްބެވެ. އެ މީހުން ގައްދޫއަށް ދިޔައީ، އަތޮޅުގައި އެއިރު އޮތް ވެރިކަމުގެ ފަރާތުން އެންގިކަމެއް އެންގިގޮތަކަށް ނުކޮށްފިނަމަ ވާނެގޮތް އެނގޭތީ އެވެ. އެގޮތަށް ކަންތައްވެފައި ވެސް ވީތީ އެވެ.\nއިސްލާމުންގެ ނަމުގައި ތިބި ބަޔަކު އިސްލާމުން ދިރިއުޅޭ ރަށަކަށް ގަދަކަމުން އަރައިގަނެ އެ ދުވަހު ހިންގި ލާއިންސާނީ ލާއީމާނީ ނުބައިކަން އެންމެބޮޑު އެއް ކަމަކީ، ގައްދޫގެ ގޭގެ ލޫޓުވައި މުދައުތައް ފޭރުމުގެ ތެރޭ، ގައްދޫ "މުޖުމަރާގެ"އަށް ބަޔަކު ވަދެ އެ ގޭގެ އެތެރެގޭ (ކުޑަކޮށް އަނދިރިވެފައިވާ) އުނދޯލީގެ ކުނަލާއި ބާލީހާއި އޮޅާލައިގެން ކޮނޑަށްލައިގެން ދުވެފައި ދަނިކޮށް، އޭގެ ތެރެއިން ޢުމުރުން 15 ދުވަސްވީ ޅަ ކުއްޖަކު ބިންމައްޗަށް ވެއްޓި އެ ކުއްޖާގެ ބޯ ގާގަނޑެއްގައި ޖެހި ފަޅައިގެން ދިޔަ އެ ޒަޚަމުގެ ސަބަބުން އެ ކުއްޖާ ދުނިޔެއިން ވަކިވެގެންދިޔަ ކަމެވެ. إِنَّا لِلّهِ وَإِنَّـا إِلَيْهِ رَاجِعونَ\nހަވަރުތިނަދޫގެ ބަޔަކު އިސްވެތިބެގެން އެމީހުންގެ އަމުރަށް ގައްދޫގެ މީސްމީހުންގެ ޖާނަށް ބޮޑެތި ގެއްލުންތަކެއްކޮށް ގައްދޫ ލޫޓުވާލައި ސުންނާފަތިކުރި ދުވަހު ގައްދޫގައި ތިއްބެވި އެ ރަށުގެ އިސްބޭފުޅުންގެ ތެރެއިން ވައިލެޓްވިލާ އަލްފާޟިލް އަލްމަރުޙޫމް ޙުސައިންމަނިކުގެ އަމިއްލަ ނަފުސު ސަލާމަތްކުރެވުނީ، އޭނާ ގައްދޫ ދޫކުރައްވައި މޫދަށް ކަރުތާފެނަށް އެރިވަޑައިގެން އެ ރަށު ފަޅުތެރޭ އޮންނަ "ގޮޅާއްލާ"އަށް ވަޑައިގަތުމުންނެވެ. ނަމަވެސް އޭނާގެ ގެ "ވައިލެޓްވިލާ" ލޫޓުވައިލި އެވެ. އަދި އޭގެ އަނެއްދުވަހު އޭނާ ގައްދޫއަށް ވަޑައިގަތުމުން ހަވަރުތިނަދޫއަށް ފޮނުވާލުމަށްފަހު މަޑަވެއްޔަށް އަރުވާލީ އެވެ.\nއިސްމާޢީލް ވަތަބަނޑޭރި ކަލޭގެފާނު އަރުވާލީ ހަވަރުތިނަދޫއަށް ގެނެސް ވާރުގޭ ގުދަނުގައި އެތައް ދުވަހަކު ބަންދުގައި ބޭއްވުމަށްފަހު، ވާދުއަށެވެ. ގައްދޫގެ އެނޫން ހުރިހާ ބޭފުޅުން އަރުވާލީ ހުވަދުއަތޮޅުގެ މީހުންނޫޅޭ ފަޅު ރަށްރަށަށެވެ. ގައްދޫ ލޫޓުވާލި ދުވަހު އެ ރަށު އަތިރީގޭ އަލްފާޟިލް އަލްމަރުޙޫމް ޢަލިކަލޭގެފާނު އެ ރަށުގައި ވަޑައިގެން ނޫޅުއްވަ އެވެ. އޭރު އޭނާ ހުންނެވީ އައްޑުއަތޮޅުގައި ބަންދުކޮށްފަ އެވެ.\nހަވަރުތިނަދޫގެ ބަޔަކު އިސްވެތިބެގެން2ވަނަ ފަހަރަށް ދިވެހިދައުލަތުގެ ބާރުގެދަށުން ހުވަދުއަތޮޅު ވަކިކުރުމަށްފަހު ގައްދޫ އަތިރީގޭ އަލްފާޟިލް އަލްމަރުޙޫމް ޢަލިކަލޭގެފާނު ހަވަރުތިނަދުއަށް ގެނެސް އެ ރަށުގެ ކާޑުގޭގެ ގުދަނުގައި ބަންދުކޮށް އޭނާއަށް އެކި ކަހަލަ އަނިޔާކޮށް އިންސާނީ ކަރާމާތާއި ޚިލާފު އެތައްކަމެއްކޮށްފައިވެ އެވެ. މިތަން ދުށް ތިނަދޫގެމީހުންގެ ތެރެއިން ބައެއް މީހުން އެކަމުގެ ނުބައިކަމާއި ނުލަފާކަމާމެދު ސަހަރޯހީވެ އެ ވާހަކަ މިހާރު ވެސް ދައްކަ އެވެ. މަރުޙޫމް ޢަލިކަލޭގެފާނަށް އޭރުކުރި އެންމެބޮޑު އަނިޔާއަކީ، ތިނަދޫގެ އަތިރިމަތީގައި ހުރި ދިދަދަނޑީގެ ބުޑުކޮނެ ދިދަދަނޑި ނެގުމަށް ކަލޭގެފާނަށް ޖެއްސުމެވެ. މިކަންކުރުވީ3ދުވަސްވަންދެން ހެނދުނުއްސުރެ މެންދުރުފަހާ ޖެހެންދެން ގަދަ އަވީގައި ހުއްޓުމެއްނެތި އެވެ. މި އަނިޔާވެރިކަން ހިނގަމުންދިޔައިރު އެކަމަށް ތަރުޙީބު ދީ ކުޅިބަލަންތިބޭ ބަޔަކު ވެސް މާދުރުނޫން ހިސާބެއްގައި ތިއްބެވެ.\nއެ މަސައްކަތް ކުރެއްވުމުގެ ތެރޭ ޢަލިކަލޭގެފާނު ވަރުބަލިވެވަޑައިގެން މަސައްކަތް މަޑުޖައްސަވާލެއްވި ނަމަ، އޭނާގެ ގައިގައި އެތިފަހަރެއް ޖަހައި މަސައްކަތް ހުއްޓާނުލުމަށް އެންގި އެވެ. މީގެތެރެއިން އެއްދުވަހު މެންދުރު އެންމެ ހޫނު ވަގުތުގައި ކަލޭގެފާނު ކަރުހިއްކައިގެން ހިއްޕަވާނެ ބޯފެންފޮދަކަށް އެދިވަޑައިގެން އެ ވާހަކަފުޅު ދައްކަވަން ފެއްޓެވުމުން އެ ތާނގައި ހުރި އަންހެނަކު މޫދުން ނާއްޓެއްގެ ލޮނު ގެނެސް ކަލޭގެފާނަށް ދިނުމުން ކަލޭގެފާނު އެ ހިއްޕަވަން ފައްޓަވައި އެއީ ލޮނުކަން އެނގިވަޑައިގެން އެ އަންހެންމީހާގެ މޫނަށް ބައްލަވާލެއްވި އެވެ. މިހެންވީ ނަމަވެސް ކަލޭގެފާނު އެ ލޮނު ހިއްޕެވި އެވެ.\nގައްދޫ މަރުޙޫމް ޢަލިކަލޭގެފާނު ލައްވައި ހަވަރުތިނަދޫގެ ދިދަދަނޑީގެ ބުޑު ކޮނުވާތާ3ވަނައަށް ވީ ދުވަހު ކަލޭގެފާނުގެ ދެ އަތް ރޯނުން ބަނުމަށްފަހު، ބަނޑުގައި (ދޯނިފަހަރު އެހިލަން ބޭނުންކުރާ) ވަލެއް ޖަހައިގެން ހަވަރުތިނަދޫ ބޮޑުމަގު "ޝާރިޢުލް އަމީން" (ހުކުރުމިސްކިތް ކުރިމަތީ މަގު)ގެ ދެކޮޅަށް ގަންހިންގި އެވެ. މި މަންޒަރު ބަލަމުން ދިޔަ އިންސާނިއްޔަތުކަން ހުރި މީހުން އެ ކަމާ ކަންބޮޑުވެ ހިތާމަކޮށް އެ ވާހަކަ ދައްކަމުންދިޔަ އިރު، އިންސާނިއްޔަތުގެ ކަންފުޅެއްނެތް މީހުން ވެސް އެ ދުވަހު ހަވަރުތިނަދޫގައި ތިއްބެވެ. އެ ކަމަށް ތަރުޙީބު ދީ، އައްތިލަބަޑި ޖެއްސެވެ. ސުބްޙާނައްﷲ!\nގައްދޫ އަލްމަރުޙޫމް ޢަލިކަލޭގެފާނު ވިދާޅުވެފައިވަނީ، ހަވަރުތިނަދޫގައި އޭނާއަށް އަނިޔާކޮށް ފަޟީޙަތްކުރުމަކީ ހަވަރުތިނަދޫގެ ގަދަރުވެރިއެއްކަމަށްވާ އަލްމަރުޙޫމް ބޭސް ދޮންކަލޭގެފާނު ވަރަށްބޮޑަށް ރުހިވަޑައިނުގެން އެކަމާ ވާހަކަފުޅުދެއްކެވި ކަމެކެވެ. ނަމަވެސް ހަވަރުތިނަދޫގެ އިސްވެރިން މަރުޙޫމް ދޮންކަލޭގެފާނުގެ ބަސްފުޅަށް އެއްވެސް އިޖާބައެއް ނުދެއްވީ އެވެ.\nގައްދޫ އަތިރީގޭ މަރުޙޫމް ޢަލިކަލޭގެފާނު ލައްވައި ހަވަރުތިނަދޫގެ ދިދަދަނޑީގެ ބޮޑު ކޮނުވީ، އެ ކަން ކުރުވި ބަޔެއްގެ ނުލަފާކަމުގެ ބޮޑުކަމުންނެވެ. މީހުންނަށް އެނގިފައި އޮތީ، އެ ކަން ކަލޭގެފާނު ލައްވައި ކުރުވަނީ ފުރަތަމަ ފަހަރަށް ދިވެހިދައުލަތުގެ ބާރުގެ ދަށުން ހުވަދުއަތޮޅު ވަކިކޮށްފައި ވަނިކޮށް، އެކަން ހަމަޖެއްސުމަށްފަހު ހަވަރުތިނަދޫގެ އަތިރިމަތީ އެ ދިދަދަނޑި ޖެހިއިރު ކަލޭގެފާނު އިސްވެ ޞަލަވާތް ފާތިޙާ ވިދާޅުވެފައިވުމުން އެ ހެއްދެވީ ފަންޑިތަ ކަމަށެވެ. ނުވަތަ ދިވެހިދައުލަތުގެ ބާރުވެރިކަން ހަވަރުތިނަދޫ ބިމުން ގެއްލިގެން ނުދާގޮތަށް އެ ދަނޑި ޖަހަން ކޮނުނު ވަޅުގަނޑަށް ކަލޭގެފާނު އެއްޗެއް ލެއްވި ކަމަށެވެ. ނަމަވެސް މިއީ އޭގެ ޙަގީގަތެއް އޮތް ކަމެއްނޫނެވެ. މުޅިން ވެސް ދެއްކި ބަހަނާ އެވެ.\nއެހެނީ، ދިވެހިދައުލަތުގެ ބާރުވެރިކަން ހަވަރުތިނަދޫ ބިމުން ގެއްލިގެން ނުދާގޮތަށް އެ ދަނޑި ޖަހަން ކޮނުނު ވަޅުގަނޑަށް ކަލޭގެފާނު އެއްޗެއް ލެއްވިނަމަ ލައްވާފައި ވަނިކޮށް، އެ ބުނެވޭ ދިވެހިދައުލަތުގެ ބާރުވެރިކަން ހަވަރުތިނަދޫ ބިމުން ލުހެލައި އެ ބިން އެ ބަޔެއްގެ ބާރުގެ ދަށަށް ގެނައި ބަޔަކީ ވެސް، ކަލޭގެފާނު ލައްވައި އެއްވެސް ރަޙުމެއްނެތި މި ނުލަފާ މަސައްކަތް ކުރުވި މީހުންނެވެ. ކަލޭގެފާނު ހެއްދެވި ފަންޑިތަ ކޮބައިހެއްޔެވެ؟!\nތެދެކެވެ. ހުވަދުއަތޮޅުގެ ނިސްބަތުގައި ދާދި މަދު ބަޔެއްގެ ޙައްދު ފަހަނަޅައިފައިވާ އަނިޔާވެރިކަމަކީ، ދިވެހިތާރީޚުން ފެންނަންއޮތް ނުހަނު ހިތާމަވެރި ޞަފުޙާއެކެވެ. މި އަނިޔާވެރިކަން ހިންގާފައިވަނީ، އިނގިރޭސިން އަޑީގައިތިބެގެން ދިވެހި ދައުލަތާ ދެކޮޅަށް އައްޑުއަތޮޅުގައި އުފެއްދި ދައުލަތާއި ހުވަދުއަތޮޅުގެ ބަޔަކު ގުޅުމަށްފަހު، އެ ބަޔެއްގެ ނުފޫޒާއި ބާރުގެދަށުގައި ހުވަދުއަތޮޅު ޙިޞާރުކޮށްފައި އޮތް ދުވަސްވަރުގަ އެވެ.\nމިލިޔުމުގައިވާ މަޢޫލޫމާތްތަކުގެ ރިފަރެންސެއް ނުވަތަ އެމަޢޫލޫމާތު ހޯދިގޮތް ލިޔެފައިނުވަނީ އެމަޢުލޫމާތްތަކަކީ ހުވަދުއަތޮޅު ތިނަދޫއާއި ގައްދޫއާއި އަދި އެހެން ބައެއް ރަށްރަށުގައި މިހާރުވެސް ދިރިދުނިޔޭގައި ތިބި ވަރަށްގިނަ ޢަދަދެއްގެ ބަޔަކަށް އެކަންކަން އެބަޔެއްގެ ލޮލަށްފެނި ކަންފަތަށްއިވިފައިވާ ކަންކަމަށްވާތީ މިމަޢުލޫމާތްތަކުގެ ތެދުދޮގުހޯދުމަށް ބޭނުންފުޅުވާ ފަރާތްޕުޅުތަކަށް އެކަންކުރެއްވުމުގެ ދަތިފުޅެއް އޮންނާނެކަމަށް ނުފެންނާތީއެވެ.\n29 މާރޗް 2016މ.


އެންމެ ބުރަ އަޅުކަން އަދި އެންމެ ހެޔޮވެގެންވާ ކޮއްތު – Ilm\nކުޅަދާނަކަން ލިބިގެންވާމީހާ އުމުރުން އެއް ފަހަރު ޙައްޖުވުމަކީ އިސްލާމްދީނުގެ އެއް ރުކުނެވެ. އެހެން އަޅުކަންތަކާއި ޚިލާފަށް، ޙައްޖަކީ ހައްޓަށް ބުރަ އަދި މާލީގޮތުން ބޮޑެތި ހޭދަތަކެއް ކުރަންޖެހޭ އަޅުކަމެކެވެ. ޙައްޖުކުރުމުގައި އެތައް ރާސްތާއަކަށް ފައިމަގުގައި ހިނގަންޖެހެއެވެ. މިނާ، ޢަރަފާތު އަދި މުޒްދަލިފާގައި ބައިބޯކަމުގެ ސަބަބުން އެތައް އުނދަގުލެއް ތަޙައްމަލުކުރަން ޖެހެއެވެ. ޢާއްމު ދިރިއުޅުމުގައި ކިޔޫގައި ނުޖެހި ފަސޭހައިން ކުރެވޭކަންކަންވެސް، ޙައްޖުގައި ކުރަންޖެހެނީ ކިޔޫތަކުގައި ޖެހިގެންނެވެ. އެހެން މުސްލިމު އަޚުންގެ ފަރާތުން ހިތްހަމަނުޖެހޭ ކަންކަމާވެސް ކުރިމަތިލާން ޖެހެނީ މަދު ފަހަރަކު ނޫނެވެ. މިއިން ކޮންމެ ޙާލަތެއްގައިވެސް އިސްކުރަން ޖެހެނީ ކެތްތެރިކަމެވެ. ޙައްޖުގައި އަދި ޢާއްމު ދިރިއުޅުމުގައިވެސް މުސްލިމަކަށް ކުރިމަތިވާ ކޮންމެ ކަންބޮޑުވުމަކަށް އަދި ކޮންމެ ތަކުލީފަކަށްވެސް އަޖުރު ލިބިގެންދާނެކަމަށް އައިސްފައިވާ ނަބަވީ އިރުޝާދުގެ ސަބަބުން މިދެންނެވި ޙާލަތްތަކުގައި ހިތަށް ފިނިކަމާއި ހަމަޖެހުން ލިބިގެންދެއެވެ.\n((مَا يُصِيبُ الْمُؤْمِنَ مِنْ وَصَبٍ وَلَا نَصَبٍ وَلَا هَمٍّ وَلَا حَزَنٍ وَلَا أَذًى وَلَا غَمٍّ، حَتَّى الشَّوْكَةُ يُشَاكُهَا، إِلَّا كَفَّرَ اللهُ مِنْ خَطَايَاهُ))[رواه مسلم]\nމި ތަކުލީފުތަކާއެކު، ބައިބޯ ވެއްޓެއްގައި އުޅެން ޙައްޖުވެރިޔާއަށް ދަސްވެއެވެ. ޙައްޖުގެ ތެރެއިން ލިއްބައިދޭ ޖިސްމާނީ ތަމްރީންތަކުގެ އިތުރުން، ޙައްޖަކީ ރޫޙާނީ މަދަރުސާއެއްވެސްމެއެވެ. ޙައްޖާ ގުޅޭގޮތުން އައިސްފައިވާ އާޔަތްތައް ނިންމަވާލައްވާފައިވަނީ ޙައްޖާއި ތަޤްވާވެރިކަމާހުރި ގުޅުން ބަޔާންކޮށްދެއްވަމުންނެވެ.\n﴿الْحَجُّ أَشْهُرٌ مَعْلُومَاتٌ فَمَنْ فَرَضَ فِيهِنَّ الْحَجَّ فَلَا رَفَثَ وَلَا فُسُوقَ وَلَا جِدَالَ فِي الْحَجِّ وَمَا تَفْعَلُوا مِنْ خَيْرٍ يَعْلَمْهُ اللَّهُ وَتَزَوَّدُوا فَإِنَّ خَيْرَ الزَّادِ التَّقْوَى وَاتَّقُونِ يَاأُولِي الْأَلْبَابِ ﴾ [البقرة: 197]\nމާނައީ: “ޙައްޖުގެ ވަގުތަކީ ކަނޑައެޅި އެނގިގެންވާ މައްސަރު ތަކެކެވެ. ފަހެ، އެ މައްސަރުތަކުގައި ޙައްޖު ފަރުޟުކޮށްގެންފި މީހާ (އެބަހީ: ޙައްޖުވުމަށް ޤަޞްދުކޮށް އިޙްރާމްބަނދެފިމީހާ، ދަންނާށެވެ!) ފަހެ ޙައްޖުވުމުގެ ތެރޭގައި ޖުމާޢުވުމެއް، އަދި އުރެދުމެއް، އަދި އަރާރުންވުމެއްވެސް ނެތެވެ. އަދި، (ﷲ އީ، ހުރިހާ ކަމެއް ދެނެވޮޑިގެންވާ ރަސްކަލާނގެ ކަމަށްވާތީ) ހެޔޮކަމުގެ ތެރެއިން ތިޔަބައިމީހުންކުރާ ކޮންމެ ކަމެއް (ވެސް) ﷲ ދެނެވޮޑިގެންވެއެވެ. އަދި ތިޔަބައިމީހުން ދަތުރުމަތީގެ ކޮއްތު ލިބިގަންނާށެވެ! ފަހެ، ހަމަކަށަވަރުން އެންމެ މޮޅު ކޮއްތަކީ ތަޤުވާއެވެ. އޭ ބުއްދީގެ އަހުލުވެރިންނޭވެ! ތިޔަބައިމީހުން ތިމަންރަސްކަލާނގެއަށް ތަޤުވާވެރިވާށެވެ!“\nތަޤްވާވެރިކަމަކީ އެންމެ ހެޔޮ ކޮއްތުކަމުގައި މިއާޔަތުގައި ބަޔާންކުރައްވާފައިވެއެވެ. އެހެނީ ތަޤްވާވެރިކަމުގެ ސަބަބުން ދެދުނިޔޭގެ ކާމިޔާބު ލިބިގެންދެއެވެ. ތަޤްވާވެރިކަމަކީ ކޮބައިތޯއެވެ؟ އެއީ ﷲ ތަޢާލާގެ އަމުރުފުޅުތަކަށް ކިޔަމަންވެ، ނަހީތަކުން ދުރުވެ އުޅުމެވެ. ކަށިހުރިމަގަކުން ހިނގާފައިދާ މީހަކު ކަށިތަކުން ނެއްޓެމުން ކުރިޔަށްދާ ފަދައިން މާތްﷲ އަށް ތަޤްވާވެރިވާމީހާ ފާފަތަކުން ދުރުހެލިވެ، މާތްﷲ އެންގެވިގޮތަށް ދިރިއުޅުން ކުރިޔަށްގެންދެއެވެ.\nމިފަދަ އެހެން އާޔަތެއްގައި މާތް ﷲ ވަޙީކުރައްވައިފައިވަނީ:\n﴿لَنْ يَنَالَ اللَّهَ لُحُومُهَا وَلَا دِمَاؤُهَا وَلَكِنْ يَنَالُهُ التَّقْوَى مِنْكُمْ﴾ [سورة الحج 37]\nމާނައީ: “އެތަކެތީގެ މަހެއްވެސް އަދި ލެޔެއްވެސް ﷲގެ ޙަޟްރަތަކަށް ނުދާނެތެވެ. އެހެނެއްކަމަކު، ތިޔަބައިމީހުންގެކިބައިން އެކަލާނގެ ޙަޟްރަތަށްދަނީ، ތަޤުވާވެރިކަމެވެ.”\nމި އާޔަތުގައި މުސްލިމުން އެއިލާހުގެ ނަންފުޅުގައި ކަތިލާ ކަތިލުންތަކުގެ މަޤްޞަދު މާތް ﷲ ބަޔާންކޮށްދެއްވާފައިވެއެވެ. އެއީ ތަޤްވާވެރިކަން އިތުރުކުރުމެވެ. އަދި މާތްﷲ އަށް ކިޔަމަންވުމުގައި އެ ކަތިލެވޭ ޖަނަވާރަށްވުރެވެސް ބޮޑު އެއްޗެއް ޤުރުބާންކުރަން ޖެހުނުކަމުގައިވިޔަސް އެފަދަ ޤުރުބާނީއެއްވުމަށްވެސް ތައްޔާރަށްހުރިކަން އިޙްސާސްކުރުމުގެ ފުރުޞަތު ދިއްވިއެވެ.\nއަދި ހަމައެފަދައިން އަލްޙައްޖުގެ ނަމުން ނަންދެވިފައިވާ ސޫރަތް ފެށިފައިވަނީވެސް ޤިޔާމަތް ދުވަހު މީސްތަކުންގެ ޙާލަތުތައް ހުންނާނެގޮތް ބަޔާންކޮށްދެއްވަމުންނެވެ.\nމާނައީ: “އޭ މީސްތަކުންނޭވެ! ތިޔަބައިމީހުންގެ ވެރިރަސްކަލާނގެއަށް ތިޔަބައިމީހުން ތަޤުވާވެރިވާށެވެ! ހަމަކަށަވަރުން، قيامة ވުމުގެ ޒަލްޒަލާއަކީ ބޮޑުވެގެންވާ ކަމެކެވެ.”\nމާނައީ: “ތިޔަބައިމީހުންނަށް އެ ޒަލްޒަލާ ފެންނަދުވަހު، ކިރުމައިން އެއުރެން ކިރުދޭ ދަރިންގެ މަތިން ހަނދާންނެތި، އަދި މާބަނޑުއަންހެނުން އެއުރެންގެ ބަނޑުގައިއޮތް ދަރި ވިހައި، އަދި މީސްތަކުން މަސްތުވެފައިވާފަދައިން ތިބާ ދެކޭނޫއެވެ. ނަމަވެސް އެއުރެންވަނީ، މަސްތުވެފައެއްނޫނެވެ. އެހެނެއްކަމަކު ﷲގެ ޢަޛާބު ގަދަފަދައީއެވެ.”\n[سورة الحج 1-2]\nމިސޫރަތުގައި ޙައްޖާއި ގުޅޭ ގިނަ އާޔަތްތަކެއް އައިސްފައިވާއިރު، ކެތްތެރިވުމާއި، އަދި މާތް ﷲއަށް ޚުޝޫޢަތްތެރިވެ، ބިރުވެތިވުމާއި ގުޅޭގޮތުންވެސް އާޔަތްތައް އައިސްފައިވެއެވެ.\nوَلِكُلِّ أُمَّةٍ جَعَلْنَا مَنسَكًا لِّيَذْكُرُوا اسْمَ اللَّـهِ عَلَىٰ مَا رَزَقَهُم مِّن بَهِيمَةِ الْأَنْعَامِ فَإِلَـٰهُكُمْ إِلَـٰهٌ وَاحِدٌ فَلَهُ أَسْلِمُوا وَبَشِّرِ الْمُخْبِتِينَ ﴿٣٤﴾\nމާނައީ: “ނަޢަމްސޫފީގެތެރެއިން އެކަލާނގެ އެއުރެންނަށް ދެއްވި ތަކެތީގެ މައްޗަށް (އެބަހީ: އެތަކެތި ކަތިލެވޭހިނދު) ﷲ ގެ އިސްމުފުޅު ނަންގަތުމަށްޓަކައި، ތިމަންރަސްކަލާނގެ ކޮންމެ އުންމަތަކަށްވެސް ޤުރުބާންކުރުމެއް ލެއްވީމެވެ. ފަހެ، ތިޔަބައިމީހުންގެ ކަލާނގެއީ، އެއްކައުވަންތަކަލާނގެއެވެ. ފަހެ، އެކަލާނގެއަށް ތިޔަބައިމީހުން ކިޔަމަންވެ، އިސްލާމްވާށެވެ! އަދި ކިޔަމަންތެރިންނަށް ކަލޭގެފާނު އުފާވެރިކަމުގެ ޚަބަރު ދެއްވާށެވެ!”\nالَّذِينَ إِذَا ذُكِرَ اللَّـهُ وَجِلَتْ قُلُوبُهُمْ وَالصَّابِرِينَ عَلَىٰ مَا أَصَابَهُمْ وَالْمُقِيمِي الصَّلَاةِ وَمِمَّا رَزَقْنَاهُمْ يُنفِقُونَ ﴿٣٥﴾\nމާނައީ: “އެއުރެންނީ، ﷲގެ ނަންފުޅު ގަނެވޭހިނދު، އެއުރެންގެ ހިތްތައް ބިރުވެތިވެ މަޑުމޮޅިވާ މީހުންނެވެ. އަދި އެއުރެންނަށްޖެހޭ ކަންތަކަށް ކެތްތެރިވާމީހުންނެވެ. އަދި ނަމާދު ޤާއިމުކޮށް ތިމަންރަސްކަލާނގެ އެއުރެންނަށް ދެއްވި ތަކެތިން ހޭދަކުރާ މީހުންނެވެ.”\nތަޤްވާވެރިވުމުގެ އުޚްރަވީ ފައިދާތައް\n‘އަންނަބައު’ ސޫރަތުގައި ނުވަތަ ޢައްމާފޮތުގެ ފުރަތަމަ ސޫރަތުގައި ޤިޔާމަތްދުވަހުން ތަޤްވާވެރީންނަށް ދެއްވާނޭ ނިޢުމަތްތައް ސިފަކުރައްވާ ﷲ ތަޢާލާ ވަޙީކުރައްވާފައިވެއެވެ.\nމާނައީ: “ހަމަކަށަވަރުން ތަޤްވާވެރިންނަށް ހުރީ ނަސީބުލިބެނިވި ތަނެކެވެ.”\n﴿حَدَائِقَ وَأَعْنَابًا ﴾\nމާނައީ: “ބަގީޗާތަކާއި އަދި މޭބިސްކަދުރުތަކެވެ.”\n﴿وَكَوَاعِبَ أَتْرَابًا ﴾\nމާނައީ: “އަދި އެއްފުރާވަރުގެ ޒުވާން އަންހެންކުދިންނެވެ.”\nޙޫރުލްޢީނުންގެ ސިފަތައް އިތުރަށް ބަޔާންކުރައްވާ ﷲ ތަޢާލާ ސޫރަތުއް ރަޙްމާންގައި ވަޙީކުރައްވައިފައިވެއެވެ.\n﴿فِيهِنَّ خَيْرَاتٌ حِسَانٌ﴾ [الرحمن: 70]\nމާނައީ: “ހެޔޮކަން ބޮޑު ރީތި އަނބީން އެތާނގައިވެއެވެ.”\n﴿حُورٌ مَقْصُورَاتٌ فِي الْخِيَامِ﴾ [الرحمن: 72]\nމާނައީ: “ފޭލިގެތަކުގައި ނިވާވެގެންތިބޭ ޙޫރުލްޢީނުންނެވެ.”\nމި ދުނިޔެމަތީގައި ތަޤްވާވެރިކަންމަތީ އުޅުނު އަޅުތަކުންނަށް ސުވަރުގޭގައި ދެއްވާ ނިޢުމަތްތަކުގެ ވާހަކަ ބަޔާން ކުރައްވާ ސޫރަތުލް ޣާޝިޔާގައި މާތް ﷲ ވަޙީކުރައްވާފައިވެއެވެ.\n﴿فِي جَنَّةٍ عَالِيَةٍ﴾\nމާނައީ: “މަތިވެރިވެގެންވާ ސުވަރުގޭގައެވެ.”\n﴿لَا تَسْمَعُ فِيهَا لَاغِيَةً﴾\nމާނައީ: “(ގެއްލުންދެނިވި) ބޭކާރު ވާހަކައެއް އެތާނގައި އެބައިމީހުން ނާހާނެތެވެ.”\nމާނައީ: “ހިނގަހިނގާހުންނަ ފެންއާރުތައް އެތާނގައިވެއެވެ.”\nމާނައީ: “އުފުލިގެންވާ ދާންތައް އެތާނގައިވެއެވެ.”\nމާނައީ: “އަދި ބެހެއްޓިގެންވާ ތަށިތައްވެސްމެއެވެ.”\nމާނައީ: “އަދި އެތުރިގެންވާ ބާލީސްތައްވެސްވެއެވެ.”\nތަޤްވާވެރިވުމުގެ ދުންޔަވީ ފައިދާތައް\nތަޤްވާވެރިކަމުގެ ސަބަބުން ދުނިޔަވީ އެތައް ފައިދާއެއްވެސް ލިބިގެންދެއެވެ. މިގޮތުން ފާހަގަކުރެވޭ ބައެއް ފައިދާތައް ތިރީގައި ބަޔާންކޮށްލަމެވެ.\nމާނައީ: “އަދި ﷲ އަށް ތަޤުވާވެރިވާމީހާ (ދަންނާށެވެ!) އޭނާގެ ކަންތަކުގައި އެކަލާނގެ އޭނާޔަށް ފަސޭހަކަން ލައްވާނެތެވެ.”\n﴿ وَمَنْ يَتَّقِ اللَّهَ يَجْعَلْ لَهُ مَخْرَجًا  وَيَرْزُقْهُ مِنْ حَيْثُ لَا يَحْتَسِبُ ﴾ [سورة الطلاق 2-3]\nމާނައީ: “އަދި ﷲ އަށް ތަޤްވާވެރިވެއްޖެމީހާއަށް މުޞީބާތުން ނިކުތުމުގެ މަގެއްދައްކަވާނެތެވެ. އަދި ހީވެސް ނުކުރާފަދަ ގޮތްގޮތުން އޭނައަށް ރިޒުޤު ދެއްވާނެތެވެ.”\n﴿وَلَوْ أَنَّ أَهْلَ الْقُرَىٰ آمَنُوا وَاتَّقَوْا لَفَتَحْنَا عَلَيْهِم بَرَكَاتٍ مِّنَ السَّمَاءِ وَالْأَرْضِ ﴾ [سورة الأعراف 96]\nއިބްނުލްޤައްޔިމް އެކަލޭގެފާނުގެ ފޮތް އަލްފަވާއިދުގައި ތަޤްވާވެރިކަމުގެ ހެޔޮ އަސަރުތަކާއި، ފާފައިގެ ނޭދެވޭއަސަރުތައް ޒިކުރުކުރައްވަމުން ވިދާޅުވެފައިވެއެވެ.\n”ފާފައިގެ ނޭދެވޭ އަސަރުތަކުގެ ތެރޭގައި ހެޔޮ ޢަމަލުތައް ކުރުމަށް ތައުފީޤު ނުލިބުމާއި، ނުރަނގަޅު އިޚްތިޔާރުތައް ކުރެވުމާއި، ޙައްޤުމަގު ނުފެނުމާއި، ހިތް ފަސާދަވުމާއި، ހަނދާންބަލިވުމާއި، ބޭކާރުގޮތުގައި ވަޤުތުހޭދަކުރެވުމާއި، ވަޤުތުގެ ބަރަކާތް ކެނޑިގެންދިޔުމާއި، އެހެން މީހުންގެ ނަފުރަތުލިބުމާއި ތިމާއާ މާތްﷲ އާ ދެމެދުގައި އޮންނަ ގުޅުން ހީނަރުވުމާއި، ދުޢާތައް އިޖާބަނުވުމާއި، ހިތް ހަރުވުމާއި، ރޯދިބަރަކާތުން މަޙްރޫމުވުމާއި، ޢިލްމުން މަޙްރޫމްވުމާއި، ނުބައި އެކުވެރިންނާއިއެކު އުޅެންޖެހުމާއި، ހިތް ނުތަނަވަސްވުމާއި، ހިތާމަ ދެމިގެންދިޔުމާއި، ދިރިއުޅުން ދަތިވެ، ކަންކަން އުނދަގޫވެގެންދިޔުން ހިމެނެއެވެ.\nތަޤްވާވެރިކަމާއި ހެޔޮޢަމަލުގެ ސަބަބުން މިދެންނެވި ނޭދެވޭ އަސަރުތަކުގެ އިދިކޮޅު ހެޔޮ އަސަރުފެނިގެންދެއެވެ.”\nފެށުމުގައިވެސް ދެންނެވި ފަދައިން ޙައްޖުގެ އަޅުކަމަކީ ބުރަ، އަދި ކެތްތެރިވާންޖެހޭ ދަނޑިވަޅުތައް ގިނަ އަޅުކަމެކެވެ. އަޅުކަމުގެ ބުރަކަމާއި އެއްގޮތަށް، އަޅުކަމުގެ އަޖުރުވެސް ބޮޑުވެގެންވެއެވެ. ޞަޙީޙް ބުޚާރީ އަދި މުސްލިމްގައި އައިސްފައިވާ ހަދީޘެއްގައިވެއެވެ.\n((وَالحَجُّ المَبْرُوْرُ لَيْسَ لَهُ جَزَاءٌ إِلاَّ الجَنَّةُ)) [متفق عليه]\nމާނައީ: “އަދި މަބްރޫރު ޙައްޖެއް ވެއްޖެމީހަކަށް ސުވަރުގެ ފިޔަވާ އެހެން ޖަޒާއެއް ނުވެއެވެ.”\nޙައްޖާ އަދި މިނޫނަސް އިސްލާމްދީނުގައި ވާޖިބުކުރައްވާފައިވާ އަޅުކަންތައްތަކަކީ ހަމައެކަނި ހަށިގަނޑުންކޮށްލެވޭ ޙަރަކާތްތަކެއް ނޫނެވެ. އެ އަޅުކަންތަކުގެ އެންމެ އިސް އަމާޒަކީ އަޅުތަކުން މާތްﷲ އާ ކުއްތަންކުރުވުމެވެ. އަޅުތަކުންގެ ތަޤްވާވެރިކަން އިތުރުކުރުވުމެވެ. ކަންމިހެންހުރިއިރު، އަޅާކުރި ޢަމަލެއް ޤަބޫލުވުމުގެ އެއް ޢަލާމަތަކީ އެ ޢަމަލުގެ ސަބަބުން އެހެން ހެޔޮޢަމަލެއްކުރަން ތައުފީޤް ލިބުމެވެ. އަދި މިގޮތަށް ޞާލިޙް ހެޔޮ ޢަމަލުތައް ކުރުމުގައި ދެމިހުރެވުމަކީ އަޅާގެ ޢަމަލުތައް ޤަބޫލުވެވިގެންވާކަމުގެ އެއް ޢަލާމާތްކަމުގައި ބައެއް ޢިލްމުވެރިން ވިދާޅުވެފައިވެއެވެ. މަބްރޫރު ޙައްޖަކަށް ސުވަރުގެ ފިޔަވައި އެހެން ޖަޒާއެއް ނުވާކަމުގައިވީހިނދު، މަބްރޫރު ޙައްޖެއް ލިބުމުގެ ޢަލާމާތަކީވެސް ޙައްޖުގެ އަޅުކަމުން ނިމުމަށްފަހުގައިވެސް ހެޔޮކަމާއި ތަޤްވާގެ މަގުގައި ސާބިތުވުމެވެ. އެހެނީ މާތް ﷲ ޤަބޫލުކުރައްވަނީ ތަޤްވާވެރިންގެ ކިބައިންނެވެ.\n﴿قَالَ إِنَّمَا يَتَقَبَّلُ اللَّـهُ مِنَ الْمُتَّقِينَ﴾ [سورة المائدة 27]\nމާނައީ: “އަނެއް ދަރިކަލުން ވިދާޅުވިއެވެ. ﷲ ޤަބޫލުކުރައްވާކަން ކަށަވަރީ ތަޤުވާވެރިންގެ ކިބައިންނެވެ.”\nއެންމެ ހެޔޮ ކޮއްތުގެ އަހުލުވެރިންނަކީ ތަޤްވާވެރިންނެވެ. ހަޤީޤީ ބާއްޖަވެރިންނަކީ ތަޤްވާވެރީންނެވެ. ތަޤްވާވެރީންނަކީ ދެދުނިޔޭގެ ނަސީބުވެރިންނެވެ.\n﴿كُلُّ نَفْسٍ ذَائِقَةُ الْمَوْتِ وَإِنَّمَا تُوَفَّوْنَ أُجُورَكُمْ يَوْمَ الْقِيَامَةِ فَمَنْ زُحْزِحَ عَنِ النَّارِ وَأُدْخِلَ الْجَنَّةَ فَقَدْ فَازَ وَمَا الْحَيَاةُ الدُّنْيَا إِلَّا مَتَاعُ الْغُرُورِ﴾ [سورة آل عمران 185]


2020: Bankthakuge deposit 16% mathivi\nރާއްޖޭގައި ހިންގާ ބީއޯސީ ކައިރީ ހިދުމަތް ހޯދުމަށް ގިނަ ބަޔަކު ކިޔޫ ހަދާފައި: މިދިޔަ އަހަރު ބޭންކިން ނިޒާމަށް ބޮޑު ގެއްލުމެއް ލިބުނު -- ފޮޓޯ: އަވަސް\nކޮވިޑް-19 ގެ ސަބަބުން ކުރިމަތިވި އިގްތިސޯދު ދަށްވެ، ބޭންކިން ނިޒާމަށް ގެއްލުންވި ނަމަވެސް ބޭންކުތަކުގެ ޑިޕޮސިޓް ނުވަތަ ޖަމާ ކުރި ފައިސާގެ އަދަދު 16 ޕަސެންޓް މަތިވެއްޖެ އެވެ.\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ނެރުނު މިދިޔަ އަހަރުގެ ހަތަރު ވަނަ ކުއާޓަރުގެ "ކުއާޓަލީ ބްލެޓިން" ގައިވާ ގޮތުން މިދިޔަ އަހަރު ނިމުނުއިރު ބޭންކު ތަކަށް 5.6 ބިލިއަން ރުފިޔާ ޑިޕޮޒިޓްކޮށް، ބޭންކިން ނިޒާމުގައި ޑިޕޮސިޓް ކޮށްފައި ހުރި ފައިސާގެ ޖުމްލަ އަދަދު ވަނީ އަހަރު ނިމުނުއިރު 41.3 ބިލިއަން ރުފިޔާ އަށް އިތުރުވެފަ އެވެ.\nބޭންކުތަކުގެ ޑިޕޮސިޓް މަތިވި ނަމަވެސް ގިނަ އިން ޖަމާކޮށްފައި ވަނީ ދިވެހި ރުފިޔާ އެވެ. ނަމަވެސް އަހަރުގެ ފަހު ކުއާޓަރުގައި ޓޫރިޒަމް ރަނގަޅު ވުމުގެ ސަބަބުން ބޭރު ފައިސާ ޖަމާ ކުރި މިންވަރު 11 ޕަސެންޓް މަތިވެ 4.2 ބިލިއަން ރުފިޔާ އަށް އިތުރުވެފައިވެ އެވެ.\nމިދިޔަ އަހަރު ނިމުނުއިރު، ބޭންކުތަކުން ދޫކުރި ލޯނުގެ އަދަދު ވަނީ 40 ޕަސެންޓް އިތުރުވެފަ އެވެ. އަހަރު ނިމުނުއިރު ބޭންކުތަކުގެ ޖުމްލަ އެސެޓް ހުރީ 25.6 ބިލިއަން ރުފިޔާގަ އެވެ.\nބޭންކިން ނިޒާމެއް ބޮޑު ގެއްލުމެއް ލިބުނު\nބޭންކުތަކުގެ ޑިޕޮސިޓް މަތިވި ނަމަވެސް އިގްތިސޯދީ ހީނަރުމުގެ ސަބަބުން ބޭންކިން ނިޒާމަށް ވަނީ ބޮޑު ގެއްލުމެއް ވެފަ އެވެ. އިގްތިސޯދީ ހީނަރުކަމުން އަރައިގަތުމަށްޓަކައި ގިނަ އަދަދެއްގެ ލޯނުތައް ފަސްކޮށް ދިނުމުގެ ނަތީޖާއެއްގެ ގޮތުން ބޭންކުތަކުގެ ފައިދާ 39 ޕަސެންޓަށް ވުރެ ބޮޑު އަދަދެއް ވަނީ ދަށްވެފަ އެވެ.\nމިދިޔަ އަހަރުގެ ފަހު ކުއާޓަރާ ހަމަ އަށް ބޭންކުތަކުގައި ހުރި އުފެއްދުންތެރި ނޫން ލޯނުގެ ނިސްބަތަކީ 196.9 މިލިއަން ރުފިޔާ އެވެ. އުފެއްދުންތެރި ނޫން ލޯނު މި މުއްދަތުގައި ވަނީ އަށް ޕަސެންޓް ދަށްވެފަ އެވެ. އުފެއްދުންތެރި ނޫން ލޯނަކީ ދައްކަން ކަނޑައަޅާ މުއްދަތު ފަހަނަޅައި ދާއިރު ނުދައްކާ ނުވަތަ ދެއްކުން ލަސްވެފައި ހުންނަ ލޯނު ތަކެވެ.\nބޭންކް އޮފް މޯލްޑިވްސް އިސްލާމިކް ބޭންކް ސީބީއެމް + ސްޓޭޓް ބޭންކް އޮފް އިންޑިއާ ހަބީބް ބޭންކް އެމްއެމްއޭ އިގްތިސޯދު